
Vă recomandăm următoarele romane din colecţia „EL și EA“: 
566. Crizantema sălbatică — Barbara York 


Ce catastrofă! Dacă Gussie n-ar fi hotărât să-și căsătorească 
nepoata cu bogatul Bennett Saker... El este fiul unuia dintre prietenii 
ei, dar şi patronul Kristinei. Și cum el o ia într-o călătorie de afaceri în 
Bermude, mătușa ei nu se sfiește să facă aluzii la o posibilă legătură 
între cei doi... ceea ce îl face pe Bennett să se îndoiască de tânăra fată. 
Cum să-l convingă de inocenta ei? În același timp, el este tulburat de 
candoarea pe care i-o citește în ochii mari și verzi... 


567. Fata cu unicorn — Darcy Moore 


Tulburată de vestea morţii fratelui şi cumnatei sale, Claire se 
hotărăște să meargă pe Coasta de Azur, pentru a-și cunoaște nepotul 
și nepoata, pe care nu-i văzuse niciodată. 

Carnavalul e în toi, atmosfera radiază de căldură şi de bucuria de 
a trăi. Ce schimbare faţă de ferma din Cornwale, în care fata și-a 
petrecut întreaga adolescenţă! 

În mijlocul acestui univers sofisticat, Claire se simte puţin 
rătăcită... 


568. Dragostea e doar un capriciu — Linda Smith 


Minunata Shanda St. James... Pentru prima oară în viaţa sa Jake 
McCade, celebrul miliardar, s-a îndrăgostit. Gelos pe viaţa ei 
particulară, fugind ca dracul de tămâie de jurnaliști și de reporteri a 
ales, în mod ciudat, să se îndrăgostească de o tânără cineastă! Ce 
contează! Pe această femeie o vrea și știe foarte bine cum s-o 
cucerească. 


Capitolul 1 


În mașină, în timpul drumului până la birou, unchiul Lionel 
discutase, ca de obicei, cu Linda afacerile din ajun. N-o lăsase să 
spună nici un cuvânt, așa că nu-i putuse vorbi despre scrisoarea 
primită în acea dimineaţă. Când o sună prin interfon, pentru a 
veni în încăperea alăturată, o luă cu un aer hotărât, în același 
timp cu blocnotesul. 

La urma urmei, Tina era fiica lui, iar vestea despre necazurile 
sale îl privea direct, pe el și pe mătușa Harriet. De fapt, gândi 
Linda, nu fără maliţiozitate, slăbiciunea dragostei materne era 
singura răspunzătoare de problemele Tinei. „Nimeni nu m-a 
prevenit“, se lamenta ea în scrisoarea deziluzionată și 
nostalgică. 

Instalat în spatele biroului, unchiul Lionel aștepta gata să 
dicteze corespondenţa. 

— O clipă, unchiule... îndrăzni Linda. 

Acesta ridică ochii, în timp ce frunzărea cu un deget 
nerăbdător, un pachet de documente, așezată pe masă. 

— Da? 

— Am primit o scrisoare de la Tina. 

— Ah, da? sunt foarte mulţumit. Mătușa ta tocmai începuse să 
se neliniştească. Ce face? S-a adaptat? Îi place munca sa? 

— Nu, răspunse Linda scurt. 

— Nu? Ce vrei să spui oare? S-a întâmplat ceva de la prima ei 
scrisoare? Părea totuși foarte entuziasmată: peisajul și viața din 
Antile o încântau. 

— De-abia ajunsese la Madenina, îi aminti Linda. Nu începuse 
munca. Nu se înțelege deloc cu șeful său, domnul Napier. După 
descrierea ei, este un bărbat îngrozitor: o doboară cu treburi 
care-i depășesc posibilităţile și o consideră în serviciul său 
douăzeci și patru de ore, din douăzeci și patru. În plus, detestă 
locul în care acesta a cazat-o, nu suportă hrana din Antile și nu 
se distrează deloc. Mă roagă să stărui pe lângă tine să-i organizezi 
repatrierea, cât mai repede posibil. Altfel, amenință că fuge. 
Unde? Mă întreb, pe această mică insulă... încheie Linda cu 
bun-simt. În tot cazul, pare realmente disperată. 

— Pot să citesc scrisoarea? întrebă Lionel Godwin, întinzând 
mâna. 

— Fireşte. 

Când termină, își împinse ochelarii pe frunte, cu un aer 
preocupat. 

— N-ar fi trebuit s-o trimitem niciodată; este mult prea 
tânără... 

— Şi oricum, nu are destulă experiență pentru a fi promovată 
dintr-o dată secretară de director, continuă Linda. Și atât de 
departe! În timp ce n-a pus niciodată piciorul în străinătate, în 
afară de vacanţa în Spania! 

Unchiul încuviinţă. 

— Mă temeam enorm de asta, spuse el. Dar ştiu cât ţinea la 
această plecare și cum a încurajat-o mătușa ta, să profite de 
această ocazie extraordinară. 

Linda nu înţelegea nimic. Unchiul Lionel, întotdeauna atât de 
perspicace și energic în afaceri, era rareori în stare să se opună 
cu fermitate soţiei, sau fiicei sale. Așa că, împotriva oricărei 
precautii, își dăduse acordul, când Tina voise să profite de șansa 
de a pleca în acea insulă franceză, producătoare de zahăr 
Madenina. 

— Mi-e greu să-l cred pe Craig Napier atât de tiranic, gândi 
Lionel Godwin, cu voce tare. Se bucură, într-adevăr de reputaţia 
unui bărbat intransigent și irascibil; dar trebuia să ţină seama de 
împrejurări și să arate o oarecare indulgență faţă de o tânără 
angajată, proaspăt sosită. Îi trebuie un anumit timp să se 
obișnuiască și cu noua muncă și cu mediul înconjurător, 
necunoscut. Dacă Tina este în asemenea măsură de 
decepţionată, poate nici nu încearcă măcar să se adapteze... și 
Craig ne va reproşa că i-am trimis-o. 

— Să sperăm că încă nu i-a anunţat decizia ei de a-l părăsi, 
spuse Linda. 

— Regret că nu l-am întâlnit niciodată pe acest om, continuă 
Lionel. ÎI cunosc doar din auzite. În primăvară, când a venit în 
Anglia, nu ne-am văzut: în acel timp eram în Barbados. Tu ai 
vorbit cu el doar la telefon, nu l-ai văzut, nu-i așa? 

— Nu. l-am comunicat data întoarcerii tale și i-am propus 
totuși să treacă pe aici, dar a refuzat, pe motiv că are programul 
extrem de încărcat. 

Linda își amintea foarte bine vocea gravă și hotărâtă și scurta 
conversaţie foarte pragmatică. 

— N-am mai avut vești de la el, reluă, până la acea notă prin 
care ne ruga să-i angajăm o secretară. De altfel, n-am înțeles 
niciodată de ce ti s-a adresat ţie. 

— Nici eu! Deoarece agenţiile de personal nu lipsesc! În tot 
cazul, am fost prost inspirați să i-o trimitem pe Tina. Acum, ce 
vom face? întrebă, invocând din privire ajutorul nepoatei. 

— Hotărârea ei nu ne lasă deloc de ales. Trebuie readusă în 
tară. 

— Şi Napier? Nu vreau să-l pun în încurcătură. De altfel, bine 
voi arăta în faţa „Mesei Rotunde!“ Deja mă acuzaseră de 
favoritism, când am pus-o pe Tina în capul listei... 

— În acea perioadă, ai crezut că faci bine, îi spuse Linda, 
pentru a-l consola. Dar, dacă vrei părerea mea, i-ai cauza mai 
multe prejudicii domnului Napier lăsând-o pe Tina acolo, chiar 
dacă ai reuși s-o convingi, ceea ce nu este sigur. 

— Hm... Fără îndoială, ai dreptate, medită Lionel. 

— Sau... 

Dar Linda nu încheie. 

— Ce oare? întrebă Lionel ridicând ochii. 

— Ei bine... Şi dacă ai delega pe altcineva, să îndrepte situaţia 
și s-o conducă pe Tina, dacă este necesar? De ce nu eu? îndrăzni. 

— Tu? repetă Lionel, uluit. Dar, draga mea copilă, n-aș putea 
să-mi las niciodată braţul drept! Cine te va înlocui? 

Linda îi zâmbi afectuos. Cât era de drăguţ! Ce păcat că nu 
împărtășea aceeași tandrețe și cu mătușa Harriet!... 

— Era doar o sugestie, o idee aiurită, preciză ea. Firește, nu 
cunosc pretenţiile domnului Napier și nu voi putea să-mi asum 
răspunderea afacerilor sale. Totuși, mă laud că sunt o secretară 

bună. Pe de altă parte, Kathy este foarte eficientă, va fi încântată 
să-mi preia sarcinile și se va descurca foarte onorabil 

Lionel își repuse ochelarii pe nas și o observă cu atenţie. 

— Oare ce-ţi trece prin cap? S-o înlocuiești pe Tina și să te 
instalezi în funcţia ei? 

— Nu în mod permanent. O lună, sau șase săptămâni mi-ar fi 
de ajuns pentru a forma o fată tânără în loc, dacă bineînţeles, 
domnul Napier acceptă acest aranjament. 

— Hm... Nu ne putem permite deloc să stricăm relaţiile cu 
directorul plantațiilor de la „Frumosul Trandafir“, reflectă 
Lionel. 

Rămase mult timp tăcut, apoi dădu din cap 

— De acord, încheie în cele din urmă, cercetând chipul 
Lindei, cu ochi pătrunzători. Nu ești motivată numai de 
devotamentul față de verişoara ta, nu-i așa? o întrebă cu 
blândeţe. Mi se pare că dificultăţile ei ţi-au oferit un prilej 
oportun pentru a schimba atmosfera... În ultimul timp, viaţa 
poate n-a fost foarte ușoară pentru tine... 

Linda întoarse privirea, jenată. 

— Da, mărturisi, probabil din vina mea. 

— Cred că nu în întregime. Dar trebuie să încerci s-o întelegi 
pe mătușa Harriet. Tina îi lipsește teribil și în ochii ei, tu n-o poţi 
înlocui. În plus, acum ești adultă, la douăzeci și trei de ani; prin 
forța împrejurărilor, două femeie sub același acoperiș, nu se 
înțeleg foarte bine. La urma urmei, ești doar nepoata sa prin 
alianţă. 

— Tensiunile existau chiar înainte de plecarea Tinei, îndrăzni 
Linda. Relaţiile noastre s-au deteriorat treptat. Desigur, când 
eram mică, mătușa Harriet era bunătatea întruchipată și voi fi 

întotdeauna foarte recunoscătoare amândurora că m-aţi primit la 
voi, la moartea tatălui și a mamei mele. 

— Ca să fiu sincer, mărturisi Lionel, mătușa Harriet are o fire 
foarte autoritară. Când erai copilă, nu v-aţi ciocnit niciodată 
pentru că nu căutai să te răzvrătești împotriva influenţei sale 
dominatoare. Și îţi poartă pică de când te descurci singură. 
Nu-ţi iartă că ai eclipsat-o puţin pe Tina. Uneori, situaţia așteaptă 
doar o critică şi conflictul izbucnește. 

— Ar trebui să fiu mai conciliantă, mărturisi Linda, cu un aer 
vinovat. 

— Draga mea, o consolă unchiul, nu poti evita întotdeauna 
certurile. Eu însumi a trebuit să înfrunt mai multe! Cel puţin, 
avem o soluţie temporară. Vom încerca să-i vârâm minţile în cap 
fiicei noastre aiurite. Până atunci, pentru Dumnezeu, ocupă-te 
s-o copleșești cu sfaturi și cu recomandări pe tânăra Kathy 
Tremayne, pentru că nu știu ce voi face fără tine. 

— Haide, nimeni nu este de neînlocuit, glumi Linda. Sunt 
sigură că vei fi foarte mulțumit de Kathy. 

— Rămâne de văzut, mormăi cu amabilitate unchiul. 

Îşi aşeză ochelarii pe nas și începu să dicteze corespondenţa. 


KKK 


În timpul celor opt ore de zbor, la douăsprezece mii de metri 
altitudine, Linda simţi rând pe rând, uşurare și teamă. 

Scăpase, în sfârșit, de mătușa Harriet și-i învinsese reticențele 
referitoare la călătoria aceasta. Mama Tinei nu privea cu ochi 

buni acest plan, deoarece o credea pe Linda îndemnată de 
gelozie. În mintea sa, fiica îi suferea pur și simplu de dorul de 
tară, dar asta nu va dura și, în curând, va fi cucerită de farmecul 
Caraibelor. Linda nu trebuia, în nici un caz, să se amestece! Cât 
despre Napier, dacă voia să angajeze o necunoscută, cu atât mai 
rău pentru el! Asta îi va servi de lecţie pentru viitor, atâta tot! 

Ce eliberare să nu mai fie nevoită să-i suporte predicile fără 
sfârșit! Totuşi, Lindei îi era puţin teamă: nu știa ce situaţie va 
avea de înfruntat... 

Bineînţeles, se informase cu grijă, studiase hărţi, întrebase 
oameni care îi puteau da indicaţii despre Madenina. 

Această colonie stăpânită și guvernată de francezi, era situată 
puţin la est de lungul șir de insule care se întindeau din cornul 
strâmtorii Florida până la marginea litoralului sud-american. 
Moneda în curs era francul; populaţia era constituită dintr-un 
amestec de creoli, americani și europeni. Bogăția economică a 
Madeninei se baza în întregime pe exportarea zahărului, din care 
Netfold and Islay absorbea cea mai mare parte. 

Tânărul și ambițiosul Ian Perse, însărcinat cu relaţiile publice 
ale fermei, îi arătă tinerei fete care va fi rolul său în administrarea 
domeniului „Frumosul Trandafir“. Ian fusese deja la Madenina, 
în cadrul muncii sale și îi vorbise de asemenea despre viitorul 
său patron, sau mai exact îi raportase cuvintele altora deoarece 
nu-l întâlni personal pe domnul Napier. 

— Îi cunoşti poziția? o întrebase Ian. Conducea „Frumosul 
Trandafir“ și se ocupa de administrarea sa, pentru proprietar, 
Roland de Faye. Când acesta din urmă s-a înecat în mare, la 
bordul vasului său cu pânze, văduva a moștenit domeniul, ca și 
tutela fiului lui, născut dintr-o primă căsătorie cu o englezoaică. 
Ea i-a reconfirmat lui Craig Napier funcţiile. 

— Doamna de Faye este de asemenea englezoaică? întrebase Linda. 

— Victoire de Faye? Nu, este franțuzoaică şi, de altfel, nu 
trăieşte pe terenurile sale. Preferă Parisul, Caraibelor. 

— Şi acest Craig Napier? Seamănă într-adevăr cu acel monstru 
zugrăvit de Tina? 

— Nu poate fi atât de îngrozitor, dar se pare că are un caracter 
dificil. 

— Cum își tratează angajaţii? 

— Nu ştiu, dar în orice caz, secretarele le schimbă des. Am 
găsit câte una nouă, la fiecare dintre călătoriile mele! 

— Oh, semn rău! comentase tânăra fată, cu o grimasă. 

Aceasta fusese ultima lor conversaţie, înainte de plecarea 
Lindei. Dar la aeroport, lan se manifestase printr-un gest 
mișcător: îi lăsase un mesaj la biroul companiei de avioane, o 
mică hartă, urându-i noroc. ÎL întâlnise la o serată, la sediul 
societăţii, iar Ian o invitase apoi, o dată, la cină. Conducând-o la 
unchiul său, o sărutase și-i murmurase la ureche: „Îmi placi 
foarte mult. Mi-ar plăcea să te revăd“. Zărindu-i biletul, la 
aeroport, unchiul Lionel îi spusese nepoatei: „Este un băiat 
drăguţ. Va ajunge departe. Are nevoie de încurajări“. Dar nu 
precizase de la cine: de la firmă sau de la Linda. 

Toată ziua plutise într-un cer strălucitor de albastru, 
deasupra unei mări calme și fără valuri. Totuși, la apropierea 
nopții tropicale, avionul se pregăti de aterizare şi se cufundă 
printre nori groși cenușii. Insula scânteia de nenumărate 
luminiţe, dar nu distingea nimic din peisajul devenit confuz. 
leșind de la controlul vamal, tânăra fată fu întâmpinată de o 
ploaie torențială. 

Tina o sărută fără convingere, se interesă despre călătorie și 
o conduse la o mașină. Linda se temuse că-și găsește verișoara 
nervoasă și deprimată, dar fu în același timp ușurată şi mirată de 
calmul său. Le aştepta o superbă limuzină gri. Şoferul, din Antile, 
se înclină în faţa lor și le deschise portiera. 

— Iată cum este vremea, de când am sosit aici! bombăni Tina, 
arătând ploaia. 

— Suntem în noiembrie, nu este sezonul recomandat 
turiștilor, remarcă interlocutoarea sa. 

— Pliantele turistice nu vorbesc despre asta, protestă Tina. 
Plaje cu nisipuri de aur, blândul zefir și zile pline de soare... Ce 
glumă! 

Diplomată, Linda schimbă subiectul conversatiei. 

— Cui aparţine această maşină splendidă? Doar nu domnului 
Napier? 

— Nu, doamnei de Faye. 

— Este aici? Dar credeam... 

— S-a întors, o întrerupse Tina. A redeschis Casa Mare, cum 
sunt numite locuinţele plantatorilor de pe proprietăţile de 
trestie de zahăr. „Frumosul Trandafir“ a rămas închisă în timpul 
sejurului său în Franţa, cu excepţia anexei, în care locuiește 
domnul Napier. 

— Fiul său este și el aici? întrebă Linda. 

— Fiul său vitreg? Nu. Merge la școală în Europa și va veni 
numai pentru vacanța de Crăciun. 

— Această întoarcere la Madenina a surprins probabil toată 
lumea... 

— Probabil. Desigur, Craig Napier ştia, dar n-a catadicsit să mă 
anunţe. 


14 CAY DANCER 


— Craig Napier? Oh, Craig Napier! intelese Linda. Ar trebui să 
discutăm serios despre el. 

— Dar nu acum, te rog. Când încep acest subiect, sunt de 
neoprit, o avertiză Tina cu o voce tristă. 

— Foarte bine. Și eu sunt cazată la doamna Paul? o întrebă 
Linda. 

Tina nu răspunse imediat. 

— Da, o anunţă în cele din urmă. Dar nu vom merge imediat 
acolo. Căpcăunul a ordonat să te conduc mai întâi la biroul său. 

— La Casa Mare? 

— Oh, nu la el acasă. În birourile administrative, la plantație. 

— La ora asta? După o călătorie atât de lungă? protestă Linda. 
Nici măcar nu m-am schimbat! 

— Ordinele nu se discută, replică verișoara sa, cu buzele 
strânse. În zadar am încercat să-i explic nici măcar n-a ascultat! 
Și de fapt, nici nu este atât de târziu. Fără blestemaţii ăștia de 
nori negri, ar fi încă ziuă. 

— Unde este plantaţia? o întrebă Linda, oftând. 

— Destul de departe de oraș, dar relativ aproape de doamna 
Paul. Se întinde pe kilometri: rânduri de trestie de zahăr cât vezi 
cu ochii. Este o monotonie să mori! 

— Ei bine, iată-te liberă acum, încheie Linda. Te vei putea 
întoarce acasă. 

— Nu vreau să plec, declară Tina cu o voce care de-abia se auzea. 

— Ce? exclamă ea, năucită. Ce se întâmplă? Șeful tău și cu tine 
v-aţi împăcat? 

— Nu, este încă la fel de odios, dar acum am scăpat de el. 

Tina își aţinti asupra verișoarei sale ochii mari albaștri, în care 
strălucea o licărire de provocare. 

— Deoarece mă înlocuiești, de ce n-aş putea să mai rămân 
puțin la Madenina? 

— Să lămurim asta, vrei? Am venit doar provizoriu și numai 
pentru a te scoate din necaz. Rămân secretara unchiului Lionel 
și voi pleca imediat ce va fi posibil. Pe de altă parte, din ce vei 
trăi, fără salariu? Vechea ta muncă te așteaptă. Nu te bizui pe 
scocietate pentru a-ţi oferi o vacanţă! Cum îi vei plăti chiria 
doamnei Paul, de exemplu? 

Interlocutoarea sa ridică din umeri. 

— Tata și mama nu-mi vor reproşa că vreau să profit puţin de 
Caraibe. Mi-ar plăcea totuși să mă bucur de sezonul frumos! Și, 
după ce am fost atât de scandalos înșelată, merit să mă odihnesc! 

— Unchiul Lionel va fi furios că m-a trimis în ajutorul tău. 
N-aveai deloc nevoie de el! 

— Aţi acţionat mai ales pentru a nu-l indispune pe Napier, 
replică Tina cu un aer obraznic. 

— Napier? Da, fără îndoială, dar... 

Nu termină. Nina îi dădu un cot și arătă cu degetul drept în 
faţă. 

— Am ajuns. 

Maşina se opri în faţa unei construcţii din lemn, cu un etaj. 
Linda se încordă. După ce auzise atât de multe pe seama lui, îl 
va întâlni, în sfârșit pe Craig Napier. Cele două fete tinere 
coborâră din vehicul. El le aștepta în ușă. Luminată din spate, 
silueta i se contura în cadrul ușii, dar trăsăturile feţei rămăseseră 
în umbră. Tina făcu prezentările. Bărbatul înaintă și întinse 
mâna. 

— Mulţumesc pentru vizita dumneavoastră promptă, 
domnişoară Redmond. Intraţi, vă rog. 

În interior, Linda îl observă cu atenţie. Înalt, foarte bronzat, 
cu frunte lată şi pomeţii proeminenţi, era îmbrăcat într-un stil 
comod, cu o cămașă din mătase imprimată, peste pantaloni de 
culoare deschisă. O sprânceană ușor mai ridicată decât cealaltă, 
dădea chipului său o expresie permanent întrebătoare. Cu ochii 
foarte frumoși, cu ciudate pete mici verzi, o studia și el pe noua 
secretară. 

Tina îi vorbea și în acest timp Linda se întreba ce impresie 
putuse produce asupra lui. Nici brunetă, nici blondă, părul 
şaten-auriu îi cădea pe umeri, câţiva pistrui presărați pe faţa cu 
trăsături regulate, puneau în valoare strălucirea ochilor 
cenușii. Oricum, după o zi de călătorie, cu siguranţă nu era 
avantajată... 

— Trebuie să rămân, sau s-o aştept pe Linda în mașină? 
întrebă Tina. 

— Prezenţa dumitale nu este indispensabilă, răspunse Craig 
Napier cu asprime. Cere-i lui Dickson să aducă bagajele din 
mașină. O voi conduce eu însumi la Barbara Paul, după ce o pun 
pe scurt la curent cu afacerile. 

— Perfect, răspunse Tina, părăsind imediat biroul, vizibil 
ofensată. 

— Sper că reacționaţi într-un mod mai puţin copilăresc, 
domnişoară Redmond? 

— Sunt cu cinci ani mai mare, dacă asta vă răspunde la 
întrebare. Am douăzeci și trei de ani. 

— În calitate de secretară personală a domnului Godwin, aţi 
fost consultată când a selecționat-o pe această tânără fată 
incompetentă? Dar poate i-aţi susținut candidatura? 

Ce să replice la asta? 


GOLFUL NORILOR 17 


— Evident, mi-am dat părerea și, mărturisesc, am avut unele 
îndoieli referitoare la experienţa Tinei. Dar nici dumneavoastră 
nu aţi fost foarte explicit în pretenţii... 

— În mediul de afaceri londonez, se cunoaște perfect rolul 
unei secretare de direcţie, presupun? o întrerupse Napier. 

Linda ripostă printr-un contraatac. 

— N-am înţeles de ce aţi făcut apel la unchiul meu. Agenţiile 
de angajare v-ar fi adus probabil cele mai bune servicii. 

— Am vrut să încerc, o dată, o metodă mai directă și să angajez 
pe cineva la recomandare personală. 

— Dar de ce unchiul meu? insistă Linda. 

— M-am încrezut în intuiție. Am avut de-a face cu secretara sa 
la telefon și am fost foarte impresionat de siguranța și 
eficacitatea ei. Naiv, am crezut că îmi va trimite o fată tânără, de 
aceeași valoare... 

Linda făcu ochii mari. 

— Despre mine este vorba! exclamă. Îmi amintesc foarte bine 
de acea conversaţie telefonică. Unchiul se afla în Barbados. 

— Exact. Dar nu v-am înţeles numele. 

— Totuși, în câteva minute, nu puteaţi judeca... 

— Ei bine, mi-am încercat imediat norocul. Cu un rezultat fără 
valoare, de acord! încheie ridicând sprâncenele. 

— În tot cazul, Tina nu este deloc foarte fericită de soarta sa, 
domnule Napier, reluă Linda brusc, cuprinsă de remușcări de a 
lăsa să fie astfel tratată verişoara sa. 

— Este puţin spus! admise Napier dând din cap. Se smiorcăie 
fără încetare, se comportă ca o copilă capricioasă și încăpățânată 
ca un catâr. Totuși, n-o învinovăţesc în întregime. I s-o fi umplut 

mintea cu fleacuri, iar acest colț din Caraibe, prezentat ca un fel 
de paradis, populat cu superbi tineri, toţi fii bogaţi de plantatori 
şi partide excelente! 

— N-a venit aici cu scopul de a-și găsi un soţ! izbucni Linda, 
furioasă. Oricum, este destul de frumoasă pentru ca, la 
momentul potrivit, să-l poată seduce pe cel care-i va plăcea! În 
tot cazul, i-ati făcut cu siguranţă zile fripte, deoarece este excesiv 
de deprimată. 

— Nu mi se pare foarte grăbită să părăsească pământul insulei 
noastre! observă Craig Napier, pe un ton ironic. Dar spuneti-mi, 
domnişoară Redmond, cum vedeţi rolul dumneavoastră în 
această operaţie de salvare? 

— Ei bine... O voi înlocui provizoriu, pentru a vă permite să 
luaţi măsuri noi. Ni se pare că, unchiul vă datorează acest 
serviciu. 

— Într-adevăr și încă mai mult, comentă el aspru. Dar ce 
garanţie am despre competența dumneavoastră? 

— Nici una, recunoscu Linda, privindu-l drept în ochi. Totuși, 
cred că-mi cunosc meseria. 

— Sper. Cât timp vă gândiţi să rămâneţi? 

— Am putea să revenim la această întrebare mai târziu? sugeră 
Linda. Să vedem mai întâi dacă sunteţi mulţumit de munca mea; 
apoi vom lua o hotărâre... 

— De acord! Ce salariu primeaţi la Londra? 

Când îi spuse cifra, hotări: 

— Vă ofer dublu, nu din generozitate, ci din cauza situaţiei 
locale: trebuie să menţin paritatea dintre franc și dolar. Mâine, veţi 
fi liberă. Aici, toată lumea circulă cu scuterul; Tina acceptase deja 
acest mijloc de transport. Știți să conduceţi acest gen de vehicul? 

— Da, am unul în Anglia. Presupun că se închiriază în oraș? 

— Da, dar veţi putea dispune probabil de al Tinei. 

Fără să ceară explicaţii suplimentare, Linda se ridică. 

— Asta este tot, pentru moment, domnule Napier? 

Apoi, împinsă de o curiozitate irezistibilă, dădu dovadă de 
obrăznicie: 

— Câte secretare ați avut angajate? îl întrebă. 

Craig Napier strânse calm hârtiile împrăștiate pe birou, le 
aranjă într-o mapă pe care o vâri sub braţ, și veni să deschidă ușa. 

— Mai multe, răspunse în cele din urmă. De ce? 

— Asta poate ne va ajuta și pe unul și pe celălalt să aflăm 
motivele acestor eșecuri succesive, nu credeţi? 

— Cu siguranță, aprobă Napier. Ei bine, aceste domnișoare au 
venit pentru ca, mai devreme sau mai târziu, să se amăgească 
făcându-și iluzii în privinţa mea. Fie s-au îndrăgostit nebunește 
de mine, fie şi-au imaginat că nutresc pentru ele o pasiune 
tainică. Cum aceste aiureli dăunau eficacităţii lor și depășeau 
limitele toleranţei mele, a trebuit să plece toate... 

Luată pe nepregătite, Linda râse jenată. 

— Înţeleg răspunse abătută. Măcar Tina va scăpa acestei 
reguli. Farmecul dumneavoastră n-a acţionat asupra ei! 

Cu mâna pe clanţa ușii, Napier observă: 

— Și dumneavoastră veti fi a doua excepţie! O femeie atât de 
echilibrată, este la adăpost de asemenea prostii. Totuși, dacă 
apar cele mai mici simptome, le veţi recunoaște cu ușurință. 
V-am avertizat! 

Se îndepărtă pentru a o lăsa să treacă. 


Capitolul 2 


Ce înfumurare nerușinată! Linda, foarte dreaptă, luă loc 
alături de el în mașină și se închise în tăcere, pentru a-i arăta 
disprețul. După un timp, întrebă cu o voce fără inflexiuni: 

— Doamna Paul locuiește departe de aici? 

— La aproximativ trei kilometri. Tina parcurgea drumul în 
zece minute. 

— Care sunt orele de birou? 

— Foarte flexibile, spre marea nemulțumire a verișoarei 
dumneavoastră! Teoretic, începem devreme, niciodată după ora 
nouă. La Londra, aveaţi un program fix? 

— De la nouă și jumătate, la ora cinci, sau mai târziu, dacă 
unchiul nu termina. Tina și cu mine, ne întorceam cu el. 

— Locuiaţi la el, nu-i așa? De ce? Și de când? 

— Acum zece ani, la moartea tatălui meu, mama și-a reluat 
meseria de infirmieră. Din nefericire, câţiva ani mai târziu, a 
contractat un virus și constituţia sa fragilă n-a rezistat. A murit 
când îmi începeam studiile de secretariat. Fratele ei mi-a oferit 
adăpost; de atunci am locuit mereu la el, în Richmond. 

Ploaia se oprise. Vântul alungase ultimii nori de pe cerul care 
se îngălbenise la apusul soarelui, când opriră în faţa unei case 
mici, din lemn de cedru. 

— lată-ne la Barbara Paul, anunță Craig Napier, garând 
maşina. 

Îi deschise Lindei portiera și o ajută să-și care bagajele. După 
rafalele de ploaie, pământul ud din grădină scotea aburi de 
căldură, de-o parte și de alta a aleii mărginite de arbuști înfloriţi. 
Prin ușa deschisă, se zărea un interior curat şi îngrijit, cu dale 
acoperite cu covoare artizanale și mobile vechi, din lemn de 
culoare închisă, patinată de timp, ceruite cu grijă; în spatele 
încăperii, o ușă-geam, dădea spre o verandă. Silueta unei femei 
înainta spre ei, cu mâinile întinse. 

— Bine aţi venit la Madenina, în spuse Lindei. 

Craig, Napier lăsă valizele și o sărută pe Barbara Paul. Hotărât 
lucru, gândi tânăra fată, în scrisorile sale, Tina deformase 
complet realitatea. Tânără și frumoasă, doamna Paul nu avea 
nimic din proprietăreasa „tipică“, enervantă și chițibușară. Ochii 
vii luminoși, o faţă amabilă și părul de culoare închisă era 
înfășurat într-un coc greu. Tina nu menţionase nici o legătură 
între Craig Napier și Barbara Paul. 

— Am reţinut-o pe domnișoara Redmond pentru o mică 
întrevedere și am trimis-o pe Tina cu Dickon, explică Craig 
Napier. 

Linda îi întrebă din privire. Oare verişoara nu sa nu se 
întorsese încă? 

— Tina nu mai locuiește la Barbara. Nu v-a anunţat? întregă 
Craig Napier. 

— Cum? exclamă ea, stupefiată. 

— De la decizia sa de a rămâne pe insulă, s-a mutat în Casa 
Mare și a intrat în serviciul doamnei de Faye, explică Barbara. 

— Nu mi-a spus nimic! se miră tânăra fată. În ce constă noua 
sa slujbă? 

— Va fi jumătate guvernantă, jumătate bonă. Teoretic, se va 
ocupa de Crispin, fiul vitreg al doamnei de Faye, la întoarcerea 
lui din Europa. Acum, cu siguranță vreți să vă vedeţi camera, 
sugeră Barbara, luând o valiză. 

Apoi se întoarse spre Craig și propuse: 

— Rămâi să bei un pahar cu noi? 

Dar el refuză invitaţia. 

— Nu, mulțumesc. Mai am o treabă de făcut în oraș. Apropo, 
i-am dat liber domnișoarei Redmond, pentru ziua de mâine. Vei 
putea s-o conduci puţin prin regiune, pentru a o ajuta să se 
acomodeze? 

— Bineînţeles, promise gazda. La revedere, Craig, și pe 
curând. 

Linda își privi cu un aer aprobator camera complet albă, cu 
mobile din lemn lăcuit și patul acoperit cu plasă împotriva 
ţânţarilor. O ușă-geam dădea spre un balcon împodobit cu flori. 

— Probabil vă este foame. Când aţi luat ultima masă? întrebă 
Barbara. 

— Am luat masa de prânz în avion. 

— Ei bine, când vă veţi face puţin toaleta, vom lua un aperitiv. 
Cina este gata. Nu vă grăbiţi. 

Se opri în ușa încăperii și adăugă: 

— Numele meu este Barbara. Dumneavoastră sunteţi Linda, 
nu-i aşa? Vreţi să ne spunem pe nume? 

— Cu plăcere, răspunse tânăra fată, încântată de această 
simplitate călduroasă. 

Gazda sa îi servi un punci creol: din rom alb și sirop din zahăr 
de trestie, diluat cu suc de lămâie verde și răcit cu cuburi de 
gheaţă. Cinară cu salată pe bază de creveţi și de papaia 
proaspătă. Linda era încântată de mărimea creveților. 

— Vei vedea de-a lungul coastelor noastre, sunt din 
abundență, afirmă Barbara. 

— Eşti născută la Madenina? întrebă interlocutoarea sa. 

— Da, dar părinţii erau de naţionalitate engleză. Au ieșit la 
pensie şi s-au întors în Anglia, când m-am căsătorit. Presupun că 
Tina ti-a vorbit despre mine? reluă după o pauză. 

— Nu, mărturisi Linda, jenată. Nu ne-am scris foarte mult și 
numai pentru a se plânge de comportarea nepotrivită a lui Craig 
Napier! 

— Nu-mi este greu să te cred! răspunse Barbara, schiţând o 
grimasă. Nu mi-a vorbit niciodată de nimic altceva! Dar pentru a 
reveni la situaţia mea, sunt văduvă. Nelson, soţul meu, era 
specialist în etimologie, cu precădere în dialecte străine. A dorit 
să redacteze un dicţionar al dialectului din Caraibe. Prin naștere, 
fiind aproape indigenă, știam foarte multe lucruri despre graiul 
local și l-am ajutat mult. Această activitate ne-a apropiat. Ne-am 
îndrăgostit și ne-am căsătorit. Din nenorocire, Nelson a murit, 
înecat, când de-abia realizase jumătate din opera sa. 

— Cum s-a întâmplat? întrebă interlocutoarea sa, mișcată. 

— A plecat în larg, pe vasul cu pânze al lui Roland de Faye, 
proprietarul domeniului „Frumosul Trandafir“, soțul lui Victoire 
de Faye şi patronul lui Craig Napier. Toţi trei erau foarte buni 
prieteni și plecau deseori împreună cu ambarcaţiunea. Dar în 

acea zi, Craig a rămas pe uscat. Asta s-a întâmplat acum un an, în 
același sezon. I-a surprins o furtună și probabil vasul s-a izbit de 
un recif, înainte de a se dezmembra complet. Cel puţin asta am 
presupus, deoarece n-am găsit nici o urmă vreodată. 

Barbara se întrerupse, mușcându-și buza inferioară, pentru 
a-și ascunde emoția. 

— Asta este cel mai rău, încheie. Să nu știi nimic... și, în 
îndoială, să continui să speri. 

— Este înspăimântător, murmură Linda cu compasiune. Dar 
în asemenea împrejurări, cuvintele nu folosesc la nimic, nu-i așa? 

— Trebuie totuși să te mulțumești cu ele și să le primeşti cu 
gratitudine, răspunse Barbara, cu un zâmbet trist, deziluzionat. 
Nelson m-a rugat întotdeauna ca, dacă moare înaintea mea, să 
nu mă închid în văduvie. Am încercat să mă conformez dorinţei 
sale, cu ajutorul lui Craig. 

— Sunteţi prieteni buni? întrebă Linda. 

— Fără el, răspunse Barbara clătinând din cap, m-aș fi închis 
în mine și m-aș fi alăturat familiei în Anglia. Craig m-a convins să 
continui munca lui Nelson. La început, această idee mi s-a părut 
complet nebunească, dar până la urmă, m-a convins. Voi termina 
acel dicționar! 

— Cât de mulțumită sunt pentru tine! exclamă Linda, foarte 
sinceră. Ai luat o hotărâre foarte înțeleaptă. 

— Da. Tot el m-a sfătuit să mă mut. În căsuţa aceasta, găsită 
datorită atenţiei lui Craig, în timpul vacanței mele în Anglia și 
iată-mă atât cât se poate de fericită, fără Nelson... 

— De fapt, preciză tânăra fată, cunoșteam povestea acestui 
accident, dar nu știam că mai erau și alți morţi, în afara 
domnului de Faye... Am fost surprinsă să aflu de întoarcerea 
soţiei sale. 

— Toţi au fost, declară ea. Dar am vorbit destul despre mine 
și despre problemele locale. Este rândul tău! 

Linda îi povesti cu încredere viaţa sa. 

— Şi bărbaţii? o întrebă Barbara la sfârșit. Ai lăsat vreun 
curtezan în Anglia? 

Ea scutură din cap. 

— Nu, afirmă, în ciuda unui gând fugar pentru Ian. Nu mă 
interesează aventurile. Totuşi, sunt foarte sentimentală. Ştii, eu 
nu cred în dragostea la prima vedere. Pentru mine, iubirea 
trebuie să se nască încet, de-a lungul timpului. Înainte de a se 
putea îndrăgosti, trebuie ca oamenii să se cunoască bine. 

— Te înțeleg, aprobă interlocutoarea sa. Nelson și cu mine 
eram buni prieteni, înainte de a ne îndrăgosti și a ne căsători. Am 
simţit unul pentru celălalt toate emoţiile acestui frumos 
sentiment. 

Se întrerupse o clipă şi întrebă pe nepusă masă: 

— Îți place Craig? 

Această întrebare, după toate aparențele deplasată, o 
descumpăni complet pe tânăra fată, mai ales după avertismentul 
aproape impertinent al celui în cauză! Ocolind problema, 
răspunse: 

— Cred că ne vom înţelege bine. Ar fi de preferat, pentru 
bunul mers al afacerilor! Chiar dacă nu rămân aici foarte mult 
timp. 

— Ah da? întrebă Barbara. Nu-i urmezi Tinei în mod 
permanent? 

— Nu, o înlocuiesc doar, pentru a-i lăsa timp domnului 
Napier să găsească pe altcineva. 

— Asta s-ar putea să ia destul de mult timp! o anunță gazda 
râzând. Craig n-a avut niciodată probleme cu angajații bărbaţi, 
dar secretarele se perindă cu o incredibilă rapiditate. Când a 
concediat-o pe ultima, o americană, aceea i-a sugerat să angajeze 
un robot! 

— Şi a obținut-o pe Tina! 

— Asta nu s-a întâmplat fără dezacorduri! De fapt, adresându-se 
directorului tău, spera să descopere perla rară, pe cineva de 
genul tău! L-ai impresionat foarte mult la telefon prin simţul tău 
practic. În plus, îi place la nebunie vocea ta; ar putea să te 
asculte recitând cartea de telefon, ore întregi! Mi-a mărturisit-o! 

— Oh...! exclamă aceasta din urmă, roşind de plăcere, fără să 
prea știe de ce complimentul acesta o măgulea atât de mult. 


KKK 


A doua zi dimineață, Linda se trezi în zori. Barbara era deja în 
picioare. La tropice, îi explicase aceasta, soarele apune devreme 
şi cum zilele și noptile sunt egale, oamenii se luau după lumina 
zilei, se duc la culcare devreme și se trezesc în zori. 

După un timp, Linda se întinse pur și simplu și adormi. Două 
ore mai târziu, se îmbrăcă și cobori la parter, unde o găsi pe 
Barbara pe verandă, în fața mașinii de scris, înconjurată de un 
maldăr de notițe și de diferite foi. Îi plăcea să lucreze în timpul 
orelor liniștite de dimineaţă, îi explică Lindei și spera că n-o 
deranjase. După micul dejun, ascultă de sugestia lui Craig și o 
luă cu ea, în automobilul vechi. 

În acea dimineață, cerul era de un albastru transparent și 
luminos. O briză înmiresmată plutea în aer. Tinerele femei băură 
cafeaua pe verandă. Linda zări, fascinată, un colibri și ascultă 
brotăceii orăcăind. Ce fericire să simţi căldura soarelui pe piele 
și să miroși parfumul nenumăratelor flori multicolore, în plină 
lună noiembrie! 

Gazda sa îi expuse subiectul cercetărilor. Dialectul creol 
derivă în egală măsură din franceză și din engleză; dar cum nu 
există, practic, nici o literatură, nici documente scrise în această 
limbă, îl transcria fonetic. Din cauza pronunţiei, mai multe litere 
dispăruseră, cum ar fi „r“, articulat cu nonşalanţă ca un „u“ de 
indigeni. 

— Tu îl vorbeşti? întrebă Linda. 

— Destul de bine pentru a urmări o conversaţie și a mă face 
înțeleasă. Redactez în același timp un dicționar și o gramatică și, 
când am probleme de vocabular sau de topică, îmi ascult niște 
prieteni madeninieni. La rândul său, Craig colecţionează 
proverbe pentru glosarul meu de maxime creole. Deseori, sunt 
de o formulare foarte ciudată și pitorească. 

— Citează-mi câteva exemple, ceru Linda. 

— Ei bine, când cineva întârzie, se spune: „O deye ko te tabo“, 
literal: „ai rămas de căruţă, ca cele două călcâie ale tale“, „Piti has 
ka-bat gono bona“, „Securea mică doboară arborii groși“. Aici, se 
recunosc bine cuvintele franțuzești. Nelson vorbea mult cu 
copiii și învăţa de la ei o mulțime de lucruri. În ziua când a plecat 
pe mare cu Roland, tocmai descoperise un nou dicton: „Vânt 
bun, direcţie bună, mare calmă, pânzele sus!“ Și nu s-a mai 
întors, încheie cu tristețe, eliberând masa de micul dejun. ÎI voi 
pune în evidență pe pagina de gardă: „Bo va; bo kuona, lame 
bel; navidze!“ Nelson ar fi fost mulțumit. 

— În tot cazul, ar fi fost mândru de curajul tău. Ce vei face 
după publicarea lucrării? 

— Voi căuta o slujbă, în Anglia, sau poate în Statele Unite; 
Craig are multe relaţii acolo. 

Craig... Craig... Acest nume apărea permanent în propoziţiile 
tinerei femei, gândi Linda. Erau oare prieteni extraordinari, sau 
îi unea o legătură mai intimă? 

Orașul vecin, Fort Belain, capitala insulei, cunoștea o 
activitate portuară intensă, atât pentru vapoarele de croazieră, 
cât și pentru navele de mărfuri. Barbara o duse pe Linda de-a 
lungul cheiurilor zgomotoase, cu circulaţie aglomerată. Apoi, o 
luă pe un bulevard larg, marginit de arbori în floare, în mijlocul 
unor grădini multicolore ale hotelurilor luxoase, pentru a o 
conduce în centrul orașului. 

— Toate aceste hoteluri au piscine, îi explică gazda sa. Altfel, 
nu și-ar păstra mult timp clientela turistică. Plaja cea mai 
apropiată se află de fapt la șase kilometri de aici. Vom merge 
curând acolo: vei vedea că se ajunge foarte ușor de la „Frumosul 
Trandafir“. 

Toate străzile purtau nume franţuzești. Pe măsură ce se 
apropiau de periferie, asfaltul dispărea și ceda locul blocurilor 
de piatră, în timp ce se strigau mărfuri și baruri părăginite 
înlocuiau magazinele luxoase. Ajungând la poalele colinelor ale 
căror adâncituri ascundeau aglomeraţia, cel ce se plimba se afla 
direct pe un drum mic întortocheat de pământ, cu urme săpate 
de căruțe. 

Barbara și Linda mâncară de prânz în oraș și se întoarseră pe 
drumul de coastă, prin mici sate de pescari, în care năvoadele se 
uscau la soare. Uneori, o mare companie turistică își însușea un 

mic golf, așa încât umbrele de soare, mici ambarcaţiuni folosite 
de-a lungul plajelor, snak-baruri, invadaseră plaja. Dar mai 
existau câteva colțuri izolate, adăpostite de cătină cu trunchiuri 
noduroase, sau de palmieri care răsăreau chiar și pe nisip. 

„Golfuleţul vrăjitoarelor“, „Micul golf al dorinţei“, „Golful 
norilor“... Ce de nume poetice!... Gazda sa îi arătă Lindei cum să 
ajungă la toate aceste locuri minunate, fără a trece prin oraș. 

Valuri mari, înspumate, se sfărâmau de țărm într-un zgomot 
asurzitor. Dar în spate, marea era calmă, de un verde închis, 
invitând la scăldat; din nefericire, tinerele femei nu-și luaseră 
costumele de baie. La vreo cincisprezece kilometri mai departe, 
ajunseră la un drum mai frecventat, care mergea de-a lungul plajelor 
mai elegante. Oprindu-se în faţa unei treceri de pietoni, Barbara 
observă o mașină staționând și i-o arătă însoţitoarei sale. 

— Soferul doamnei de Faye, nu-i așa? întrebă Linda, 
recunoscându-l pe bărbatul așezat la volan. 

— Da, Dickon. Victoire este cu siguranță aici. Voi profita de 
asta pentru a o cunoaște, spuse parcând. 

— Doamna este pe plajă? îl întrebă pe Dickon, ajungând în 
dreptul său. 

— Nu, am adus-o pe donșoara Godwin îi explică acesta, 
arătând cu degetul spre o siluetă într-un costum de baie alb, din 
două piese. 

Barbara o strigă pe Tina, care se întoarse și le așteptă. 

— Ce lux! glumi Barbara alăturându-i-se. Un șofer să te 
însoţească la plajă! 

— Da, dar curând, voi avea o mică mașină la dispoziția mea. 
Voi fi mai independentă și-l voi transporta fără probleme pe 
Crispin. Unde mergeţi? întrebă Tina. 

— Îi ofeream Lindei o vedere de ansamblu despre geografia 
insulei, explică Barbara. Când l-am văzut pe Dickon, am crezut 
că Victoire este prin imprejurimi și m-am oprit pentru a i-o 
prezenta pe Linda. 

— Ei bine, condu-o la Casa Mare, imediat... după baie, sugeră 
interlocutoarea sa. 

— Nu avem costumele de baie și, oricum, prefer locurile mai 
liniștite... 

Barbara se întrerupse pentru a se uita la ceas. 

— De altfel, este timpul să mă întorc; am întâlnire cu o nouă 
femeie de serviciu. Dacă o las pe Linda, sugeră ea, ai putea s-o 
conduci la Victoire? O va aduce Dickon înapoi! 

— De acord, răspunse aceasta. Dar mai întâi, vreau să profit de 
mare și de apă. 

Linda se întinse încântată pe nisipul cald, cu mâinile 
încrucişate sub ceafă. 

— Chiar dacă plouă mult, începu, soarele acesta splendid 
te-a făcut să te liniștești repede. Nu înțeleg într-adevăr de ce te 
plângi! 

— Când ești sclava muncii, nu ai timp să beneficiezi de el, îi 
aminti Tina. Și ca pentru a mă sfida, în clipa în care scăpam în 
sfârșit de călăul meu, începea întotdeauna să plouă! 

După un timp de tăcere, reluă: 

— Ai remarcat, Barbara s-a eschivat bine. Pentru a evita 
corvoada de a te însoţi la Casa Mare. 

— Ce vrei să spui? întrebă interlocutoarea sa. 

— Doamna de Faye şi cu ea, nu se înțeleg deloc. 

— Ah, da? De ce? 

Verișoara ridică din umeri și sări în picioare. 

— Au motivele lor, spuse cu un aer misterios... Mă duc să înot! 
strigă, repezindu-se spre mare. 

O jumătate de oră mai târziu, amândouă se întorceau la 
mașină. 

— De ce nu m-ai anunţat că te-ai mutat? îi reproșă Linda. În 
plus, nu mi-ai vorbit de nici un plan de-al tău. Am fost informată 
de Barbara și de domnul Napier. Ce idee ciudată să devii 
preceptoarea unui băieţel de nouă ani! Nu știi nimic despre 
copii! N-ai dat nici măcar lecţii particulare vreodată! 

— Pentru acest nivel de aritmetică și lectură, nu este foarte 
incomod. Oricum, lecţiile vor ocupa un loc secundar în 
program. Doamna de Faye m-a angajat mai ales pentru a scăpa 
de o obligaţie și pentru a ţine companie copilului. 

— Doar pe timpul vacantei? Totuși, nu-l vede prea des... 

— Poate nu se va mai întoarce în Europa, replică verișoara sa. 
Încă nu mi s-a spus nimic despre acest subiect. 

Dickon se angajă curând pe o alee acoperită cu pietriș 
mărunt. În fata lor se înălța o locuință superbă, în stilul caselor 
mari din secolul al XVIII-lea. De-a lungul fațadei se afla un portic 
susținut de două rânduri de coloane. Tenta caldă a coloanelor 
aurii, contrasta vizibil cu albastrul strălucitor al zidurilor. 
Treptele peronului erau împodobite cu ghivece cu cactuși și cu 
lauri roz. 

— Ce reședință superbă! exclamă Linda. 

— Îmi aminteşte mereu de „Pe aripile vântului“, comentă 
interlocutoarea sa, în timp ce înconjurau casa, pentru a parca în 
curtea din spate. Iată apartamentele lui Craig Napier, o anunţă 
arătându-i o căsuță, mai departe de alte dependinţe. Este acasă, 
are mașina acolo. 

Tina o precedă într-un vestibul pardosit cu dale de marmură, 
despărțit în două de un grilaj din fier forjat. Apoi străbătură 
salonul pentru a ajunge pe terasa unde stăpâna casei era întinsă 
comod pe un șezlong din răchită. 

Îmbrăcată într-o rochie de plajă, foarte scurtă, înnodată pe 
umeri, părea foarte suplă și avea picioare lungi și frumoase. 
Părul des, şaten-roșcat era adunat spre creștetul capului, într-un 
coc de-o neglijență atent studiată. Nu se ridică, dar își scoase 
ochelarii de soare și o cercetă cu atenţie pe Linda. 

— lată-te întoarsă! îi spuse Tinei în engleză, cu un puternic 
accent franțuzesc. Presupun că este verişoara dumitale? 

— Da, Craig i-a dat o zi liberă. Barbara a dus-o să viziteze 
insula și ne-am întâlnit la Scoică, absolut din întâmplare. Am 
adus-o să v-o prezint. Linda, doamna de Faye, gazda mea. 

Tânăra fată strânse mâna întinsă de Victoire de Faye. 

— Bine aţi venit la Madenina, îi ură aceasta din urmă, puţin 
involuntar. Și Barbara Paul? o întrebă pe Tina. Nu v-a însoțit? 

— Nu, avea o întâlnire... 

— Ah... fu singurul răspuns al lui Victoire, care schiţă un 
zâmbet ușor. Luaţi loc, vă rog, domnişoară Redmond. Vă putem 
spune Linda, pur și simplu? Tina, scaune! ordonă aspru. 

Aceasta se supuse în grabă. 

Conversaţia se desfășură pe subiecte banale. Gazda întrebă 
despre primele impresii ale nou-venitei la Madenina; Linda fu 
fermecată de frumuseţea și eleganța locuinţei de la „Frumosul 
Trandafir“. Nu se abordă conflictul dintre Tina și Craig Napier, 
nici noua slujbă a tinerei fete. 

— Tina, florile din salon s-au ofilit deja. Va trebui să le schimbi 
înainte de această seară, comandă doamna de Faye după un 

timp. Mai bine fă-o imediat, se răzgândi. Dar nu pune hibicus; 
te-am prevenit deja, nu ține douăzeci și patru de ore! 

Dădea ordinele cu o voce tăioasă, foarte neplăcută. Tina se 
ridică imediat pentru a le executa. 

— Arată-i verișoarei dumitale grădinile, adăugă Victoire de 
Faye. Mă duc să mă schimb. 

Linda bănui aici o manieră subtilă de a-și lua rămas-bun și o 
urmă pe Tina. 

— Este o femeie foarte frumoasă, observă. Şi mult prea tânără 
pentru o văduvă. Probabil nu are treizeci de ani! Ce-a vrut să 
spună insistând asupra importanţei unei prezenţe în apropiere 
de Barbara? 

În loc de orice răspuns, însoţitoarea sa se mulțumi să 
zâmbească. 

— Ei bine? se încăpăţână Linda. 

— Cu siguranță vei râde, dar este vorba să-i servești de damă 
de companie. 

— Ce idee! 

— Asta mai ales pentru a pune capăt bârfelor. Când Barbara și 
soțul ei locuiau în oraș, Craig Napier îi vizita în mod frecvent. Se 
pare că petrecea prea mult timp la ei după gustul limbilor 
ascuţite. Când el i-a găsit această mică vilă la ţară, în afara 
orașului, clevetirile au început și mai puternic. După zvonurile 
care circulă, Barbara ar întreţine o legătură cu Craig Napier, iar 
acesta i-ar fi ales casa asta izolată, pentru discreţie. 

— Oamenii sunt chiar josnici! exclamă Linda. 

— Iar bărbaţii, obișnuiți cu acest gen de situaţii! replică 
însoțitoarea sa, ridicând din umeri. 

— În cazul de faţă, n-au nevoie să se ascundă! declară tânăra 
fată. Barbara Paul este văduvă și Craig Napier celibatar! 

— Poate el preferă să ţină secretă această relaţie. În tot cazul, 
noi, suntem binevenite pentru apărarea moralității. 

— Nu cunoşti fondul lucrurilor, obiectă Linda. 

— Nici tu! 

— Oricum, atitudinea doamnei de Faye mă surprinde: să 
discute despre viața personală a administratorului său cu tine, 
secretara sa! 

— Oh, nu mi-a vorbit niciodată deschis, ci doar a strecurat 
câteva aluzii, după ce am demisionat din slujbă. În tot cazul, nu 
mi-a ascuns antipatia pentru Barbara Paul. 

— Şi domnul Napier? Nici pe el nu-l place? 

— Este greu de spus, răspunse Tina cu o mină nesigură. Dar, 
ura sau dragostea, foc ce mocnește sub jăratic, încheie pe un ton 
afectat, adăugând buchetului o ramură cu flori de un galben 
strălucitor. 

Când tinerele fete se întoarseră în casă, pe terasă domnea 
umbra și Victoire de Faye se retrăsese în salon. Craig Napier îi 
ținea companie. Se ridică politicos, dar își continuă conversaţia 
cu stăpâna „Frumosului Trandafir“. 

— Trebuie să te încrezi total în mine, îi spuse pe un ton tăios. 

— Atunci, de ce-ţi dai osteneala să-mi prezinţi planul 
dumitale? întrebă doamna de Faye, înțepată. 

— Din simplă politeţe! îi replică, înclinându-se ironic în fața ei. 

— Hm! exclamă aceasta, iritată. 

Linda profită de tăcerea care urmă, pentru a-și lua rămas-bun. 

— Vă voi conduce, se oferi Craig. Trebuie să trec pe la birou. 

— Mulţumesc, spuse tânăra fată, jenată de clipirea din ochi 
complice a Tinei. 

Afară, fără măcar să-și dea osteneala să se intereseze despre 
cum a fost ziua ei, Craig întrebă: 

— La Londra, aţi fost oare informată cu exactitate despre rolul 
meu la „Frumosul Trandafir?“ 

— Sunteţi administratorul domeniului doamnei de Faye. De 
ce mă întrebaţi? 

— În calitate de secretară personală, trebuie să îmi cunoaşteţi 
limpede poziţia și puterile decizionale. Tocmai aţi asistat la 
sfârşitul unei discuţii dintre doamna de Faye și mine, referitoare 
la un proiect de asociere cu Friole, o mică plantație. Doamna de 
Faye s-a pronunțat în favoarea acestei fuziuni, dar eu nu sunt de 
acord. Cum aţi constatat, în afaceri decizia finală îmi aparţine și 
țin neapărat să-mi sustin prerogativele referitoare la 
administrarea domeniului. Poate mi-aţi găsit atitudinea 
deplasată? 

— Oricum, eram în posesia a prea puţine elemente pentru 
a-mi forma o părere. În plus, opinia mea nu are, cu siguranță, 
nici o importanță. 

— Evident, confirmă Craig, aruncându-i o privire 
pătrunzătoare. Dar vă repet, trebuie să aveţi o vedere clară și 
precisă a situaţiei. La urma urmei, hotărăsc singur, în interesul 
plantaţiei și a personalului, din care faceţi acum parte și 
dumneavoastră. lar sarcina dumneavoastră va consta în a mă 
seconda în iniţiative. M-ati înţeles bine? 

— Da, răspunse Linda, calmă. Nu m-am îndoit niciodată de 
autoritatea dumneavoastră de director. Totuși... 

Se răzgândi şi nu-şi încheie fraza. 

— Părerea mea nu vă interesează, nu-i așa? exclamă. 

Craig ridică din umeri. 

— Spuneţi-mi-o totuși. De-abia așteptați! 

— Ei bine, mi se pare că proprietara „Frumosului Trandafir“ 
ar trebui să împartă mai egalitar prerogativele dumneavoastră. 

Craig Napier dădu din cap, înţelegător. 

— Am dreptate să înăbuș în fașă riscurile de veleităţi false, 
observă. 

— Pentru că aţi considerat necesar să mi-o semnalati, voi fi 
atentă de ce parte sunt, în caz de conflict! replică Linda. 

Dar ironia nu-l tulbură pe Craig Napier. 

— Perfect, încheie. În ultimă instanţă, eu hotărăsc, iar angajaţii 
mă susţin necondiţionat. 

— Domniţi ca un despot! nu se putu Linda împiedica să 
murmure, şocată de aceste maniere de dictator. 

El izbucni în râs, sincer amuzat. 

— Nu vă lipsește replica! observă. Dar fiţi atentă, sunt un 
adversar pe măsură. 

Ajungând la bungaloul Barbarei, opri motorul și o însoţi în 
interior. 

— Craig! Ce surpriză plăcută! exclamă Barbara sărutându-l. 

— Îmi oferi ceva de băut? o întrebă. 

— Desigur. 

— Nu te deranja, mă ocup eu de asta. Tu ce bei? Și 
dumneavoastră? adăugă, adresându-se Lindei, în timp ce se 
îndrepta spre bar. 

Hotărât lucru, părea foarte familiar cu Barbara. Cu siguranță, 
Tina avea dreptate. 


Capitolul 3 


A doua zi dimineaţă, Linda avu grijă să fie foarte punctuală. 
Dar Craig Napier i-o luase înainte. Un grup de tinere angajate 
antileze sosi în același timp cu ea și-i arătă unde să-și pună 
scuterul, într-un hangar. 

Tinerele fete dispărură pe o ușă de serviciu. Când Linda 
pătrunse în biroul lui Craig Napier, acesta se ridică pe 
jumătate, pentru a o saluta și imediat se cufundă din nou în 
documente. 

— Drumul cu scuterul s-a desfăşurat bine? o întrebă. 

— Da, mulţumesc. Una dintre angajate mi-a arătat unde să-l 
garez. Mi-a vorbit în engleză, preciză Linda. 

— Cea mai mare parte a madeninienilor sunt bilingvi, franco- 
englezi, îi explică Napier. Totuși, între ei, folosesc creola. 

Continuă, în timp ce semna scrisori și își răsfoia 
corespondența. 

— În mod normal, veţi rămâne aici, cu mine, în afară de cazul 
în care vă cer să lipsiţi. Iată biroul, instalaţi-vă. Vestiarul, adăugă, 

arătând spre o ușă, cu o mișcare a capului. Este o încăpere 
aranjată. Acolo veţi lucra, când mă voi dispensa de prezența 
dumneavoastră. 

Din locul său, Linda avea vedere spre imensele câmpuri de 
trestie de zahăr, care se întindeau la nesfârșit. Observând mai 
atent această imensitate de verdeață, se distingeau mai bine 
rândurile ordonate ale acestor plante robuste și foioase. 

În picioare, lângă fereastră, pierdută în contemplarea 
peisajului, Linda nu-l auzi pe director apropiindu-se în 
spatele ei. 

— Iată baza activităţii noastre, declară acesta, ca un ecou al 
gândurilor sale. Această materie primă va servi la elaborarea a 
nenumărate produse finite, de la zahărul cubic, până la glazura 
prăjiturilor, fără să uităm romul, demonul beţiei. Aţi mai văzut 
plantaţii de trestie de zahăr? o întrebă. 

— Nu, doar în fotografii. 

— Această masă aparent compactă, este brăzdată de drumuri 
mici. Ele permit trecerea vehiculelor, cel mai adesea motorizate, 
dar uneori încă trase de cai sau de catâri, pentru a aduce 
îngrășăminte sau a se ocupa de recoltare. Vedeţi acel camion? o 
întrebă arătându-l cu degetul, cealaltă palmă fiind pusă cu 
familiaritate pe umărul său. Urmează drumul de hotar între 
plantaţia „Frumosul Trandafir“ și vecinii noștri. 

— În ce perioadă a anului se taie trestia de zahăr? îl întrebă 
Linda, stânjenită de apăsarea degetelor lui Craig. 

Când acesta lăsă mâna în jos, tânăra fată se întoarse. Craig nu 
se dădu înapoi și o cercetă cu atenţie, legănându-se cu 
dezinvoltură pe călcâie. Pentru moment, Lindei îi fu greu să 
delimiteze acest personaj aparent simplu și fără complexe. 
Imaginea sa părea compusă din mai multe fațete: Tina îl 

considera un „căpcăun“, Linda îl găsea până acum excesiv de 
distant, iar el, foarte orgolios, se lăuda că exercită asupra 
femeilor un farmec irezistibil. Ce de contradicții! 

În tot cazul, precedentele secretare ale lui Craig Napier se 
Jăsaseră probabil înșelate de manierele familiare și neobișnuite 
din partea unui patron și, pornind de aici, construiseră 
adevărate romane! Evident, apoi fuseseră crunt decepționate! În 
ciuda avertizărilor, însăși Linda se simțea aproape tulburată... 

Craig Napier îi răspunse în sfârșit la întrebare: 

— De două ori pe an, toamna și prin martie, aprilie. Recolta 
cea mai importantă este în acest sezon. 

— După tăiere, plantele încă produc? 

— Da, timp de mai mulţi ani, dar treptat, degenerează și sunt 
înlocuite cu vlăstare tinere. 

— Cum se extrage zahărul? 

— Presând trestia. Se obţine și un lichid, melasa, din care, 
printre alte lucruri, se fabrică romul. Zahărul se exportă în stare 
brută și, rafinat, în tările importatoare. 

— Da, încuviinţă Linda. Cunosc celălalt capăt al lanţului. 

— Veţi avea tot timpul să observați diferitele etape ale 
producţiei, cât veţi sta printre noi. 

Oare cât timp spera s-o ţină aici? se gândi Linda, mirată. 

— Oricum, vă mulțumesc pentru dovada de interes și pentru 
întrebările inteligente, încheie directorul, întorcându-se la 
birou. Contrastaţi în mod plăcut cu droaia de zăpăcite care s-au 
succedat aici, înaintea dumneavoastră! 

— Multumesc pentru compliment, exclamă Linda. 
Întotdeauna aţi lucrat în domeniul zahărului? îndrăzni să 
abordeze un plan mai personal. 

Craig clătină din cap. 

— Am făcut cercetare timp de un an, după studii științifice la 
universitate, apoi am venit aici. În acea perioadă, tatăl lui Roland 
de Faye, trăia încă şi am lucrat cu fiul pe picior de egalitate. S-a 
căsătorit înainte de a moșteni și, la moartea tatălui său, mi-a 
oferit conducerea domeniului. Soţia sa, Irene, a murit când 
Crispin avea cinci ani. Iar el, s-a înecat la doi ani, după ce s-a 
recăsătorit cu Victoire. Acum, eu continuu să administrez 
proprietatea „Frumosul Trandafir“... Doriţi și alte informaţii? 

— Da, în privința programului meu de lucru, spuse Linda. 
M-aţi prevenit că este adaptabil, dar care sunt în mod normal 
orele libere? 

— Așadar, Tina nu v-a informat? Ei bine, de sâmbătă de la 
prânz, până luni dimineaţa și în celelalte zile, de la douăsprezece 
și jumătate, la ora trei. Teoretic, firește. Puteţi mânca de prânz 
aici: avem un restaurant la întreprindere. Seara, terminăm la 
apusul soarelui, spre ora șapte. Verișoara dumneavoastră găsea 
asta inuman, dar la Madenina, toată lumea este o apă și-un 
pământ. 

— În tot cazul, lunga pauză de prânz îmi va permite să mă 
întorc la doamna Paul. 

Reacţia bruscă și hotărâtă a directorului, o surprinse pe 
tânăra fată. 

— Nu vă sfătuiesc să vă faceţi din asta un obicei, îi recomandă. 
Barbara Paul se scoală foarte devreme, pentru a profita de 
liniștea orelor matinale, să lucreze. După treburile casnice, se 
adânceşte din nou în redactarea dicționarului și cred că n-ar 
aprecia deloc să se întrerupă pentru a vă pregăti masa. 

— Într-adevăr, nu m-am gândit la asta, recunoscu Linda. 

Maliţioasă și bârfitoare, Tina ar fi tras fără îndoială concluzii 
lipsite de amabilitate! Oare Craig Napier alegea acest moment al 
zilei pentru a o vizita pe gazda sa?... 

Linda tresări și scutură involuntar capul, pentru a înlătura din 
minte această bănuială. Din fericire, Craig Napier nu observă 
nimic și reluă, pe un ton detașat și prozaic: 

— Ei bine, acum la muncă. Ce sistem de clasament folosiţi? o 
întrebă. 

Toată dimineaţa, Linda se ocupă de intocmirea unor state de 
plată. Muncitorii de la „Frumosul Trandafir“ erau plătiţi în acord; 
asta însemna o grijă deosebită și verificări permanente. După 
ce-i arătă calea de urmat, Craig Napier o lăsă să se descurce 
singură. Lipsi de mai multe ori, fără să acorde nici cea mai mică 
importanță prezenţei sale. Obișnuită cu raporturile prietenești 
din birourile londoneze, Tina considerase că fusese tratată ca o 
simplă subalternă și adăugă lipsa de civilizaţie pe lista 
numeroaselor sale reproșuri, gândi Linda. Și celelalte? Obosiseră 
oare să pândească toată ziua rare încurajări? Manierele distante 
și indiferente ale directorului, contrastau ciudat cu 
complimentul încurajator de la început. Linda se simţea foarte 
măgulită. Oh, nu până la a fi emoţionată, desigur, dar această 
apreciere favorabilă îi făcuse o reală plăcere... 

La prânz, îl părăsi pe Craig Napier pentru a merge să 
mănânce la cantină. Acolo, făcu cunoştinţă cu unele dintre 
celelalte angajate. Ușurinţa lor de a vorbi franţuzește o ului; 
poate cu timpul va reuși și ea să se amestece în discuţia lor. 

Toate erau îmbrăcate în cămăși de pânză, lungi și largi, în 
culori vii, imprimate cu motive florale în culori roșii și galbene 


42 CAY DANCER 


strălucitoare, fulare mari, vesele înnodate în părul negru, le 
făceau să semene cu niște incredibile păsări exotice. După ce 
mâncă, tânăra fată se așeză la soare, ascultându-le ciripitul vesel. 
Ce noroc! se gândi să petreacă iarna sub cerul atât de favorabil! 
În Anglia, nu s-ar fi văzut din pulovere și mantouri călduroase... 
Linda chiar nu înţelegea cum putuse Tina găsi motive de a se 
plânge. În ceea ce-o privea, Craig Napier cu siguranță nu-i va 
strica plăcerea de a trăi într-un loc atât de idilic! 

Când își îndeplini sarcina, își anunţă superiorul. 

— Duceţi statele de plată lui Winston Fortune, contabilul. 
„Locul de afumat carnea“, biroul său se găsește la celălalt capăt 
al clădirii. Spuneţi-i să verifice totalul și treceţi pe la bancă să 
luaţi bani lichizi. Acum, veţi fi la curent cu obişnuinţa zilei de joi. 

— Domnul, hm... Fortune, vorbeşte englezește? întrebă Linda 
şovăind. 

— Cu un prenume ca Winston, ce credeţi? replică Napier, 
izbucnind într-un râs zgomotos. Este foarte mândru de 
ascendența sa britanică și se proclamă englez până în vârful 
unghiilor! N-a călătorit niciodată mai departe de Barbados, dar 
vă va întâmpina ca un adevărat compatriot, ca și pe Tina, 
înaintea dumneavoastră. Dar, încă de la început, ea s-a arătat 
antipatică, tratându-l de sus. 

Linda se intoarse râzând din toată inima. 

— Domnul Fortune mi-a vorbit cu mare nostalgie despre 
familia regală, povesti ea. Trăind la Londra, n-a vrut să admită că 
nu-i vedeam în fiecare zi! 

— Da, le consacră un cult absolut și știe tot, de la mici 
întâmplări, până la toată dinastia George, din secolul al XVIII-lea. 

Se ridică. 

— Trebuie să-i văd pe șefii de echipe, pe plantație. Veniţi cu 
mine, îi ordonă. Veţi avea idee despre amenajarea domeniului. 

În mașină, îi dădu câteva explicaţii suplimentare, foarte 
instructive. 

— „Locul de afumat carnea“, este o expresie interesantă, îi 
spuse. În Caraibe, desemna focul în jurul căruia se rumeneau 
„aventurierii“, refugiații francezi, pentru o masă cu carne prăjită 
la frigare. Treptat, acolo se tratau afaceri, de aceea, în zilele 
noastre, se folosește încă în acest sens, pe plantație. 

Apoi îi descrise Lindei muncile în curs; se smulgeau 
buruienile și se curățau rândurile de trestie de zahăr. Apoi, 
treceau tractoarele, pentru a pune îngrășăminte. Craig Napier 
făcu un ocol pentru a-i arăta satul în care locuiau muncitorii: 
căsuțe cu etaj, întreţinute cu mândrie de ocupanţii lor, 
coproprietari. „Frumosul Trandafir“, afirmase, fusese primul 
domeniu care scăpase de dărăpănăturile în care locuia mâna de 
lucru. Roland de Faye a avut satisfacția de a realiza această 
ambiţie filantropică, pe când trăia. 

Craig, Napier făcu numeroase opriri de-a lungul după-amiezii 
și vorbi cu foarte mulţi oameni. Când se întoarseră la birou, 
soarele apusese. Directorul se oferi s-o conducă. 

— Am scuterul, obiectă Linda. Voi avea nevoie de el mâine 
dimineaţă și vreau să mă obișnuiesc cu drumul. 

— Cum vreţi, îi răspunse Craig, cu indiferență. 

Hangarul pentru biciclete era gol; Linda era ultima care 
pleca. În câteva minute, cerul se acoperi cu nori negri, 
ameninţători și izbucni o furtună puternică. Drumul de pământ, 
cu șleauri pline de apă de la ploile precedente, păru în puțin 
timp o adevărată mlaștină. Și ca o culme a ghinionului, motorul 
scuterului începu să tușească și se blocă. 

— Apă în aprindere, diagnostică tânăra fată, scuturând 
maşinăria care nu voia să pornească. 

Încercă de mai multe ori să demareze, fără succes. Deja udă, 
descălecă şi se hotărî să-și încheie drumul împingând 
ciclomotorul. 

Brusc, o mașină o depăși și se opri. Din ea coborî Craig 
Napier, deschise portbagajul, luă scuterul în grabă și-l aranjă 
înăuntru. 

— Asta vă va învăţa să nu vă încredeţi în vremea de la 
Madenina, bombăni. Urcaţi! 

Linda se supuse și începu să-și şteargă părul, fața și brațele 
goale, din care picura apa. 

— Oare cum aș fi putut bănui? se lamentă. Cu un cer atât de 
albastru, adineaori... 

— Veţi învăţa repede, îi replică Napier. Pentru noi, ploaia este 
de-o importanță capitală, la fel ca soarele. Fără acţiunea 
combinată a căldurii și a umidității, niciodată vegetaţia n-ar 
ajunge la această abundență luxuriantă. 


KKK 


Casa Mare nu se afla deloc în această directie, reflectă Linda. 
Oare Craig avusese oricum intenția să-i facă o vizită Barbarei 
Paul, sau o luase pe aici, pentru a o scuti pe ea de ploaie? 
Plictisită că, în ciuda voinţei sale, dădea atâta crezare bănuielilor 
Tinei, tânăra fată se încruntă. În definitiv, calomniile verișoarei 

sale n-o interesau. Nu trebuia să se lase împresionată de aceste 
cancanuri: n-o privea viața particulară a gazdei sale. 

În tot cazul, ipoteza unei premeditări din partea lui Craig, se 
dovedi falsă. În fata bungaloului, se opri exact atâta timp cât s-o 
ajute să-și aranjeze scuterul și nu intră nici măcar pentru a-i 
spune bună ziua, Barbarei. Linda făcu o baie caldă. Imediat după 
furtună, cerul se însenină în mod miraculos și cele două femei 
îşi petrecură seara, discutând liniștite, pe verandă. 

Barbara își făcea griji pentru timpul liber al însoţitoarei sale, 
care o întrebă, în schimb, ce posibilităţi de viață socială oferea 
Madenina. 

— Nu mare lucru, mi-e teamă, răspunse interlocutoarea cu o 
grimasă. Tina se plângea foarte mult că nu făcea cunoștințe noi. 
Dar cum refuza să meargă la serate fără escortă masculină, într- 
adevăr nu putea întâlni lume. De fapt, are mașina sa, adăugă 
Barbara. A venit cu ea la prânz, sperând să ţi-o arate. 

— Am mâncat la cantină, spuse Linda. Domnul Napier m-a 
sfătuit, pentru a nu te deranja și a-ţi tulbura munca. 

— Spune-i Craig, sugeră Barbara. Sunt sigură că și el îţi va 
spune pe nume, deoarece nu este deloc ceremonios. Într- 
adevăr, în acel timp lucrez. Dar asta nu te împiedică să te întorci, 
dacă dorești! Totuși, dacă aș fi în locul tău, aș profita de aceste trei 
ore de prânz pentru a merge la plajă. Ai putea lua cu tine un picnic. 

— Ce idee bună! exclamă Linda, încântată, în plus de această 
nouă dezminţire în plus adusă afirmațiilor Tinei. 

— Clubul Plantatorilor organizează numeroase recepții, 
anunţă Barbara, revenind la subiectul lor de conversaţie. 
Viitoarea este prevăzută pentru sâmbătă, poimâine. Vrei să 
mergi? Te voi însoţi; vei întâlni lume. 

— Mulţumesc foarte mult. Dar... domnul... Craig nu va merge 
cu tine? N-aş vrea să vă stânjenesc... 

Barbara întoarse privirea. 

— Oh, Craig și cu mine suntem excelenți prieteni, dar nu 
ieşim împreună. Oricum, o va lua cu siguranță pe Victoire de 
Faye. Voi telefona la Casa Mare, pentru a afla dacă verișoara ta 
nu şi-a schimbat părerea și dorește să vină cu noi. 

Barbara reapăru, cinci minute mai târziu; Tina va participa la 
serată, dar în compania lui Luke Donat, fiul unui plantator, pe 
care i-l prezentase Victoire. 

— Pretinde că trăieşte într-un adevărat vârtej, de când a scăpat 
din ghearele mele și ale lui Craig! spuse Barbara râzând, fără nici 
cea mai mică urmă de ranchiună. 

— Cum se desfășoară aceste recepții? întrebă Linda. Tinuta de 
seară este obligatorie? 

— Conversaţiile se învârtesc mult în jurul zahărului, bănuieşti 
asta. Există o sală de bal cu orchestră și o alta rezervată jocurilor. 
Într-o încăpere mare se aranjează un bufet şi se oferă 
răcoritoare. Bărbaţii se îmbracă foarte simplu, dar femeile cu 
ceva mai multă eleganță, în rochii lungi. 


KKK 


Clădirile Clubului Plantatorilor se aflau pe cheiurile de la Fort 
Belain, chiar alături de Yacht Club. O mulţime numeroasă se 
înghesuia în grupuri mici vesele, în foaier și în sala de bal. Toată 

lumea părea că se cunoaște. Barbara întâlni curând un cerc de 
prieteni și făcu prezentările, enumerându-le doar prenumele. 

Linda asculta distrată conversaţia și privea în jurul său. Tina 
trecea de la unii la alţii, încântătoare. Însoțitorul său, un 
bărbat tânăr înalt şi frumos, foarte brunet, o prinse de braţ cu 
un aer autoritar pentru a o conduce spre Victoire de Faye, 
înconjurată de o curte de admiratori, printre care se afla și 
Craig Napier. 

După agitația regăsirilor și a salutărilor, grupurile se 
despărţiră. Unii se îndreptau spre bar, alții spre sălile de jocuri. 
Orchestra atacă un ritm latino-american. Victorire de Faye nu 
dansa, dar nu-i lipsea niciodată compania; Craig o lăsase pentru 
a se duce la bar și veni apoi s-o invite pe Barbara la dans. În 
aceeași clipă, un tânăr antilez, stagiar pe domeniul familiei 
Donat, o invită pe Linda. 

La sfârșitul melodiei, se aşezară pentru a sta de vorbă. Când 
Luke Donat se apropie, tânărul bărbat se ridică imediat, se 
înclină ceremonios și plecă. 

Nou-venitul o studie pe Linda fără jenă cu ochii lui negri și 
pătrunzători. 

— Așadar, sunteţi verișoara englezoaică a partenerei mele? 
Cine vă însoţeşte? o întrebă. 

— Am venit cu Barbara Paul, răspunse Linda. 

— Și nu aveţi un curtezan? Perfect, nu voi ofensa pe nimeni 
invitându-vă. 

Linda nu aprecie deloc tonul său superior și dezinvolt, dar nu 
putea invoca nici un motiv pentru a refuza. Acesta o conducea 
extraordinar de bine și executară împreună, în mod desăvârșit, 
un tango. Apoi orchestra cântă cu hotărâre un cântec modern, 


48 CAY DANCER 


foarte ritmat și el îi dădu drumul, pentru a evolua separat, 
înaintând şi dându-se înapoi în cadență. 

— Ce idee să vă izolaţi la Barbara Paul? o întrebă. V-aţi fi distrat 
mai bine, locuind în oraș. 

— Îmi place foarte mult unde sunt, replică Linda cu trufie. 

— Veţi schimba repede tonul. Din cele spuse de verișoara 
dumneavoastră, Napier dă stingerea în fiecare seară. 

— Tina exagerează! observă Linda râzând. Cu ce vă ocupați? 
întrebă pentru a schimba subiectul. 

— Tata posedă domeniul „Planchet“, spuse, ca și când 
considera acest răspuns suficient. 

— Da, dar dumneavoastră? insistă tânăra fată. 

El înălță din umeri. 

— Practic sportul cu vele, nataţia, echitaţia... Mă distrez. 
Practicaţi vreunul din aceste sporturi? 

— Numai nataţia. 

O zări pe Tina aşezată într-un colț, complet singură, 
observându-i cu un aer ursuz. Probabil fierbea de gelozie. Linda 
se opri să danseze și se îndepărtă de pistă. 

— Ce v-a apucat? o întrebă partenerul pe un ton agresiv. 

— Dansul acesta este puţin cam lung, nu găsiți? îi răspunse, 
așezându-se. 

Cu o dezinvoltură studiată, tânărul bărbat își puse un picior 
pe bara scaunului. 

— Altfel spus, mă trimiteţi la obligaţiile mele față de tânăra 
Tina? 

— Nu este foarte corect s-o lăsaţi complet singură. În definitiv, 
ați venit impreună. 

— N-am putu face altfel! Victoire de Faye a insistat să mi-o 
încredinţeze și nu aveam nici un motiv să-i refuz acest serviciu 
caritabil. Cu mica sa protejată de braţ toată seara, nu s-ar fi putut 
deloc mișca liberă. Și cum a pus ochii pe Craig Napier... 

— Oricum, corvoadă sau nu, acum îi datoraţi prezența 
dumneavoastră Tinei, îl întrerupse Linda, care nu dorea deloc să 
aplece urechea la o nouă bârfă. 

Duritatea acestei chemări la ordine nu păru să-l 
impresioneze. Dar, cu un aer batjocoritor, pocni din călcâie și 
salută militărește. 

— La ordinele dumneavoastră, comandante! o ironiză. 

Mulțumită că scăpase în sfârșit de el, Linda îl privi ducând-o 
pe verişoara sa spre bufet. După un timp, plictisită, se ridică 
pentru a se îndrepta spre vestiar. Craig, Napier se apropie. 

— Vreţi să dansaţi? 

Pe pistă îi puse o mână fermă pe spate și o atrase spre el. Ce 
plăcere să-l lase s-o conducă! Dansa la perfectie şi știa, printr-o 
apăsare de-abia perceptibilă a degetelor, să-i impună partenerei 
propria interpretare a muzicii. Alunecau și se legănau în cadență, 
în aceeași mișcare, ca și când nu formau decât un singur trup. 
Aceste evoluţii îi făcură o mare plăcere Lindei și auzi cu regret 
răsunând ultimele acorduri ale ultimei măsuri. 

— Dumneavoastră şi Barbara ar fi trebuit să vă alăturaţi 
grupului nostru, îi spuse Craig. Dar, se pare că aţi făcut 
cunoștințe noi. l-ati furat chiar Tinei admiratorul! 

— Numai pe timpul unui dans, remarcă tânăra fată. 

— Nu mai mult? Părea într-adevăr furioară și înciudată! Legea 
junglei acţionează cu putere în defavoarea sa! 

— Hm! Nu spuneţi prostii! exclamă Linda, refuzând să admită 
în faţa lui, gelozia verișoarei. Tina nu este atât de meschină! De 
altfel, a fost şi ea invitată de numeroase ori și în plus... 

Dar se opri din enumerare. Ce nevoie avea să se justifice? 
Însemna să recunoască implicit că-l acaparase pe Luke Donat... 

— Nu vă scuzati! îi răspunse pe un ton ironic. Este foarte 
feminin ca, din timp în timp, să-ţi încerci farmecele! 

Făgăduirile sale nu-l convinseseră, se gândi Linda furioasă. 
Totuși, cu siguranță nu încercase să-l rețină pe Luke Donat, ci 
dimpotrivă! Craig Napier îi atribuia foarte puţin amor-propriu, 
dacă o bănuia capabilă să vrea intenţionat să rivalizeze cu Tina, 
mai ales pentru un personaj înfumurat și antipatic! 

Câteva minute mai târziu, orchestra încetă să cânte. 

— Veniti să cinaţi cu noi, îi propuse directorul. În trecere, o 
vom lua pe Barbara și pe însoţitorul ei. 

Linda șovăi, puţin dispusă să suporte ostilitatea latentă dintre 
Victorire de Faye și Barbara. 

— Oh... începu. Barbara și cu mine plănuisem să ne întoarcem 
după bal... 

— Ei și? o întrerupse tăios. Ea a acceptat deja, ca și Ted 
Rippon. Doar nu veţi rămâne complet singură! 

O conduse aproape de bufet, la o masă unde Victoire de Faye 
se pregătea să se așeze. Văzându-l pe Craig Napier sosind în 
compania Lindei și urmat de Barbara, păru că se răzgândește și 
spuse: 

— Mi-am schimbat părerea, Craig. Vrei să mă conduci acasă? 

Craig, își lăsă timpul de a le face să se așeze pe Linda și pe 
Barbara, înainte de a răspunde calm: 

— După cină. Ce doriţi să mâncaţi? 

Victoire de Faye se încruntă. 

— Prefer să plec imediat, n-ai auzit? Mă lași să mă întorc 
singură? 

— Fără mașină? observă acesta. Te rog, ia loc și nu ne strica 
seara. 

Îi trase cu amabilitate un scaun și ea se supuse fără nici o 
plăcere, salutând restul grupului cu un scurt semn din cap. 

Victoire de Faye își mâncă în silă somonul afumat, bău 
câteva înghiţituri de vin, fără tragere de inimă și nu catadicsi 
să se amestece în conversaţia generală. O singură dată binevoi 
să i se adreseze Lindei, în realitate pentru a arunca o săgeată 
Barbarei. 

— Barbara ar fi trebuit să vă găsească un partener. Este atât de 
umilitor pentru o fată tânără să fie obligată să stea nemișcată 
lângă perete! 

Supeul se desfășură într-o atmosferă apăsătoare. Din fericire, 
imediat după aceea, Barbara propuse să plece și Linda îi acceptă 
oferta cu ușurare. 

— Dacă te conduc acum, ce va face Tina? o întrebă Craig pe 
Victoire. 

— Se va intoarce cu Luke Donat, replică aceasta ridicând din 
umeri. 

— N-o putem lăsa singură, obiectă el ferm. ÎI cunoşti totuși pe 
Donat: este un Don Juan iresponsabil! 

— Dacă vor să rămână, nu-i pot împiedica! replică Victoire, 
vizibil iritată. 

— Eu da! declară Napier. Așteaptă-mă în mașină, mă duc 
să-i caut. 

Datorită acestui incident, Linda descoperi o nouă faţetă, 
foarte simpatică, a personalităţii lui Craig Napier. În ciuda 
puținei prietenii față de Tina, se preocupa de ea cu o 
solicitudine lăudabilă și avea probabil dreptate să nu-i acorde 
încredere lui Luke Donat. 

— Victoire îi complică foarte mult viața lui Craig, observă 
Barbara, pe drumul de întoarcere. 

— Într-adevăr, se comportă ca o copilă capricioasă, aprobă 
Linda. 

— Da... Totuși, în seara aceasta s-a comportat relativ politicos 
în faţa ta și a lui Ted Rippon. Dar faţă de mine este deseori 
grosolană, chiar în prezenţa lui Craig. 

Tânăra fată rămase un timp tăcută, meditând asupra aluziilor 
făcute de verișoara sa, cu privire la animozitatea dintre cele două 
femei. Neîndrăznind să întrebe sincer despre motive, remarcă: 

— Doamna de Faye nu te place deloc, nu-i așa? 

— Este evident; nu se ascunde! răspunse interlocutoarea sa, 
cu un pic de amărăciune, puţin obișnuită. 

— Ştii de ce? 

— Da. Crede că are motive întemeiate să mă deteste, încheie 
Barbara. 

Temându-se să nu se arate prea indiscretă, Linda nu puse 
întrebări suplimentare. Dar, indiferent de cauză, Barbara suferea 
crunt de această ostilitate și o considera nedreaptă, era limpede 
asta. 

Imediat, a doua zi dimineaţă, Tina îi făcu o vizită Lindei și 
profită de pretextul de a-i arăta noua mașină, pentru a-și revărsa 
proasta dispoziţie asupra verișoarei sale. 

Linda îi admiră vehiculul și se interesă de data sosirii 
băiețelului. 

— Crispin va fi aici la începutul săptămânii, o informă Tina. 
Ce încurcătură ai creat aseară, cu Luke Donat! se grăbi s-o atace 
imediat după aceea. Ce nobleţe sufletească să-l trimiţi înapoi la 
sărmana ta verișoară abandonată în ciuda dorinţei de a rămâne 
cu el! Se pare că te-a impresionat soarta mea, mi-a povestit 
totul. 

— Te înșeli. Acest Luke Donat este un mincinos inveterat, 
replică Linda. Dansează foarte bine, de acord, dar nu-l găsesc 
foarte seducător. N-am avut niciodată intenţia de a-l acapara. 

— Dar i-ai amintit intenţionat îndatoririle faţă de mine, pentru 
a mă umili, nu-i așa? insistă interlocutoarea. 

— Oh, nu fi atât de susceptibilă! Mi se pare important că s-a 
întors la tine... Și te vei decide până la urmă să mă iei să fac o 
plimbare în mașina ta frumoasă? 

Vanitatea Tinei îi învinse proasta dispoziţie. 

— De acord, admise aceasta. Unde vrei să mergi? La plajă? 

— La „Golful norilor“, propuse Linda. Locul este superb. 

În drum, Linda îi împărtăși însoţitoarei sale sugestia Barbarei, 
pentru pauza de prânz. 

— Nu vei reuși să scapi deseori! o avertiză Tina cu o mină 
sceptică. Vei vedea în ziua în care vei plănui să mergi să te scalzi, 
ca printr-o coincidenţă neplăcută, Căpcăunul îţi va impune o 
mică treabă suplimentară, fără să se preocupe de respectarea 
orelor tale libere. Iar dacă te întorci foarte puţin în întârziere, 
cum mi s-a întâmplat o dată, vei auzi mult timp vorbindu-se 
despre asta! 

— Voi fi atentă să nu-mi atrag mânia tiranului! glumi Linda. 
Până acum, nu s-a plâns de punctualitatea mea. 

Joia următoare, i se păru Lindei, copleșită de căldură, ziua 
ideală pentru o escapadă pe plajă. Când urcă pe scuter. Craig o 
întrebă: 

— Unde te duci? 

— La „Golful norilor“. 

— Singură? 

— Da, am luat o carte și un picnic. 

După un mic semn de rămas-bun, demară, bucurându-se de 
mângâierea vântului cald pe faţă. Munca la „Frumosul Trandafir“ 
îi plăcea enorm și găsea foarte stimulantă această schimbare de 
activitate care o obliga să-și lărgească evantaiul competenţei. 

Cinci zile îi fuseseră de-ajuns pentru a se adapta la noua slujbă 
care o pasiona. Presimţea deja dificultăţi în viitor, când va trebui 
să predea ștafeta altcuiva. 

Subit, îi veni în minte una din primele întrebări ale Barbarei. 
„iti place Craig?“ Linda începu să reflecteze asupra impresiilor 
sale și căuta cuvântul potrivit pentru a-și defini sentimentele. 
Respect? Admiraţie? Nu, acești termeni mult prea puternici s-ar fi 
potrivit mai bine unui bărbat de-o vârstă venerabilă! Un gând o 
atinse în fugă: oare îl iubea? De-abia și-l exprimase că dădu capul 
pe spate, izbucnind în râs. Ar fi într-adevăr o greșeală 
monumentală s-o ia pe căi greşite, ca toate celelalte dinaintea ei 
şi să-i consolideze lui Craig orgoliul nemăsurat de seducător! În 
plus, el însuși o avertizase! 

În afară de un grup de tineri creoli, care se jucau zgomotos 
în valuri, de cealaltă parte a plajei, „Golful norilor“ era pustiu. 
Linda își parcă scuterul la umbra unui grup de arbori, pe dună, 
îşi scoase rochia și alergă să se scalde. 

O făcu după pofta inimii: se scufundă, înotă, făcu tumbe în 
apa albastră, se lăsă dusă de valurile înspumate. Apoi, 
înfometată, se întoarse pentru picnic și se instală să mănânce sub 
un arbore doborât de vânt, ale cărui fructe de un roșu strălucitor 
semănau ca niște mere renet. Apoi, temându-se să nu aţipească, 
se scăldă din nou, rezervându-și o jumătate de oră pentru 
drumul de întoarcere. 

Când urcă din nou pe plajă, orbită de soarele arzător, nu 
observă prezenţa cuiva, așezat alături de prosopul și sandalele 
sale. Apropiindu-se, îl recunoscu, spre marea sa nemulțumire, 
pe Luke Donat. 

— Bună ziua! exclamă acesta cu dezinvoltură, fără să se ridice. 

— Bună ziua, îi răspunse Linda cu indiferenţă, începând să-și 
şteargă picioarele. 

— Surprinsă să mă vezi? 

— Da. 

— Aveai să-mi ceri iertare pentru seara aceea: n-am apreciat 
maniera în care ai scăpat de mine! În tot cazul, am meritul de a 
te fi regăsit. Nu mă feliciti? 

— Cu siguranță, nu. De altfel, nu înţeleg de ce ţi-ai dat această 
osteneală. 

— Tina mi-a spus programul dumitale, îi explică Luke. Am 
venit aici, fără succes, în fiecare zi a săptămânii, până astăzi, când 
te-am întâlnit. 

Fără să cătădicsească să-i răspundă, Linda își încheie 
cataramele sandalelor și-și pierdu echilibrul când el o trase de 
braţ, pentru a o face să se așeze alături. 

— Ar fi de preferat să stăm de vorbă, îi spuse. 

— Trebuie să plec acum, îl anunţă tânăra ridicându-se. 

Dar el o prinse ferm de încheietura mâinii și o țintui pe sol, 
măsurându-i cu obrăznicie silueta. 

— Imposibil, ești încă udă. 

— Vremea are grijă de lucrurile mele și costumul de baie este 
destul de uscat pentru a-mi îmbrăca rochia, îi replică tânăra fată, 
arătând arborele sub care mâncase de prânz. 

— Sub acel arbore otrăvitor? exclamă Luke. Ei bine, sper că nu 
ai făcut pe Eva imprudentă și n-ai mâncat mărul. 

Intrigată fără să vrea, Linda îngenunche pentru a studia mai 
bine acel arbore ciudat și întrebă: 

— De ce? 

— Este supranumit „arborele de otravă“, sau „arborele 
morţii“. Frunzele, scoarța, fructele, totul este impregnat cu o 
substanță extrem de toxică. La cea mai mică atingere, mâinile ţi 
se vor acoperi cu bășici. Când unul este doborât, se arde 
obligatoriu buturuga, pentru a seca pentru totdeauna sursa 
acestei seve mortale. 

— De ce nu sunt distruși complet? 

— Au un lemn foarte preţios și foarte căutat. Acum, în 
schimbul acestor învățături despre lucruri interesante, mai rămâi 
puţin cu mine? 

— Nu pot, altfel voi întârzia. 

Luke Donat o urmă până pe culmea dunei. Mașina îi era 
parcată la marginea drumului, dar nu era nici urmă de scuter. 

— A dispărut! strigă Linda. Mi s-a furat! 

— Doar împrumutat! îi răspunse Luke, cu un zâmbet 
impertinent. Nu te neliniști, îl vei regăsi. De fapt, poate a ajuns 
deja la „Frumosul Trandafir“. 

— Ce vrei să spui? bâgui Linda, nebună de furie. Ai avut tupeul 
să-l împrumuţi cuiva? Pentru a mă împiedica să mă întorc cu el? 

Luke dădu din cap. 

— Unuia dintre băieţii aceia tineri, spuse, arătând grupul vesel 
de la capătul plajei. Sunt muncitori pe domeniul „Planchet“. Cu 
bani gheaţă, a acceptat imediat să-l ducă până la „Frumosul 
Trandafir“. Acum, iată-te obligată să-mi accepti invitaţia de a te 
conduce cu mașina, după ce voi face și eu o baie. 

— Dar sunt aproape în întârziere deja! izbucni Linda. Și nu voi 
consimţi niciodată să te urmez, după ce mi-ai întins o asemenea 
cursă scandaloasă! 

— Vezi vreo alternativă, draga mea? o ironiză tânărul bărbat. 

— Voi merge pe jos. 

— Sunt doisprezece kilometri, o ştii. 

— Voi face autostopul. 

— La ora asta? Toţi madeninienii își fac siesta. Fii rezonabilă! 
Te voi conduce... când voi fi dispus! 

— Imediat! exclamă ea printre dinți. 

— Cine mă va obliga? îi replică jucându-se nonșalant cu 
portcheile. Numai eu voi decide asta. 

Deschise portiera și se aşeză într-o tăcere glacială. După 
câteva minute insuportabile, se hotărî să pornească motorul. 

— Ei bine, te-am făcut să aștepți destul, pentru moment. 
Plecăm! 

Tot timpul drumului, Linda se strădui să inveteze scuze 
plauzibile pentru întârziere. Dar, renunțând la ideea de a scorni 
o minciună, hotărî să se justifice în fața lui Craig Napier și să-i 
povestească în ce cursă căzuse. Sosind, își zări scuterul parcat 
alături de vehiculul directorului. Cel puţin, știa deja jumătate din 
poveste. Poate chiar ghicise totul. 

Linda sări afară. 

— Voi rămâne prin împrejurimi. Dacă ai nevoie de ajutor, 
cheamă-mă. Nu ezita! 

Ea se întoarse, furioasă: 

— Nu vreau să te mai văd, îi strigă. Vezi-ţi de drum, mă auzi? 
Și să nu mai faci niciodată așa ceva, sau ai s-o pățești! 

Luke izbucni într-un râs arogant. 

— Nu mă interesează mironosiţele de genul dumitale, o 
ironiză. Nu te supraestima! Pe aici nu lipsesc fetele frumoase; 
dar o înțepată ca dumneata merită o lecţie și ar trebui să-mi 

mulțumești că ai scăpat ieftin! Noroc, cu patronul dumitale! 
încheie cu răutate. S-ar putea să petreci un sfert de oră neplăcut! 
Fii atentă, are reputaţia că-și mănâncă secretarele crude, la micul 
dejun! 

Nebună de furie, Linda se repezi în hol. Deschizând ușa 
biroului, îl văzu pe Craig îndepărtându-se de fereastră; probabil 
urmărise toată scena. 

Ducându-și mâna la faţa stacojie, își aruncă nervoasă o șuviță 
de păr spre spate. 

— Te rog să mă ierţi, dar n-a fost... 

— Astăzi este joi, o întrerupse tăios. Nu pare să-ţi dai seama de 
gravitatea întârzierii dumitale! Nici măcar n-ai terminat statele de 
plată. 

Descumpănită de severitatea necruțătoare a directorului, 
bâigui: 

— Le voi termina înainte de plecare. 

— Ar fi cel mai bine pentru dumneata. 

— Dar... Ascultă, lasă-mă să mă explic... 

— Inutil, bombăni Craig, încruntându-se. Știu totul. Ai 
început prin a mă minţi că te duci singură la plajă, în timp ce 
aveai întâlnire. Acolo, când ai văzut ce oră este, ai trimis un 
băiat să aducă scuterul. În ciuda timpului câștigat pe drum, ai 
reușit totuși să ajungi târziu. Te felicit pentru această 
performanţă! Presupun că nu te-ai putut smulge imbrăţișărilor 
lui Donat! 

Revoltată de atâta nedreptate, Linda nu-și credea urechilor. Și 
oare cum îndrăznea să fie în asemenea măsură lipsit de respect? 

— Te înșeli! protestă, gâtuită. În primul rând nu te-am mințit; 
nu proiectasem să-l întâlnesc pe Luke Donat... A... 

— ... apărut din întâmplare? încheie Craig. în locul ei. Dar știa 
bine unde te găsește! 

— Da, însă... 

— Fi bine, inutil să te încurci în născociri complicate. Te-a 
convins să-ţi prelungești întrevederea și nu te-ai gândit nici 
măcar o clipă la consecinţele supărătoare pentru munca 
dumitale. Mai mult, nu ti-ai scurtat măcar despărțirea! Acum, la 
treabă! 

Dar Linda refuză să se supună prostește bunăvoinţei sale. 
Nu-i permisese nici măcar să se justifice! Ei bine, va vorbi, iar el 
O va asculta! De altfel, avea mare nevoie să audă câteva adevăruri 
bine simţite! 

Adunându-și tot curajul, începu: 

— Nu, voi lucra după ce spun ce am de spus, nu înainte. Îţi 
consider autotarismul absolut insuportabil, iar comportamentul 
faţă de mine de-o incredibilă nedreptate. Încep să înţeleg 
părerea verișoarei mele despre dumneata: un tiran continuu 
supărat, imposibil de mulţumit. În plus... 

Ezită o clipă, dar continuă, în ciuda tremurului din voce: 

— Dacă ţi-ai tratat toate secretarele în acest mod, nu se poate 
să fi fost vreodată îndrăgostite de dumneata, sau în acest caz, 
erau complet nebune! Te-a derutat înfumurarea! 

Linda regretă imediat că se lăsase pradă ranchiunei. Dar era 
prea târziu; nu-și mai putea lua înapoi cuvintele insultătoare. Cu 
inima bătând puternic, se strădui să susţină expresia glacială, de 
nepătruns a ochilor verzi ai lui Craig Napier. 

— Ai terminat? o întrebă tăios. 

Într-o tresărire de sfidare, ea replică: 

— Nu este de-ajuns? 

— Ştii bine că ai depășit limitele acceptabile. În tot cazul, refuz 
să răspund unor atacuri atât de meschine și ridicole. 

Se apropie brusc, o prinse de umeri și o împinse violent pe 
scaun. 

— Acum... la muncă. Nu te mişti de aici înainte de a 
termina, nici măcar pentru a-ţi pune ordine în ținută și a 
repara ravagiile, Dumnezeu știe căror hârjoneli. După 
îndeplinirea programului stabilit pentru această zi și, numai 
după, vom considera incidentul închis. S-a înţeles bine? o 
întrebă cu un aer feroce. 

Linda fu obligată să se supună. Toată după-amiaza, Craig nu 
aruncă nici măcar o privire în direcţia ei. Lipsi mult timp, dar 
împotriva obiceiului, nici măcar nu-și dădu osteneala să își 
anunţe secretara de locul unde se afla, pentru caz de nevoie. 

Această simplă întârziere îi făcuse Lindei multe necazuri. 
Oare va mai rămâne mult timp izolată? Cu trecerea orelor, 
ranchiuna îi sporea. Totuși, în mod curios, se simțea și mai mult 
furioasă impotriva ei însăși, decât impotriva lui Craig. Așadar, o 
considerase la fel de iresponsabilă ca Tina! În timpul acelei 
prime săptămâni, nu reușise să-l convingă de firea ei dreaptă și 
cinstită! Oare chipul, vocea, nu-i reflectaseră consolarea și 
sinceritatea? Totuși, încercă să se supună raţiunii: opt ore nu 
erau suficiente pentru formarea unei păreri asupra oamenilor. 
Orice ar fi, Linda nu-și va ierta că se lăsase în voia reproșurilor. 
Nu se arătase la înălțime... Îl decepționase... 

Tânăra îi auzi pe ceilalţi angajaţi plecând, fredonând veseli. 
Când în sfârșit termină, îl întrebă pe Craig dacă trebuia să-i ducă 
fişele lui Fortune. 

— Nu, banca va fi închisă, îi răspunse. Winston le va verifica 
mâine. Asta este tot pentru astăzi. Bună seara. 

Tonul dur îndepărtă orice dorinţă a Lindei de a mai încerca o 
dată să se justifice. Salută cu răceală și plecă. 

Cât de prost se sfârșise ziua, după dispoziţia veselă de 
dimineaţă! se gândi cu tristețe pe drumul de întoarcere. Cel 
puţin, Barbara îi va asculta cu compasiune necazurile și o va 
încuraja... Totuși, sosind, Linda se hotărî să nu-i spună 
incidentul: poate gazda sa va încerca să-i pledeze cauza pe lângă 
Craig, iar ea era prea orgolioasă pentru a-i accepta intervenția. 
Va rezolva problema fără ajutorul nimănui. 

De altfel, proasta dispoziţie a Barbarei nu incita la confidente, 
în acea seară. În mod obișnuit, o întâmpină pe Linda cu un 
zâmbet voios și-i oferi o răcoritoare. Astăzi, nu apăru înainte de 
cină și era tensionată și puţin vorbăreață. Englezoaica o întrebă 
de sănătate, puţin derutată de această subită schimbare de 
atitudine. 

— Nu este nimic, o simplă migrenă, răspunse Barbara. Nu te 
îngrijora. 

După spălarea vaselor, dădu un telefon și veni s-o roage pe 
Linda s-o lase singură când va sosi Craig, deoarece trebuia să 
discute amândoi probleme confidentiale. 

Linda se grăbi să se ducă în camera sa înainte de venirea lui 
Craig. Totuși, blândeţea extraordinară a acelei frumoase nopti 
înstelate, o atrase afară și se strecură din casă printr-o ușă 
laterală. În cazul în care, la întoarcere, Craig era încă acolo, va 
ajunge în camera sa pe același drum. 

Merse de-a lungul domeniului. De-o parte și de alta, cărări 
acoperite cu nisip, care se afundau în mărăcini. Izolarea locului 

n-o sperie de tânăra fată. Cu excepţia serilor de petreceri și de 
carnaval, madeninienii aveau obiceiul să se culce devreme și 
rămâneau acasă după apusul soarelui. Așa că Linda nu se temea 
de întâlniri neplăcute. Doar orăcăitul broaștelor și șoapta 
vântului prin frunzele de palmier tulburau liniștea profundă. 

Venind la Madenina, se așteptase să vadă noaptea tropicală 
căzând brusc. În realitate, durata apusului avea multe surprize. 
Sfera roșie ca focul a astrului se afunda complet în spatele 
orizontului după un anumit timp și după dispariţia sa, rămâneau 
pe cer dâre lungi de aur și purpură, care treceau încet în gri, 
înainte de a dispărea în întuneric. 

Linda își întrebase o dată gazda despre legenda acelei raze 
verzi, trecătoare, a apusurilor tropicale. 

— Ai văzut-o vreodată? o întrebase. 

— Da, desigur, răspunsese Barbara. Se povestește că toţi 
madeninienii au văzut măcar o dată acest fenomen. Dar cunosc 
oameni care nu l-au văzut niciodată, Victoire de Faye, de 
exemplu, care de altfel, aproape se laudă că nu este de-a 
noastră... 

— Oare voi avea această şansă? Probabil este un fenomen 
foarte rar, iar eu nu sunt aici pentru foarte mult timp... 

— Nu se știe niciodată, replicase interlocutoarea. Poate chiar 
în seara aceasta, printr-o întâmplare extraordinară... Dar, sunt 
sigură, dacă dai dovadă de puţină perseverență, mai devreme 
sau mai târziu,o vei zări. 

După aproximativ o oră, Linda se întoarse din plimbare. 
Mașina lui Craig nu se mișcase, dar el era pe punctul de plecare, 
deoarece zări cele două siluete, a lui Craig și a Barbarei, 
profilându-se pe fondul luminii, în pragul ușii de la intrare. 

Cum nu putea ajunge în laterala casei fără să fie văzută, se 
dădu înapoi, pentru a se ascunde în umbra unui mirt. O văzu pe 
Barbara punându-și mâinile pe umerii lui Craig și ascunzându-și 
capul la pieptul lui, în timp ce acesta o strângea în brațe. 

Linda se simţi îngrozitor de vinovată că-i surprinsese și, 
ciudat, bătăile inimii i se acceleraseră, ca sub efortul unui șoc 
puternic. 

Oare de ce această tulburare? Intimitatea dintre Craig și 
Barbara nu avea nimic surprinzător. Încă din prima zi, gazda îi 
vorbise despre el în termeni foarte afectuoși. În plus, Tina 
insistase suficient asupra unor aluzii lipsite de amabilitate; 
comportamentul din această seară al Barbarei confirma doar 
aceste ipoteze. În suferință, își găsea consolarea la Craig. Oare ce 
putea fi mai firesc? 

Dar spre marea sa uimire, Linda simţea un fel de aversiune în 
a admite relaţia dintre ei. Cu toate acestea, văduvia tinerei femei 
o impresiona, îi admira curajul și-i dorea să-și regăsească puţină 
fericire. Şi atunci? 

De unde îi venea oare acest sentiment? Nu era gelozie, ci mai 
curând invidie, o dorinţă fierbinte de a cunoaște și ea din partea 
lui Craig o înțelegere și o bunăvoință atât de complete. 

Putea să viseze, în atât de puţin timp, cu atâta putere, la 
tandrețea și dragostea unui bărbat? Rațiunea considera această 
idee ca absurdă și complet ridicolă, dar reflectând cinstit, trebuia 
să admită că incidentul din această după-amiază, n-o rănise fără 
motiv: vulnerabilitatea naturii sale feminine reacţionase cu 
violență în faţa provocării dominatoare a acestui bărbat. 
Sensibilitatea îi suferise și o scânteie i se aprinse în minte. Altfel, 
ar fi putut observa scena din această seară cu calm și sânge-rece 

şi s-ar bucura pentru Barbara. Acum, conștientă de acest foc ce 
se năştea în ea, Linda va trebui să se străduie să-l înăbușe. Își 
asuma un mare pericol permițându-i inimii să se înflăcăreze 
pentru acest bărbat cinic, al cărui avertisment îi răsuna încă în 
urechi, interzicându-i să se abandoneze slăbiciunii unui 
sentiment. Linda trebuia să se dea deoparte și să se gândească 
înainte de toate la Barbara. 

Tânăra fată aşteptă încă puţin după plecarea lui Craig și o 
întâlni pe Barbara la ușa băii. În ciuda luminii slabe, observă 
ochii roșii și umflați. Stânjenită de expresia teribil de întristată, 
nu îndrăzni să-i pună întrebări. Barbara îi ură noapte bună cu un 
aer posomorât și fiecare se retrase în cameră. 

A doua zi dimineaţă, teama și frământările Lindei nu rezistară 
transparenţei pure și strălucitoare a începutului de zi. Barbara 
părea şi ea într-o dispoziţie mai veselă. La birou, Craig uitase de 
neînțelegerile din ajun și-și regăsise pretenţiile și detașarea 
obișnuită. Îi impuse chiar o oră suplimentară la începutul după- 
amiezii, cu cea mai mare naturalete, ca şi când altercaţia de ieri 
nu existase niciodată. Linda aproape reuși să arunce un voal 
peste concluziile nopţii şi peste efectele farmecului său 
magnetic. Acestui bărbat îi trebuia un robot, ca secretară; ei bine, 
se va comporta ca o mașină! 

În acea zi, primiră vizita lui Victoire de Faye. După un scurt 
semn din cap în direcţia Lindei, i se adresă lui Craig pe un ton 
imperativ: 

— Am venit să-ţi cer să te duci să-l iei pe Crispin de la 
aeroport, deoarece eu plec pentru trei zile la Barbados; am de 
făcut o mulţime de cumpărături și o programare la institutul de 
frumuseţe; mă voi întoarce numai seara. 

— Oare nu intră în atributiile Tinei Godwin să se ocupe de 
Crispin? observă acesta. 

— Ea va începe când ne vom întoarce; o iau cu mine, am 
nevoie de serviciile sale. 

— Dacă înţeleg bine, mă însărcinezi să-l instalez pe Crispin 
într-o casă goală! Fermecătoare primire pentru un copil! 

— Te rog, nu-mi reproşa această călătorie unică, replică 
Victoire, încruntându-se. Sinbab şi Doria vor fi acolo pentru a-i 
da să mănânce, iar eu voi fi prezentă în aceeași seară. 

— Bine, mă voi ocupa de asta, promise Craig. 

Zilele următoare, Linda plecă în mod regulat la plajă în 
timpul pauzei de prânz și își făcu o datorie de onoare în a fi 
de-o punctualitate ireproşabilă. O dată, Craig o căută pentru o 
scrisoare urgentă de dictat, dar nu făcu nici un comentariu 
neplăcut la întoarcerea sa, fix la ora trei. 

După cunoștința Lindei, nu-i mai făcu nici o vizită Barbarei, 
timp de câteva zile. Tânăra fată nu înțelegea bine relaţia lor 
aparent incoerentă. Lacrimile Barbarei aveau oare legătură cu 
Craig? În tot cazul, nu plănuiseră să se vadă în weekend, 
deoarece Barbara îi sugeră Lindei un picnic la munte pentru 
duminică. Din nefericire, timpul ploios le împiedică să scoată 
nasul afară. 

În ziua sosirii lui Crispin, Craig ceru concursul Lindei. 

Oare de ce nu i se adresase Barbarei?... Crispin nu părea de 
nouă ani. Mic, cu pielea mată, avea o faţă cu trăsături fine și 
delicate și un păr bogat negru. Spre marea surpriză a Lindei, 
vorbea engleza doar cu un foarte ușor accent. 

— Îşi face studiile la Liceul francez din Londra, explică Napier. 
Roland, tatăl său, dorea foarte mult să fie bilingv. 

— Ultima dată, unchiul Craig avea o altă secretară, observă 
Crispin. Unde este mama? 

— La Barbados, până diseară, răspunse Craig. Dar ţi-o 
împrumut pe Linda să-ţi ţină companie. 

— Aş putea rămâne cu Sadie și Matthew-John, continuă 
copilul. Mă distrez bine cu ei. 

— De fapt, explică Napier cu o grimasă, aruncând gentile și 
valizele în portbagaj, Sadie și soțul său au părăsit Casa Mare. 

— De ce? întrebă Crispin, cu un aer trist și decepționat. 

— Au plecat când Victoire a închis Casa. S-au angajat la 
Montgaye. Îi vei cere Tinei să te conducă la ei, vor fi încântați să 
te revadă. 

— Cine este Tina? 

Craig demară și-i lăsă Lindei grija de a-i explica. În apropierea 
domeniului, băieţelul începu să recunoască unele puncte de 
reper; dădu chiar din mână pentru a saluta o ceată de tineri , pe 
drum. Ceru noutăţi despre câini și ajungând la „Frumosul 
Trandafir“, exclamă cu o melancolie emoţionantă. 

— Într-o vreme, Sadie și Matthew-John mă așteptau 
întotdeauna pe peron... 

Dar astăzi, nu era nimeni acolo pentru a-l întâmpina. În toată 
casa domnea o liniște pustie și apăsătoare. Craig se duse să-i 
caute pe servitori la oficiu și se întoarse furios. 

— Şi-au luat liber şi au plecat la verii lor, anunţă, arătând un 
bilet scris în grabă, cu stângăcie. Victoire nu i-o fi anunţat, sau 
chiar nu se prea sinchisesc de nimic! Ţi-e foame? îl întrebă pe 
Crispin. 

— Da, aș vrea să mănânc ceva cu sos de curry, răspunse acesta 
imediat, deschizând ochii mari pofticoși. 

— Iată o ocazie de a-ţi exersa talentele la gătit, exclamă Craig, 
la adresa Lindei. Ştii să pregăteşti acest fel de mâncare? 

— Cu ingredientele necesare, da. 

Se duseră să inspecteze rezervele de alimente. Lipsea carnea, 
dar Linda descoperi niște creveţi în frigider. 

— Perfect, spuse. Reveniţi peste o oră, va fi gata. 

Craig luă o sticlă de vin și suc de portocale pentru Crispin. 
Mâncară de prânz în bucătărie, fără ceremonie. 

— Dintre calităţile dumitale fac parte și aptitudinile culinare! 
o complimentă Craig. 

— Oare mai am și altele? replică Linda, măgulită. 

— Am remarcat câteva, admise el, pe un ton dezinvolt. 

După ce mâncară, Craig plecă la serviciu; se va întoarce seara 
pentru a o conduce pe Linda, anunţase. Crispin și tânăra fată 
urcară la etaj, unde fuseseră pregătite camera și sala de joacă 
pentru băiețel. Așadar, nu Victoire era răspunzătoare de 
neglijenta de la prânz. 

— Cu ce vrei să-ţi ocupi după-amiaza? îl întrebă pe Crispin. 

— Vreau să desenez, răspunse acesta fără să ezite. Am 
materialul în valiză. 

Despachetară împreună lucrurile și se instalară la o masă în 
faţa ferestrei. 

— Pictez aproape întotdeauna vapoare, declară copilul, 
atacând o pagină albă. 

Într-adevăr, se succedară bărci, iahturi, pacheboturi şi 
catamarane. Pe puntea unui iaht, desenă niște siluete de bărbaţi, 
în număr de trei. 

— Tata, unchiul Nelson și unchiul Craig, îi explică. Totdeauna 
plecau împreună și uneori mă luau cu ei. La bord, mă legau 
mereu cu o frânghie, ca o lesă. 

Se dădu puţin înapoi pentru a judeca efectul produs, luă o 
gumă și se aplecă din nou peste desen. 

— În ziua uraganului, când au naufragiat, unchiul Craig nu era 
pe vas. N-ar fi trebuit să-l desenez, nu-i așa? observă, ștergând 
una din cele trei siluete. 

— N-ar fi oare un desen mai vesel, dacă i-ai reprezenta în altă 
zi? sugeră blând Linda. Într-o zi în care au plecat și s-au întors 
toţi trei? 

— Este adevărat, admise Crispin. Dar astăzi, vreau să pictez 
furtuna. Priveşte norii groși și negri de pe cer. În timpul 
uraganului, unchiul Craig nu l-a însoţit pe tata. Era în oraș, la 
unchiul Nelson, cu tanti Barbara. 

Făcu o pauză și adăugă: 

— Mama era foarte, foarte furioasă. 

Cu o inocenţă tipic copilărească, îi dezvăluia Lindei taine 
stânjenitoare, dar tânăra fată preferă să nu le ia în seamă... 


Capitolul 5 


Craig veni seara, cu Victoire și Tina, pe care le așteptase la 
aeroport. Servitorii iresponsabili tot nu se întorseseră; Linda nu-i 
invidia pentru primirea pe care le-o pregătea Victoire. 

În loc s-o calmeze, Craig îi aţâța furia și proasta dispoziţie, 
reproşându-i că nu-i păstrase pe Sadie și pe Mathew-John în serviciu. 

— Cum aș fi putut? strigă ea furioasă. Au închis Casa! 

— Ar fi fost mulţumiţi să fie hrăniţi și cazaţi, așteptându-ți 
întoarcerea. 

— Dar nu hotărâsem încă nimic! 

— L-ai fi putut recupera chiar și după aceea. 

— Dublându-le leafa? Cu siguranță, nu! N-am obiceiul să mă 
ploconesc în faţa servitorilor!... În tot cazul, în seara asta nu am 
intenţia să gătesc. Du-mă la restaurant, Tina se va descurca 
împreună cu Cripin și-l va culca. 

— Trebuie s-o conduc pe Linda, anunţă Craig. 

— Vom merge la „Peștişorul de aur“, reluă ea. Mă duc să mă 
schimb și, când te vei întoarce, voi fi probabil gata. 

Crăig păstră tăcerea mult timp. Apoi remarcă foarte calm: 

— Uneori abuzezi de privilegiile dumitale, Victoire. Crezi că 
totul îți este permis, nu-i așa? 

— Ce vrei să spui? întrebă aceasta, strângând din ochi. 

Craig nu răspunse. 

— Pe curând, peste o jumătate de oră, exclamă, ieşind cu 
Linda. 

În mașină, Craig se interesă despre ocupațiile lui Crispin în 
timpul după-amiezii. După o oră de desenat și colorat, povesti 
Linda, jucaseră dame și cărți; tânăra fată fusese bătută măr. Nu 
menţionă subiectul care frământa imaginaţia băiețelului și nu 
i-ar fi spus nici Barbarei dacă tânăra femeie n-ar fi abordat prima 
acest subiect. 

— De la moartea tatălui său, îi spusese, nu încetează să 
deseneze nave, cu oameni pe punte. La început, aștepta în 
fiecare zi întoarcerea lui Roland şi a lui Nelson. Acum, este mai 
liniştit. Desenele l-au ajutat cu siguranță să suporte această 
tragedie. Mulţi copii se exprimă în acest mod. 

— Probabil ai dreptate, răspunse Linda. Mi-a vorbit foarte 
liniștit despre tatăl lui. Crispin vine deseori să te vadă? 

— Înainte de a pleca la internat, da. Craig mi-l aducea, cu sau 
fără permisiunea lui Victoire, nu ştiu. Poate îi va cere „unchiului 
Craig“ să-l aducă la mine în vizită, în timpul vacanței, adăugă 
Barbara, pe un ton melancolic. 

După expresia sa posomorâtă, probabil regreta tot mai mult 
rărirea și scurtarea vizitelor lui Craig, ca în acea seară. 


KKK 

Crăciunul sosi curând, dar fără agitația și febra comercială 
care însoțea de obicei această sărbătoare în Anglia. Petrecerile de 
revelion fuseseră organizate pentru turiști în marile hoteluri, iar 
navele de croazieră aruncau ancorele în portul Fort Belain, 
pentru o escală de mai multe zile. Dar animația și veselia 
populară a indigenilor din Caraibe nu se dezlănţuiau înainte de 
întâi ianuarie, când muncitorii de pe plantațiile de trestie de 
zahăr sau de arbori de cacao invadau străzile în cete vesele, 
înainte de a se repezi în baruri și restaurante. 

— Este un fel de repetiţie generală înainte de carnavalul de 
lăsata secului, îi explică Napier, Lindei. În acea zi se celebrează 
moartea lui Vaval, demonul insulei. Vei vedea, este un spectacol 
uimitor. 

Aşadar, directorul său nu se aștepta s-o vadă plecată curând... 
Când aborda subiectul duratei sejurului său la Madenina, se 
împotrivea sistematic. 

— Dacă-ţi aminteşti, insistă Linda, n-am promis să rămând aici 
la nesfârșit. Oricum, unchiul ar refuza. 

— Ti-a impus o dată limită? 

În realitate, în ultima scrisoare, unchiul Lionel își exprimase 
multumirea referitor la munca lui Kathy Tremayne. Nimic n-o 
obliga pe tânăra fată să se întoarcă în Anglia. Dar, în mod ciudat, 
instinctul de conservare îi comanda să invoce aspectul 
provizoriu al acestui acord, ca pe un mijloc uşor de a se elibera. 
Deoarece, curând, presimţea că asupra ei se închidea o capcană 
periculoasă şi căpăta un interes pasionat pentru munca de 
secretară a directorului „Frumosului Trandafir“. 

— Am presupus că voi forma pe cineva pentru a mă înlocui, 
observă Linda. Dar nu s-a pus niciodată problema. De asta îmi 
permit să-ţi atrag atenţia asupra acestui subiect. 

— Pentru moment, n-am luat în considerare nimic de acest 
fel, îi răspunse Craig, înlăturând propunerea. De ce să mă încurc 
cu o nouă secretară, când îţi faci treburile atât de bine? Sper să 
rămâi până la recolta de primăvară. Anunţă-l pe unchiul 
dumitale, dacă dă semne de nerăbdare. 

— La ce dată mă voi întoarce acasă? insistă Linda. 

— Vom hotări asta la momentul potrivit, exclamă directorul, 
evitând încă o dată problema. 

Firește, va hotărî după propria sa dorinţă, fără să se preocupe 
de părerea personală a Lindei. O trata într-adevăr ca pe o mașină, 
sau un robot, termenul se potrivea perfect. 

Oare ce se ascundea în acest bărbat, în spatele acestei durități 
de stâncă, a acestei permanente sigurante? Firea romantică și 
sensibilă a Lindei se întreba deseori, dar nu va descoperi 
niciodată. Trebuia să reacționeze și să nu se lase pradă unor vise 
zadarnice... 

Totuși, i-ar fi plăcut să întrezărească, pentru ea însăși, partea 
tandră și blândă a firii lui Craig Napier, cea pe care o cunoștea și 
o aprecia Barbara, sau mai exact, o cunoscuse, deoarece se pare 
că se despărţiseră, sau se certaseră... 

În ciuda dorinţei sale, nu îndrăznea s-o întrebe pe Barbara. 
Între ele două se ridicase recent o barieră, de altfel numai din 
cauza Lindei: o rodea gelozia şi trebuia să facă eforturi 
supraomenești pentru a n-o lăsa să-i înăbușe amabilitatea și 
generozitatea. Tânăra fată se simțea sfâșiată între cele două 
sentimente contradictorii. 

Ziua de întâi ianuarie cădea într-o sâmbătă şi în seara din 
ajun, toți angajaţii primiră o primă specială, în același timp cu 

salariul săptămânal. În acea vineri, ieşind din birou, Linda fu 
asaltată de o hărmălaie asurzitoare care se părea că venea 
dinspre biroul lui Fortune. 

Apropiindu-se, zări o mulțime pestriță, formată din femei în 
costume tradiţionale, în culori ţipătoare, care strigau și 
gesticulau cum puteau mai bine. În fata ușii biroului, Winston 
Fortune se străduia cu mare greutate să domolească această 
hoardă de amazoane înfuriate şi să discute cu ele. 

Linda o întrebă pe una dintre femei despre motivul disputei, 
în timp ce se ridica în vârful picioarelor, pentru a încerca să vadă 
pe deasupra nodurilor mari ale fularelor, pe care toate le purtau 
pe cap. 

— Domnul Fortune nu vrea să ne dea primele noastre. 

Linda nu înţelegea nimic. Totuşi, ea însăși trecuse suma 
totală a acestor prime, pe toate statele de plată. 

— Și de ce? întrebă. 

Femeia ridică din umeri. 

— Spune că nu-s banii noștri și trebuie așteptăm bărbaţii. 
Același lucru, în toate zilele de sărbătoare, el zice. Dar noi nu 
vrem așteptăm soții, care nu vor niciodată împartă banii primei. 
Nu-i drept. 

Linda începu să înțeleagă situaţia. Pentru că se repeta în mod 
regulat, Winston Fortune știa probabil să-i facă față. Totuși, 
îndemnată de curiozitate, își croi drum prin mulțime, dând din 
coate. 

Nu reuși. Femeile înțeleseseră sosirea sa ca pe un amestec al 
unei străine în treburile lor personale și proasta dispoziţie le 
spori. Începură s-o împingă fără menajamente, cu riscul de a-și 
înăbuși copii agățați de poale. Clătinându-se de la dreapta la 
stânga, Linda strigă deodată: 

— Atenţie! Sunteţi gata să striviţi acest copil! 

În aceeași clipă, căzu în genunchi, cu un braț în jurul 
picioarelor fetiţei şi cealaltă mână pe pământ, strivită sub un 
sabot greu de lemn. Reuși, de bine de rău, să se ridice, 
scuturându-și degetele care o dureau. Cineva luă fetiţa în braţe 
şi o încurajă pe creolă: 

— Sărac Mamay! 

Foarte aproape de Linda, o femeie foarte înaltă și solidă 
începu să înjure în același dialect. Speriată, pe jumătate sufocată, 
tânăra fată simţi pe neașteptate o palmă puternică și liniștitoare 
așezându-i-se pe umăr. 

Autoritatea glacială a lui Craig Napier își arătă imediat 
rezultatul. Strigătele se potoliră pe loc, iar grupul compact se 
desfăcu în jurul lor, cu un murmur respectuos. Aţintindu-și 
privirea, pe rând, asupra chipurilor încă agitate, Craig începu să 
le dojenească energic: 

— Ei bine, doamnelor! De ce vă încăpăţânaţi la acest „bef 
duva“, în fiecare ajun de sărbătoare, pentru că niciodată nu 
câștigați partida? Câteva mici exclamaţii jenate întâmpinară 
mustrările sale. Cineva exclamă: 

— Prima este a noastră, nu a bărbaţilor. 

— Bărbaţii muncesc pentru salariu și pentru primă, observă 
Craig. O merită din plin. Dacă împart salariul cu voi, veţi reuși să 
le stoarceţi și jumătate din primă! Am încredere că sunteţi destul 
de şirete! 

Cuvintele iscusite declanșară o ilaritate generală. Dar 
auditoriul recalcitrant insistă: 

— Întâi ianuarie, lăsata secului, sărbătoarea tuturor sfinților, 
întotdeauna este la fel. Bărbaţii păstrează tot pentru cumpărat rom! 

— Si voi, poate n-aţi băut niciodată? ripostă Craig cu 
promptitudine de fulger. 

Ultima nemulțumită redusă la tăcere, Craig, se întoarse spre 
Winston Fortune. 

— Ca de obicei, la cantină, spuse. 

Şi adresându-se din nou femeilor, anunţă: 

— Doamnelor, vă oferim cafea! 

Locul se goli în câteva clipe și Craig se află singur cu Linda. 

— Arată-mi mâna, îi comandă. 

Ea îi întinse pumnul, tremurând. Din falangele zdrelite picura 
sânge și două dintre unghii, complet date peste cap, erau deja negre. 

— Trebuie repede îngrijită, o sfătui. Nu arată prea bine. 

— Am dezinfectant acasă și-i voi cere Barbarei să-mi panseze 
degetele, promise Linda. 

— Îţi interzic să te întorci pe scuter! exclamă el, cercetându-i 
chipul încă speriat. Ai nevoie de un întăritor bun. Urcă în 
mașină. Îţi voi oferi un coniac la mine și te voi conduce apoi la 
Barbara. 

Pe drum, Linda se întrebă de ce n-o însoțea acolo direct. Ca 
şi când îi ghicise gândurile, Craig declară: 

— Este puţin prea devreme pentru a o deranja pe Barbara. 
Presupun că nu te așteptai la o asemenea scenă? Aceste femei 
încearcă de fiecare dată să încaseze primele soţilor. Totuși, nu au 
dreptul și o știu perfect. 

— Şi totuși, reîncep fără încetare acest spectacol? întrebă 
Linda, uluită. 

— Da, evident cu același rezultat. Le oferim cafea la cantină. Apoi, 
Fortune le distribuie câte o mică gratificaţie și le încuie cu cheia în 
încăpere. Sunt eliberate când toți bărbaţii și-au încasat banii. 

— Cu toate acestea, le daţi bani? exclamă tânăra fată. Dar cum 
se contabilizează? 

— Scrupulele și conștiința dumitale profesională mă 
onorează, spuse Craig observând-o pe furiș. Dar nu te neliniști, 
iau acești bani din contul meu personal. 

— Adevărat? întrebă Linda după un timp, neîncrezătoare. 

— Merită osteneala, pentru că, datorită acestui gest, reușesc să 
păstrez liniștea. 

Se opri brusc, pentru a saluta un bărbat bătrân, cu pielea 
ridată și galbenă, care se târa cu mare greutate pe cârje. Craig îi 
spuse ceva în dialect şi bătrânul îi răspunse tot în creolă, râzând 
pe înfundate. 

— Este Eli Caracas, explică Napier, demarând din nou, cel mai 
în vârstă angajat al nostru. „Femeile sunt din nou pe picior de 
război“, i-am spus. „Bărbaţii sunt proşti că se căsătoresc cu 
asemenea scorpii. Eu m-am descurcat bine toată viața“, mi-a 
răspuns. Și este adevărat. Trăiește singur, nu știe nici măcar ce 
vârstă are, atât de bătrân este și este sănătos tun. Puterea sa de 
rezistenţă a slăbit acum, evident, dar pentru nimic în lume n-ar 
lipsi o zi de la muncă! 

Ajungând la el, în căsuţa situată în spatele locuinţei 
impunătoare de la „Frumosul Trandafir“, o instală pe Linda într-un 
fotoliu din salon și se duse să aducă un lighean cu apă și 
dezinfectant. În timp ce tânăra fată își muia mâna, aduse de 
asemenea comprese sterile și pansament. Apoi, deschise un 
bufet și scoase o carafă cu coniac. 

Linda își bău paharul cu înghiţituri mici, făcând multe 
grimase. 

— Nu-mi place alcoolul, se explică. Dar aici încep să apreciez 
romul, în modul local, cu mult suc de fructe și cu cuburi de gheaţă. 

— Ține-te de nas și bea coniacul ca pe un medicament, o 
sfătui Craig. 

Când îi luă mâna, Linda începu să tremure convulsiv. 

— Nu-ţi fie teamă, nu-ţi voi face rău, îi spuse el blând. 

Dar Linda nu de durere se temea, ci pur și simplu de 
atingerea lui Craig; la cea mai mică atingere a epidermei, era 
deja scuturată de frisoane... Trebuia să-și înlăture această 
emotivitate prea mare! 

— Este șocul nervos, explică ea pentru a încerca să-și ascundă 
tulburarea. 

— Totuși, nu mă bănuiești că te-am atras într-o cursă, pentru 
a te seduce? 

— În nici un caz! exclamă Linda prompt. 

Examinându.-i cu grijă unghiile negre, Craig o sfătui: 

— Va trebui să păstrezi pansamentul deasupra foarte mult 
timp, după părerea mea. 

Tânăra fată încuviință, cu un aer jalnic. 

— În afară de punci, îti mai plac și alte lucruri la Madenina? o 
întrebă, în timp ce-i pansa separat, fiecare dintre falangele rănite. 

— Da, răspunse Linda. Îmi place enorm munca mea și, 
evident, clima... 

— Verișoara dumitale a fost teribil de decepționată. 

— Tina este prea pretențioasă... Consider oamenii simpatici, 
continuă. Mâncarea este delicioasă, în special fructele. Dar mai 
ales, apreciez pacea acestei insule. 

— Hm... Ce de impresii lansate una peste alta! Și bărbaţii? o 
întrebă. Cum îi găseşti? 

— N-am întâlnit foarte mulți. 

Temându-se să nu-l audă menţionând numele lui Luke 
Donat, se grăbi să adauge: 

— Barbara nu primeşte multă lume. 

— Nu destulă, după gustul dumitale? 

— Nu, eu sunt foarte fericită așa, îl asigură cu convingere. 

Cum el terminase s-o panseze, Linda se ridică: 

— Mulţumesc, spuse. Mă simt mult mai bine. 

— Perfect. Va trebui să-ţi cufunzi mâna într-o soluţie 
antiseptică, în fiecare zi. 

Încercând să îndoaie degetele, Linda constată: 

— Voi bate cu greutate la mașina de scris, cu o singură mână. 

— Nu te îngrijora, voi dicta corespondenţa, timp de câteva 
zile, unei alte secretare. 

O urmă afară. Când se pregăteau să urce în mașină, Victoire 
ieși din Casa Mare și înaintă spre ei. 

Îi aruncă tinerei fete o privire critică şi mirată. 

— Voiam să te văd, îi spuse lui Craig. Dar bine am făcut că 
n-am venit mai devreme; v-aș fi deranjat pe amândoi, adăugă pe 
un ton ironic. 

— Deloc, răspunse Napier cu o voce indiferentă. l-am dat 
Lindei îngrijiri de urgență: a căzut și și-a zgâriat complet mâna 
dreaptă. 

— N-aveti oare infirmerie la birou? 

— Ba da, dar am preferat s-o aduc aici. Avea nevoie de un 
întăritor. 

— Înteleg! Și, cu siguranţă, de consolare, insinuă Victoire cu 
subinţeles. 

— Acum, o conduc. Despre ce voiai să-mi vorbeşti? 

— Despre domeniul Friole. L-am întâlnit astăzi pe Emmanuel. 
Ai refuzat propunerea sa, de-a face să fuzioneze cele două 
proprietăţi? după cum mi-a mărturisit. 

— Da, confirmă Craig, deschizând Lindei portiera. 

— Cu ce drept? exclamă Victoire, cu ochii strălucind de mânie. 

— l-am cerut Lindei o dare de seamă despre bilanţul lor anual 
și mi-am format o părere. 

— Fără să mă consulti? 

— Ba da, la sfârșitul lunii noiembrie, îi aminti el. Vezi, n-am 
luat nici o hotărâre pripită. Alăturând „Frumosului Trandafir“ o 
plantație de talia Friolei, nu ne va aduce cu siguranţă nici un 
avantaj. În schimb, ei vor avea numeroase beneficii, de exemplu 
în tot ceea ce priveşte administrarea. Așadar, noi vom fi marii 
perdanţi ai afacerii... 

— Ai îndrăznit să hotărăști singur! răcni Victoire. Oare ce sunt 
în casa mea? O „femeie de paie“? O marionetă pe care o tragi de 
sfori? Doar nu ai puteri depline? 

— Cunoști perfect întinderea și limitele drepturilor dumitale. 
Dacă ai fi vrut să discutăm afacerea Friole la timpul potrivit, am 
fi studiat problema împreună. Acum, este prea târziu. Dacă vei 
vrea să-ţi dai osteneala să iei cunoștință de cifre, mi-ar face 
plăcere să-ţi transmit o copie. Vei constata singură, familia Friole 
se află în dificultate și aşteaptă pur și simplu de la noi ajutor 
financiar, firește, fără compensație din partea lor. 

— Nu înțeleg nimic din cifre! exclamă Victoire cu un aer 
dezgustat. Prefer să mă încred în flerul și intuiţia mea. 

Totuși, păru că regretă imediat această izbucnire nepotrivită, 
în prezenţa Lindei. 

— Aşadar, afacerea Friole este închisă definitiv? reluă pe un 
ton mai conciliant. Dar încă mai am câteva probleme să-ți spun, 
bineînţeles, când vei avea timp. 

— Care? întrebă Craig. 

— Printre altele, Eli Caracas. Acest parazit trebuie concediat. 

Craig se instală la volan. 

— Pentru nimic în lume, răspunse calm. Eli muncea deja la 
„Frumosul Trandafir“ pe vremea bunicului dumitale și, atâta 
timp cât voi fi directorul domeniului, va rămâne aici. 

Victoire îl fulgeră cu privirea. 

— Şi mă acuzi pe mine că-mi arog drepturile privilegiilor! 
exclamă cu dispreț. Se pare că dumneata chiar abuzezi de 
prerogativele pe care le ai! 

— Cazul meu este diferit. Ştii că mă bucur, efectiv, de-o 
anumită putere de decizie. 

— Restul va aștepta. N-aș vrea să întârzii neîntemeiat 
plimbarea cu Linda, îl ironiză, întorcându-se. 

Evident, sarcasmul său nu-l impresionă deloc pe Craig. 

— Voi trece pe la dumneata la întoarcere, anunță acesta. Lui 
Crispin i-ar plăcea oare să vină cu noi? 

— Mulţumesc. Crispin este la plajă cu guvernanta, replică 
Victoire cu aroganță. 

Craig nu făcu nici un comentariu despre acest schimb de 
cuvinte acide. În timpul drumului, Linda se gândi la atitudinea 
lui fată de angajaţii de la „Frumosul Trandafir“. În această după- 
amiază, își dezvăluise de două ori latura generoasă a firii sale: 
mai întâi cu soțiile muncitorilor, apoi cu bătrânul Eli. 

Amintindu-și de intoleranta faţă de ea și de criticile acerbe 
referitoare la relaţiile cu Luke Donat, le consideră încă o dată ca 

pe o contradicţie ciudată. Foarte bun faţă de copii, știa totuși să 
se arate necruţător și disprețuitor, mai ales cu femeile, dar nu cu 
Barbara. Ce mozaic straniu! Unde se afla unitatea dintre 
diferitele piese ale acestui puzzle? Uneori accesibil și plin de 
compasiune, alteori distant și arogant... Poate chiar amândouă în 
același timp, ca adineaori, când o îngrijise cu atâta amabilitate, 
manifestând un interes și o curiozitate, care nu i se potrivea... 

Umbrele amurgului se întindeau deja pe sol. Deasupra 
orizontului se îngrămădise o masă de nori de un violet închis. 
Discul stacojiu al soarelui se contura pe un cer galben deschis, 
transparent. De fiecare parte a drumului, frunzișul des întuneca 
lumina apusului, iar privirea se afla inevitabil atrasă spre 
deschiderea către orizont. 

Brusc, Craig parcă mașina la marginea drumului. 

— Ai văzut vreodată faimoasa rază verde a apusului? o întrebă. 

Linda se îndreptă, curioasă la culme. 

— Am oare vreo șansă s-o zăresc în seara aceasta? 

— Poate... Nu-ţi aţinti privirea direct la soare, ci în punctul în 
care atinge linia orizontului. 

Linda privi acel loc cu intensitate. 

— De ce-ţi dorești atât de mult să observi acest fenomen? o 
întrebă el, curios. 

— După Barbara, numai adevărații madeninieni se pot lăuda 
că l-au contemplat vreodată. 

— Şi te ambiţionezi să te numeri printre ei? 

— Nu chiar, bineînţeles. Dar este o idee amuzantă să mă simt 
acasă pe această insulă, pe durata sejurului. 

— Nu se știe niciodată, remarcă Napier cu dezinvoltură. Când 
vei fi trecut examenul razei verzi, s-ar putea să-ți dorești să rămâi 
aici pentru totdeauna, sau să te căsătorești cu cineva de aici. 

— Glumeam, îl asigură Linda, aruncându-i o privire pe furiș. 
Totuşi, uneori am impresia că sunt supusă farmecului magic al 
acestei insule... 

— Dar reziști cu îndârjire? 

— N-am pretins asta niciodată. 

Masa întunecată de nori străluci într-o licărire roz și se 
destrămă în diferite forme ciudate, cu contururi mișcătoare. În 
clipa în care marginea superioară a soarelui fu pe punctul să 
dispară, Craig o avertiză: 

— Chiar dacă raza va apare, nu are importanță dacă ești 
singură când o vezi. 

— De ce? întrebă Linda cu ochii aţintiţi asupra cerului. 

— Este evident. Cum să fii crezută fără un martor? 

— Oh! Iat-o! strigă ea brusc. Am văzut-o! Și dumneata, nu-i așa? 

— Da. Dar descrie-mi-o. 

— Ei bine... În ultima clipă, a fost... ca un verde orbitor, o 
strălucire de smarald... superb, încheie Linda, lăsându-se sedusă 
de cuvinte. 

— Felicitări! exclamă Craig. Dar înainte să te poți proclama ca 
făcând parte din Madenina, trebuie să treci o altă probă... 

— Care? 

— Barbara nu ţi-a vorbit despre asta? 

Fără să-i lase timp să răspundă, se aplecă spre ea, își trecu un 
braţ în jurul umerilor și cu cealaltă mână îi luă bărbia între 
degetul mare și cel arătător. 

Apoi, o sărută; un sărut lung, senzual și dominator. Surprinsă 
de îmbrăţișarea neașteptată, Linda reacţionă pentru început cu o 
răceală izbitoare, dar spre marea sa tulburare, curând răspunse 
cu înflăcărare și dorinţă. 

Complet năucită, încercă să-și revină. Ce situaţie înșelătoare 
şi absurdă! Nu se iubeau! Cu ce drept îndrăznise el?... Stacojie, 
se eliberă și se strădui să-și ascundă emoția în spatele unor 
cuvinte jignitoare. 

— Profiti de situaţie! Ai o atitudine absolut de neiertat. 

Craig se aşeză confortabil în scaun și o privi cu seriozitate. 

— Nici nu te-am jignit, nici n-am arătat lipsă de respect. Nu 
m-ai auzit când ţi-am spus a doua condiţie impusă de legenda 
din Madenina? 

Severitatea glacială a lui Craig produse asupra Lindei un efect 
binefăcător. Cu nici un preţ nu trebuia să-și trădeze tumultul de 
simțuri, provocat de acest sărut. 

— Trebuie... să fiu sărutată de celălalt martor al fenomenului? 
întrebă, șovăind. 

— Exact. Acest gaj garantează într-un fel autenticitatea 
momentului. 

— Ai fi putut să-mi explici înainte, îi spuse cu stângăcie. 

— Şi mi-ai fi întins în mod grațios obrazul? Am pierdut 
obiceiul acestor jocuri copilărești, o ironiză el. 

Rănită în amorul propriu, Linda replică: 

— Nu pierzi nici o ocazie să faci pe seducătorul, nu-i așa? 

— Cine nu riscă, nu câștigă, declară directorul pe un ton enigmatic. 

Demară imediat și, câteva minute mai târziu, o lăsă în faţa 
bungaloului Barbarei. Linda îi mulţumi politicos şi întrebă dacă 
venea să-i spună bună ziua gazdei sale. 

— Nu, îi răspunse Craig, scuturând capul. Trebuie s-o văd pe 
Victoire. Dar povestește-i Barbarei despre succesul tău la 
examen! De acum înainte, faci parte din casta razei verzi! 

În picioare, pe aleea din grădină, Linda îl privi uluită 
îndepărtându-se. 

Barbara îl iubea... Oare cum îndrăznea să o trateze cu atâta 
ușurință şi obrăznicie? Chiar dacă nu era vorba decât de un sărut 
de convenienţă, nu i-ar mărturisi asta niciodată Barbarei. Nu-i va 
vorbi nici despre raza verde, nici despre bărbatul în compania 
căruia o văzuse. Oricum, se gândi roșind, fusese gata să se lase 
convinsă de aparenta înflăcărare a acelei îmbrățişări şi să cadă 
pradă farmecului lui Craig... 

Oare el o ghicise exact? Dacă, în ciuda hotărârii, își trădase 
sentimentele faţă de el, cât trebuia s-o disprețuiască acum! O 
găsea probabil la fel de stupid de sentimentală ca pe toate 
femeile alea proaste și flecare! Lui Craig, scena dintre ei nu-i 
provocase nici o emoție. Desigur, o sărutase cu pasiune, dar asta 
făcea parte din firea sa năvalnică și entuziastă. În această clipă, 
probabil uitase deja; pentru el, incidentul era închis, iar Linda 
nu trebuia nici să-și mai amintească de el. Își adună tot curajul 
pentru a intra la Barbara și a discuta cu ea ca și când nimic nu se 
întâmplase... Și totuși, cât îi va fi de greu să facă impresie bună! 
Se simţea tulburată... 


Capitolul 6 


După obiceiul său, Barbara nu făcuse nici un comentariu 
referitor la Craig. Cu siguranță, o dezamăgise neoprindu-se o 
clipă la ea, dar n-o arăta. Ascultă compătimitoare întâmplările 
neplăcute ale Lindei, după toate aparențele cunoscând acest gen 
de incidente din ajunul sărbătorilor. 

— Apropo de sărbătoare, a telefonat Tina pentru a-mi cere 
să-l supraveghez mâine pe Crispin. Iese cu Luke Donat. Am 
acceptat, firește. 

Barbara şovăi și continuă: 

— Mi l-a mai adus deja, de mai multe ori, când avea de făcut 
cumpărături, sau programare la coafor. 

— Dar asta te împiedică să lucrezi! Oare Tina nu are nici o 
clipă liberă? întrebă Linda. 

— Se plânge că foarte rar. În plus, nu este sigură niciodată 
dinainte, deoarece Victoire își schimbă deseori părerea în 
ultimul minut. 

— Totuși, Tina n-ar trebui să-și lase răspunderile asupra ta, 
insistă interlocutoarea. Dar mâine, mă voi ocupa eu de el. 

— Nu vei participa la festivitățile zilei de întâi ianuarie? Nu te 
sfătuiesc să te duci singură, deoarece sunt deseori încăierări; 
te-ar putea duce Craig? 

— Pe mine? De ce să-l încurc? întrebă Linda, afectând un aer 
indiferent. 

— O idee oarecare, răspunse Barbara. N-ai asistat niciodată la 
un carnaval antilez; este un spectacol interesant și pitoresc. Dar 
mai rămâne lăsata secului și sper că vei fi invitată. 

După abandonarea lui Craig, Barbara părea să se fi retras 
complet din viața mondenă, se gândi Linda cu tristeţe. Era totuși 
prea tânără să trăiscă în izolare! Dădea ciudata impresie că se 
ascundea de cineva, sau de ceva... Dar de ce? 

A doua zi, Linda îi reproșă verișoarei că o stânjenește pe 
Barbara. Tina se apără cu agresivitate. Barbara îl adora pe 
Crispin, pretextă ea pentru a se justifica. 

— Este adevărat, acceptă Linda. Dar totuşi, exagerezi. Și 
doamna de Faye, ştie asta? 

— Nu, admise Tina. 

— Într-o zi sau alta, Crispin va trăda secretul. 

— Îmi asum acest risc. oricum, este vina ei; nu-mi acordă nici 
o clipă de răgaz, încheie interlocutoarea sa cu anumită 
îndrăzneală. 

Din fericire, copilul avea o fire bună. Linda îl duse la 
plimbare, apoi toți trei se distrară cu poze decupate și făcură 
prăjituri pentru ceai. Crispin își petrecu restul după-amiezii 
aşezat cuminte în salon, ascultând la radio o poveste 
pentru copii. 

— Trebuie să înveţi să scrii cu mâna stângă, o sfătui el pe 
Linda, observând pansamentul care o împiedica. 

Cu puternice hohote de râs, se străduiră amândoi să acopere 
o coală albă cu rânduri nesigure. 

— Și mama se antrenează uneori să scrie cu mâna stângă, 
observă băieţelul. Îi reuşeşte foarte bine. 

Se înserase deja. Barbara începu să se neliniștească pentru 
oră. Însuși Crispin nota o satisfacţie amuzantă că, în curând, va 
rata momentul culcării. 

— Tina exagerează, spuse Barbara. Îi mai dau câteva minute. 
Dar mi-e teamă că va trebui eu însămi să-l conduc pe Crispin. 

Așteptară în zadar. Se întunecase aproape complet când 
Barbara se hotărî să plece, deși fără tragere de inimă, deoarece 
trebuia să se înarmeze cu un anumit curaj pentru a înfrunta leul 
în bârlogul său! 

Se întoarse furioasă. 

— Victoire a fost de o grosolănie abdominabilă, îi spuse 
Lindei. Nu ştia despre aranjamentele Tinei și m-a insultat pur și 
simplu, că am acceptat să am grijă de Crispin. 

— Ce i-ai răspuns? o întrebă aceasta. 

— l-am demonstrat că nu era mai puţin în siguranță cu mine. 
Oricum, mi-am dat osteneala să-l conduc pentru a se culca la ora 
obișnuită şi a nu-i strica obiceiurile. Firește, Victoire nici măcar 
nu mi-a mulțumit și mă bănuiește că m-am coalizat cu Tina 
pentru a o înșela. Nu-i invidez soarta verișoarei tale, când se va 
hotări să se întoarcă! 

Tina sosi aproximativ o oră mai târziu, cerându-și multe 
scuze. Dar Barbara le îndepărtă, explicându-i că-l dusese pe 
Crispin acasă și se opuse cu fermitate să-i mai facă un asemenea 
serviciu pe viitor. 

Cuprinsă de o intuiţie subită, Linda întrebă: 

— De celelalte dăţi, ai avut într-adevăr cumpărături de făcut, 
sau ca astăzi, întâlnire cu Luke Donat? 

Ochii Tinei se umplură de lacrimi. 

— L-am întâlnit pe Luke, mărturisi. Dar ce voi face acum? N-o 
voi putea înfrunta niciodată pe doamna de Faye! Vino cu mine, 
Linda! o rugă. Nu voi îndrăzni niciodată să mă întorc acasă 
singură. 

Linda ezită. 

— Nu pot face nimic pentru tine, răspunse. 

— Te rog! 

— Are dreptate, Linda, interveni gazda sa. Vei servi de 
tampon, chiar dacă Tina n-o merită. 

— Şi cu ce mijloace mă voi întoarce? întrebă Linda, puţin 
entuziasmată. 

— Vă voi urma în mașină și te voi aștepta puţin mai departe. 
Oricum, refuz să mai pun piciorul la „Frumosul Trandafir“, atâta 
timp cât Victoire va locui acolo, jură ea cu emfază. 

Cele două tinere fete o găsiră pe Victoire în salon. Zărind-o 
pe Tina, Victoire o fulgeră cu privirea de oţel și o hărțui cu 
întrebări și acuzaţii 

Ei bine, unde se dusese? Cu cine? De ce era plătită? Cu ce 
drept își permisese să transmită obligaţiile sale altcuiva? Şi în 
plus, ultimei persoane din lume față de care Victoire dorea să-i 
fie datoare! Oare cum îndrăznise Tina să neglijeze copilul pe 
care i-l încredințase? Acum, cum putea spera să recâștige 
încrederea lui Victoire? 

Gata să plângă, complet stânjenită și roșie de rușine, Tina 
bâigui nişte mărturisi stângace, sprijinită de Linda, când devenea 
incoerentă. În sfârşit, această penibilă confruntare se încheie. 

Victoire îi ordonă Tinei să dispară imediat în camera sa, sub 
amenințarea concedierii definitive. Tânăra fată se supuse, fără să 
se lase rugată. După plecarea ei, Victoire o trată pe Linda foarte 
civilizat și-i oferi un aperitiv. Dar aceasta refuză invitaţia, 
scuzându-se că deja abuzase de timpul și ospitalitatea sa; venise 
numai pentru a-şi conduce verişoara și să-și îngăduie să intervină 
în favoarea sa. În ciuda purtării iresponsabile a Tinei, îndrăznea 
să spere în indulgenţa lui Victoire. 

— Încă nu i-am hotărât pedeapsa, anunţă Victoire cu răutate. 
Mi-a trădat încrederea și iert cu greu acest gen de greșeală. Dar 
vorbiţi-mi puţin despre dumneavoastră! continuă cu o voce 
blândă. Ce vă face mâna? Craig sper că v-a îngrijit bine? Și camera 
de la Barbara Paul vă mulțumește? 

— Da, mulțumesc, răspunse Linda. 

— Presupun că invită mulţi prieteni și cunoaşteţi oameni 
tineri interesanti? 

— Nu, mărturisi fără ocol, tânăra fată. Doamna Paul muncește 
enorm și apreciez la fel de mult ca ea liniștea. 

— Ah, spuse Victoire, dând din cap cu subinţeles. Necesitatea 
face legea, nu-i așa? Trăiește liniștită pentru că oamenii o evită și 
în realitate suferă că nu are o viaţă socială foarte plină. 

— Zău? exclamă Linda pe un ton mirat, necrezând nici un 
cuvânt din aceste bârfe. Nu împărtășesc această impresie. Cred 
că doamna Paul a ales mai degrabă deliberat acest stil de viaţă. 

— Da, în sfârșit, trebuie salvate aparențele... admise Victoire. 
Și evident, nu vă va mărturisi cât îi lipsesc mondenităţile, de la 
moartea lui Nelson... Dar spuneti-mi, Craig Napier o vede des? 
Uneori? Deloc? 

Linda dorea mai ales să nu-i aducă vreun prejudiciu Barbarei. 
Trebuia să se ferească de Victoire ca de ciumă. Cum va răspunde 
oare la această întrebare? Să-i dezvăluie adevărul? Da, Craig 
venea deseori, dar de câtva timp, își rărise vizitele, probabil din 
cauza unei disensiuni dintre îndrăgostiți... Sau mai bine să pună 
capăt curiozităţii interlocutoarei, pretinzând că nu știa nimic 
despre relaţiile dintre Craig și Barbara?... Putea de asemenea să 
mintă și să susţină că erau prieteni foarte apropiaţi... 

Dar ce-şi dorea oare Victoire să audă? Bănuind-o că va 
întâmpina cu o bucurie răutăcioasă vestea că s-au certat, se 
hotări să sugereze contrariul. 

— La drept vorbind, nu sunt foarte atentă, răspunse în cele 
din urmă. Dar este cu siguranţă un prieten foarte drag și foarte 
credincios şi probabil, se întâlnesc destul de des, așa presupun. 

— Vreți să spuneţi în exterior? o întrebă Victoire cu bruscheţe. 

— Sincer, nu știu, răspunse Linda. 

— Şi desigur, termenul „prieten“ este foarte echivoc, insinuă 
Victoire. 

Refuzând să mai facă acest mic joc incorect, Linda se ridică. 

— Acum, trebuie să plec, anunţă. 

— Ce imprudenţă din partea lui Craig, să continue această 
relaţie! murmură Victoire. Dar cum să sfătuiești un bărbat atât de 
putin preocupat de propriul interes? 

Se opri în sfârșit, consimţind la plecarea Lindei, fără să se 
preocupe de mijlocul său de locomotie. 

Barbara o aștepta pe Linda, nerăbdătoare. Când tânăra fată 
încheie să povestească dura încercare suferită de verişoara sa, 
observă: 

— Cu siguranţă, Tina merita o lecţie, dar nu o umilire atât de 
aspră! Oare Victoire o va concedia? 

— Nu cred. Nu s-ar putea dispensa de bona copilului; are atât 
de puţin timp liber! Fără Tina, Crispin i-ar fi încredinţat în 
întregime ei. 

Linda nu rosti nici o aluzie referitoare la indiscreţia lui 
Victoire asupra vieţii private a Barbarei și relaţiile sale cu Craig. 

Dar oare de ce o apăra și o proteja pe tânăra femeie cu atâta 
energie? Deoarece până la urmă și Linda căzuse victimă 
farmecului hipnotic al lui Craig Napier. Amândouă femeile 
iubeau același bărbat. Totuși, în loc s-o considere pe gazda sa ca 
pe o rivală și să se lase pradă chinurilor amare ale geloziei, Linda 
se simţea, în mod ciudat, legată de ea. Fără nici o îndoială, 
neînțelegerea dintre cei doi iubiţi se va aplana curând. Craig se 
va întoarce la Barbara; cum ar putea fi altfel? Ea era singura care 
ştiuse să-i trezească dragostea și solicitudinea acestui bărbat dur 
și ironic, mândru să practice un dispreţ cinic în relaţiile 
sentimentale. În plus, Linda o admira pe Barbara pentru curajul, 
amabilitatea și forța sa caracteristică. O invidia foarte mult, dar 
n-o va uri niciodată. 

Luni dimineața se duse la birou plină de suspiciune. Dar 
Craig, mereu la fel de autoritar, nu-i dădu deloc atenţie și se 
mulțumi, ca de obicei, să enumere ordine și directive pentru 
acea zi. Evident, uitase complet în ce încurcătură o aruncase pe 
Linda, vineri seara. 

În ciuda a mai multe săptămâni de muncă alături de el, tânăra 
fată se mira încă de responsabilitatea imensă a lui Craig și de 

evantaiul foarte larg al competenţelor sale. În acea zi, în afară de 
munca de administrator, nenumăratele telefoane şi 
corespondența impresionantă, trebui să se ducă să inspecteze 
plantele tinere, suspectate a fi bolnave și să meargă la tribunal 
pentru a depune mărturie în procesul unui muncitor de pe 
plantație, acuzat că-și atacase un camarad cu un cuţit de tăiat 
trestia de zahăr, în timpul unei încăierări. Craig Napier se achită 
de toate aceste obligaţii multiple și variate, cu o vitalitate și o 
eficacitate puţin obișnuite. 

Când sosi corespondența de după-amiază, era la birou. În 
general, tânăra fată o tria singură și răspundea treburilor 
curente, din proprie iniţiativă. Îi întinse o scrisoare de la 
societatea Netfold and Islay. Craig o parcurse rapid și întrebă: 

— Aveai cunoștință de acest proiect? 

— Care? 

— Citeşte, îi comandă, înapoindu-i scrisoarea. 

— Nu, răspunse Linda după ce o citi. Înainte de plecarea din 
Londra, nimeni nu mi-a vorbit vreodată despre el. 

— Şi ce crezi despre această idee de a se turna un documentar 
publicitar despre zahăr, pentru televiziune? 

— Eu? exclamă ea mirată. 

— Ar trebui să colaborăm? 

— N-am nici o părere asupra acestei probleme. Oricum, 
decizia îţi aparţine ţie și doamnei de Faye. 

— Doar mie, o corectă directorul. Pe de altă parte, nu-ți 
ceream un sfat de expert priceput, ci o reflecţie de bun-simt, în 
calitate de consumatoare de zahăr și reprezentantă a englezilor. 
O emisiune despre procedeele de fabricaţie și de rafinare ale 
zahărului, ar putea interesa oamenii? 

— Da, cred. Cei ce se ocupă de publicitate la Netfold and Islay 
au luat deja legătura cu canalul de televiziune comercială, 
observă Linda, referindu-se la scrisoare. Procesul poate fi filmat 
în întregime la „Frumosul Trandafir“? 

— Da, spuse Craig, dând din cap. 

Reciti cu atenţie scrisoarea și gândi cu voce tare: 

— Hm... Da... Echipa de reporteri va filma recoltarea în martie 
și până atunci, vom avea suficient timp să le prezentăm tot 
restul. Da, această experienţă mi se pare interesant de încercat. 

Arătând cu degetul semnătura, o întrebă: 

— Perse, însărcinatul cu relaţiile publice și cu publicitatea, a 
mai fost deja de două ori aici, dar nu l-am întâlnit niciodată. Mă 
aflam la Barbara la fiecare vizită a sa. Cred că este foarte tânăr. ÎI 
cunoști? 

— Da. Direcţiunea are mare stimă pentru el, în ciuda tinereţii 
sale, răspunse Linda. 

Îi reveni fugitiv în minte amintirea lui Ian și curtea sa discretă. 

— Ei bine? 

Întrebarea bruscă a interlocutorului o întrerupse din visare. 

— Dar ai lucrat cu el, sau îl cunoști pe plan personal? insistă Craig. 

— Întreţineam relaţii prietenești, explică tânăra fată. Jucam 
uneori tenis cu el și am participat impreună la câteva serate 
organizate de Comitetul de întreprindere. A fost o dată invitat și 
la unchiul meu. 

— Este căsătorit? 

— Nu. 

— Şi profesional? 

— Ţi-am spus. I se promite un viitor strălucit. De ce toate 
aceste întrebări? Va însoți echipa de reporteri de la televiziune? 

— Dacă ideea vine de la el, mi se pare probabil. Astfel, vei 
putea relua relaţiile cu el și să continuaţi să vă vedeţi. 

— Vom avea tot timpul în Anglia, replică Linda pe un ton 
neutru. 

— Oare va fi mai liber? 

— Liber? repetă ea fără să înţeleagă. 

— Pentru a juca tenis și a te însoți la bal. Dar, preocupat să te 
scutească de chinurile geloziei, poate este într-adevăr de o 
fidelitate care rezistă la orice încercare? 

Unde vroia Craig să ajungă?... 

— N-am considerat niciodată relaţiile cu el sub acest unghi, 
exclamă tăios. 

— În acest caz, spuse directorul, izbucnind într-un râs ironic, 
va trebui să-mi revizuiesc părerea despre el! ÎI bănuiam că a urzit 
și cronometrat cu grijă acest plan în timpul sejurului tău la 
Madenina și că omoară doi iepuri dintr-o lovitură... 

— Bănuielile îti sunt fără fundament, spuse Linda, calmă. 

— Ah, bun! încheie Craig, cu o voce ironică. 

Nu mai adăugă nimic referitor la acest subiect. Lăsând ochii 
în jos, pe pansamentul Lindei, îi ceru să cheme o dactilografă 
care să bată la mașină răspunsul pentru Ian. Se retrase din nou 
în spatele măștii de aroganță și autoritate. Redevenise directorul 
inaccesibil de la „Frumosul Trandafir“. 

În cele din urmă, Victoire îi iertă Tinei prostiile inconștiente 
din ziua de întâi ianuarie și-i acordă chiar favoarea unei după- 
amieze libere pe săptămână. În plus, avea promisiunea să 
folosească pentru ieșirile sale, mica mașină. 

Sâmbătă după-amiază, Barbara şi Linda o întâlniră pe Tina în 
oraș. Luară ceaiul împreună și făcură schimb de noutăţi. Părinţii 
Tinei îi acordaseră permisiunea de a rămâne la Madenina și-i 
trimiseseră şi un cec. Verișoara ei îi împărtăși proiectul despre 
documentarul televizat şi-i spuse de viitoarea sosire a lui Ian 
Perse. 

— Sunt foarte mulțumită pentru tine, comentă Tina. Te vei 
simți mai puţin singură. Ian este nebun după Linda, îi explică 
Barbarei. Aproape îl suspectez că a complotat cu abilitate, 
pentru a o regăsi! Când vor sosi? o întrebă pe Linda. 

— În zece zile, cu vaporul. Dar Ian nu are atât de multă 
influență pe lângă membrii „Mesei rotunde“, agăugă, iritată de 
concluziile pripite ale Tinei. 

Oricum, uitase complet de tânărul bărbat și nu dorea deloc să 
vadă apărând la Madenina această umbră palidă, ivită din trecut. 

Barbara se scuză, deoarece trebuia să se ducă la poștă să-și ia 
corespondenţa, deoarece pe insulă nu exista poștaș. 

— Te însoțesc, se oferi Linda. 

— Nu, rămâi cu Tina. Îţi voi lua eu scrisorile, dacă ai, și după 
aceea trec pe aici. 

Privind-o îndepărtându-se, Tina remarcă: 

— Bănuiesc de ce preferă să meargă acolo singură. 

— Ce vrei să spui? 

— Nu te-ai aflat niciodată lângă ea când își deschide 
corespondenţa? 


GOLFUL NORILOR 97 


— Nu cred. Dar explică-te, pentru Dumnezeu! Barbara ar avea 
oare ceva de ascuns? 

— Ei ba nu! exclamă Tina cu subinţeles. Primește scrisori 
anonime! 

— Scrisori anonime! repetă interlocutoarea sa, făcând ochii 
mari de uimire. Dumnezeule! De unde ai asemenea informaţii? 

— De la doamna de Faye. 

— Ea cum a aflat? 

— O supraveghează îndeaproape. Cum o detestă, îi pândește 
cea mai mică neplăcere. Și crede-mă, Victoire de Faye are spioni 
aproape peste tot, în insulă; este bine informată! 

— Dar ce-i reproşează Barbarei? Şi de ce? 

— Nu știu nimic. În tot cazul, aceste scrisori îi convin de 
minune lui Victoire și folosesc cum nu se poate mai bine 
intrigilor sale față de Craig. 

— Craig? reluă Linda, neîncrezătoare și uluită. 

Subit, își reaminti interogatoriul indiscret al lui Victoire de 
Faye. Tina tocmai îi prezentase într-o lumină nouă curiozitatea 
sa bolnăvicioasă. 

Fiind la cuțite cu Barbara, Victoire nu se dădea înapoi în fața 
unei mârșăvii pentru a aduce prejudicii reputației sale. Dar de ce 
căuta cu orice preţ să-l îndepărteze pe Craig, să-i distrugă relația 
sa cu Barbara? Și oare ce câștiga din asta? În ciuda disprețului 
pentru bârfe, Linda repetă întrebarea: 

— Craig Napier? Dar ce are el de-a face cu această poveste? 

— Totuşi este evident! Scenariul clasic! exclamă verişoara sa 
cu un aer blazat și dezinvolt. Doamna este pur și simplu geloasă 
pe Barbara Paul. Iar rivalitatea în dragoste zămislește de obicei 
ură, aşa mi se pare! 

Piesele de puzzle își găseau locul... Victoire îl iubea pe Craig 
Napier! Totuși, Linda nu era în întregime convinsă: asistase de 
mai multe ori la scene violente între ei doi, fiecare căutând să-și 
impună autoritatea asupra celuilalt. Din aceste confruntări, 
despoticul Craig ieşea întotdeauna învingător, și, de voie, de 
nevoie, Victoire se supunea voinţei lui... Nici o afecţiune, nici o 
tandrete nu se întrezărea în raporturile lor. Nu, Tina se înșela; 
teoria sa era absurdă! 

— Nu cred nici un cuvânt din această poveste între Craig și 
Victoire. Nu sunt nici măcar buni prieteni! obiectă Linda. 

— De ce să-şi expună cu ostentaţie viaţa particulară străinilor? 
se opuse Tina. În plus, Victoire, cu siguranță îl provoacă 
intenţionat. Fără îndoială este sedusă de latura tiranică și 
dictatorială a lui Craig și probabil îi place la nebunie să-l înfurie. 

Interlocutoarea sa nu răspunse nimic. Totuși, o privi cu 
atenţie și curiozitate pe Barbara, când aceasta reveni și-i aduse 
două scrisori. 

Insolentă, Tină întrebă: 

— Nimic pentru dumneata, astăzi? Ghinion! 

— Ba da, am primit ceva; dar nimic interesant, răspunse 
Barbara pe un ton indiferent. 

Nimic din atitudinea gazdei sale nu confirma spusele Tinei. 
Oricum, Linda nu va cunoaște probabil niciodată această taină 
misterioasă... 

lan Perse îi scrisese înainte de a se îmbarca. Își exprima 
nerăbdarea de a o revedea, deoarece își făcuse griji pentru 
tânăra fată, iar veștile de la Madenina deveniseră tot mai rare. Ce 
bucurie va simţi regăsind-o după o atât de lungă absenţă! 

Linda își citea corespondenţa, instalată pe verandă. După ce 
se odihnise un timp în camera sa, Barbara lăsase larg deschise 
ușile-fereastră ale încăperii și acum se agita în bucătărie, 
pregătind masa. În timp ce Linda împături gânditoare scrisoarea 
de Ian Perse, un curent brusc de aer făcu să zboare la picioarele 
sale o bucată de hârtie. Se aplecă s-o ridice şi-şi aţinti privirea 
asupra ei, absolut întâmplător. Scrisul mărunt al unor rânduri 
mâzgălite cu stângăcie îi atrase atenţia: „Te-ai hotărât totuși să te 
cumintești. Lecţia ţi-a fost de folos. Ar fi păcat să-ţi pierzi 
prietenii din cauza unei aventuri amoroase. Şi dacă, fără 
îndoială, puţin îţi pasă de reputaţia ta, deja pătată, aparent te 
preocupă cea a amantului tău. Pe bună dreptate...“ 

Ce lașitate abominabilă, se gândi Linda, să trimiţi asemenea 
calomnii sub acoperirea anonimatului! Așa se explica rărirea 
vizitelor lui Craig... De altfel, acum nu mai venea deloc. Din 
cauza meschinăriei și răutăţii unui individ grosolan, Barbara 
fusese lipsită de apariţia lui aproape zilnică, de sărutările și 
încurajarea sa... 

Să fi neglijat-o pe tânăra femeie pentru o aventură cu Victoire 
de Faye? Pentru o mascaradă de poveste de dragoste?... Craig? 
Cu Victoire de Faye?... 

Uitând pe moment dezvăluirile Tinei, Linda își îndreptă 
atenţia asupra biletului. Consternată și dezgustată de aceste 
procedee infame, se duse să-l pună la loc, în camera gazdei sale, 
pe masa de lângă fereastră, deoarece acum, această hârtie îi 

ardea degetele. N-ar fi trebuit niciodată s-o citească... Cât i-ar fi 
plăcut să vină în ajutorul Barbarei! Dar cum? Oricum, nu-i putea 
mărturisi indiscreţia sa... 

Revenind la locul său pe verandă, un lucru îi fu subit clar în 
minte: autorul cuvintelor atât de perfide și veninoase, era 
obligatoriu o femeie. Ori, în anturajul Barbarei, cunoștea o 
singură dușmancă, înverșunată s-o ducă la pieire... 

Intuiţia n-o înșela. Însăși Victoire de Faye scrisese acele 
rânduri! Linda nu avea mijloacele de a demonstra asta, dar era 
absolut sigură. Din instinct, o știa pe Victoire de Faye capabilă de 
cele mai rele mârșăvii. Și ca pentru a-i întări impresiile, un mic 
amănunt, aparent fără importanţă îi veni în memorie: „Și mama 
se distrează uneori scriind cu mâna stângă“, îi spusese cu 
inocenţă Crispin. 

În realitate, Victoire de Faye nu știa cât de mult reușise 
uneltirea sa: o dovedeau întrebările puse Lindei. Încercase să i-l 
smulgă pe Craig Barbarei, dar fără îndoială, nu era sigură de 
victorie, pentru a persista în a trimite acele scrisori anonime. 

Și Linda? Ce să facă în această încurcătură? Singura sa 
perspectivă încurajatoare era să-i ofere lui Craig deplină 
satisfacţie în muncă. Cu siguranţă, uitase deja c-o sărutase, de 
altfel, cu o oarecare ușurință absurdă... Când se va întoarce în 
Anglia, își va aminti de ea ca de singura secretară care ținuse cont 
de avertismentul său și știuse să-și păstreze mintea întreagă; 
singura care nu se pierduse prostește în iluzii și vise 
sentimentale... 


Capitolul 7 


Măcar dacă Barbara i s-ar destăinui! se gândi Linda. Totuși, fără 
dovezi suficiente împotriva lui Victoire și în incertitudinea în care 
se afla referitor la evoluţia sentimentelor lui Craig, Barbara va avea 
cu siguranță oroare să-și înfrunte în mod deschis rivala. Lar fi prea 
frică să nu-i cauzeze prejudicii lui Craig; în plus, generozitatea sa 
naturală o va împiedica să facă să izbucnească un scandal. 

Dar oare cum se vor termina toate astea? Ce eveniment din 
trecutul Barbarei îi dădea lui Victoire de Faye prilejul unor 
ameninţări? Putea oare într-adevăr să-și piardă prietenii? 
Oamenii o evitau cu adevărat? Linda nu va cunoaște poate 
niciodată adevărul... 

La apropierea primăverii, activitatea pe plantație era în toi. Pe 
terenurile nou cultivate, mlădițele semănate în timpul ploilor de 
iarnă creșteau viguroase. Solul fusese tratat cu îngrășăminte din 
abundență și acum se smulgea iarba de pe brazde și se 
pulverizau câmpurile cu insecticide. Va trebui așteptat încă un 
an înainte de a recolta rezultatele acestor munci. 

Pe terenurile vechi, se pregătea „ratoomul“, recoltarea trestiei 
de zahăr. Tijele robuste se înălțau foarte drepte, încoronate de 
moţuri de frunze lungi și subțiri. 

Zvonuri alarmante circulau, apărute de nu se știe unde: se 
temeau de o invazie catastrofală de insecte, de inundaţii, de o 
prăbușire a cursului zahărului pe piața mondială... La birou, se 
studiau noi baremuri pentru primele de randament, cu 
reprezentanţii personalului: muncitorii pretindeau dublarea 
salariului în weekend și revendicau o primă specială pentru 
efort. Se pusese la punct un sistem de supraveghere; patrulele 
făceau cu schimbul pentru a păzi câmpurile și a-i împiedica pe 
copiii lacomi să fure trestiile. Adulții erau și ei responsabili de 
unele furtișaguri: distilau din trestia furată un fel de rom brut, 
un alcool aspru, de contrabandă. În mijlocul acestei agitaţii sosi 
pachebotul care, de două ori pe lună, asigura naveta dintre 
insulele bananiere din Antile și Anglia. 

Măgulită de publicitatea făcută „Frumosului Trandafir“ în 
detrimentul altor domenii din Madenina, Victoire organiză o 
mare serată în onoarea echipei de televiziune, la care invită 
deopotrivă pe căpitanul navei și pe ofiţeri, a căror escală la Fort 
Belain trebuia să se prelungească douăzeci și patru de ore. Linda 
fusese invitată la recepţie, dar Barbara nu. Tânăra fată își 
frământă mintea, fără succes, pentru a inventa o scuză plauzibilă. 
Dar oricum, Craig conta pe ea, pentru a întâmpina echipa. 

Ajunseră în port înainte. Ca la fiecare ancorare, cheiul mișuna 
de o mulțime numeroasă și agitată. Turiștii se plimbau cu 
aparatele de fotografiat de-a curmezișul pieptului. Negustorii 
ambulanți vindeau fructe și amintiri fără valoare. Tineri antilezi, 
în grupuri mici, se făleau cu costumele pestriţe, râzând și 

sporovăind gălăgios, conştienţi de privirile tinerilor trândavi 
care, de asemenea, hoinăreau cu nonşalanţă pe dig. 

Craig și Linda se instalară pe terasa de la Yacht Club, în fața 
unor răcoritoare. Contemplau spectacolul caleidoscopic al 
acestei agitaţii. Ea admira rochiile vesele și colorate ale femeilor. 

— Unu și patru sunt majoritatea, ca de obicei, observă Craig. 

Cum Linda îl privea, fără să înţeleagă, cu un aer complet 
năucit, adăugă: 

— Există o semnificaţie foarte specială a modului în care 
femeile își îinnoadă fularele pe cap. Nu ti s-a explicat niciodată? 
Este un fel de cod: când este ridicat un singur vârf, tânăra fată 
are inima liberă; două vârfuri înseamnă că este logodită; trei, că 
este căsătorită și fericită, patru, că în pofida căsătoriei sau a 
văduviei, nu se retrage totuși din competiţie. Variaţiuni pe 
aceeași temă a jocului seducţiei. Doar că antilezele sunt mai 
sincere și mai directe decât europenele. 

Aplecându-se înainte, Linda examină cu atenţie nodurile 
ştrengărești ale bonetelor. 

— Acest procedeu le ajută să-l cucerească mai ușor pe 
bărbatul vieţii lor? întrebă. 

— Cine știe? Oricum, pentru toată lumea, lucrurile sunt clare 
de la început. 

Craig făcu o pauză și reluă: 

— Din câte spune Victoire, pe bulevardul Nassan se află un 
magazin foarte elegant, unde se vând acest gen de bonete. 
Modista face nodurile la cerere. Victoire a purtat una, la o 
petrecere costumată, cu multă bravură. Dacă te interesează, îţi 
pot da adresa. 

Linda scutură din cap. 

— Nu este stilul meu. 

— Îmbrăcămintea, sau procedeul? 

— Vorbesc, bineînțeles, de bonetă, îi răspunse, ignorând 
intenţionat conţinutul provocator al întrebării. Aș părea complet 
ridicolă. 

Evitând turnura personală pe care Craig vroia s-o impună 
conversaţiei, adăugă: 

— De ce, aici, femeile au iniţiativa iniţierii unei legături 
sentimentale? 

— Fără îndoială, le plac raporturile de rivalitate și de 
competiţie cu bărbaţii. 

— După părerea mea, lipsește un cod pentru cele care se 
mulțumesc să aștepte cu discreţie o manifestare de interes din 
partea unui bărbat. 

— Dar aici, această specie nu există! 

— Așadar, după tine toate femeile sunt niște cochete, dornice 
să placă și să atragă un bărbat în plasă? 

— Da, confirmă directorul. Și vorbesc din experienţă. 

— Ce cinism! 

— Nu, realism, o corectă el. Este mai bine să fii lucid; astfel, se 
evită deziluziile. 

Subit, animația de pe chei păru să-și dubleze intensitatea. 
Craig își goli paharul și se ridică. 

— Să mergem! exclamă. 

Puțin mai departe, un tânăr antilez, înarmat cu un aparat de 
fotografiat, le bară trecerea. Cu un zâmbet larg pe buze, începu 
să măgulească amorul propriu al lui Craig. 

— Ei, dom'le, soţia ta este foarte frumoasă. Vreau să vă fac o 
fotografie la amândoi. De acord? 

Fluturându-și în aer polaroidul, explică: 

— Poză la minut. Fără să aștepți. 

— De ce nu? cedă Craig, amuzat. 

Tânărul fixă obiectivul asupra lor, dar lăsă subit aparatul în 
jos și observă: 

— O fotografie de îndrăgostiți, vă rog. Poza va fi mai frumoasă. 

Craig oftă cu un aer resemnat, își trecu un braţ în jurul 
umerilor Lindei și-o trase spre el. Aceasta nu se putu stăpâni să 
nu roșească și să se înfioare în sinea sa. 

Fotograful care promitea, apăsă pe declic. 

— Un minut... Două... Trei... Şi iată! strigă, desprinzând hârtia 
de negativ. 

Dar, spre marea sa stupoare, fotografia rămase îngrozitor de 
goală și cenușie. Proprietarul aparatului, începu să-l scuture 
furios. 

— M-a păcălit! bombăni. Cu această mașinărie defectă, nu voi 
face avere! 

Craig vârt mâna în buzunarul pantalonilor și-i întinse niște bani. 

— Totuşi plătești, dom'le? se miră tânărul, încântat. 

— Păcat! Mi-ar fi plăcut mult să văd acest tablou, comentă 
Craig, pe un ton enigmatic. Presupun că ţi-ai cumpărat aparatul 
de pe stradă? Cât? 

— Cincisprezece dolari. 

— Tine, spuse Craig, adăugând cu generozitate câteva bancnote. 
Dar să nu-l vinzi din nou, cu douăzeci, unui viitor credul! 

— Îmi pare într-adevăr rău! îi spuse Lindei, îndepărtându-se. 
Dar tu, trebuie să fii mai degrabă ușurată, nu? O poză de 
îndrăgostiți, nu se potrivea deloc împrejurărilor! 

Ea nu răspunse nimic. Comportarea cavalerească a 
însoţitorului său o intriga și o seducea în același timp. Ce-ar fi 

făcut oare, dacă fotografia ar fi ieșit? Ar fi rupt-o, râzând în 
hohote, după ce ar fi examinat-o? l-ar fi dat-o ei, sau ar fi păstrat-o? 
În tot cazul, Linda nu-l putea întreba, fără să se expună 
sarcasmelor sale. 

O oră mai târziu, superbul pachebot alb aruncase ancora. 
Pasagerii coborâră, puțin numeroși, deoarece vaporul transporta 
în principal mărfuri. lan Perse îi prezentă lui Craig cei şase 
membri ai echipei de televiziune. Apoi, zărind-o pe Linda în 
spate, se grăbi spre ea, îi luă mâinile cu efuziune și o sărută. 
Stânjenită de acest sărut, tânăra fată tresări. Dacă Napier îl 
observase, în mod sigur va trage concluzia unei intimităţi de care 
se apărase totuși cu putere. 

Craig închiriase două vehicule pentru vizitatori. Înainte de a 
se duce la hotel, stabiliră o întâlnire pentru a doua zi, dimineaţa. 
Oricum, se vor vedea în acea seară la Victoire. Craig urcă la bord 
pentru a-l invita pe căpitan la recepţia de la „Frumosul 
Trandafir“. Ian o luă pe Linda deoparte și-i spuse: 

— Voi închiria o mașină pentru mine personal. Pot să vin să te 
iau diseară? 

Tânăra fată îi arătă drumul spre bungalou și se despărțiră. 
Când Craig reapăru, o întrebă: 

— Ei bine, regăsirea a fost plăcută? Ian părea foarte emoţionat. 
Presupun că va fi partenerul tău diseară? 

— Da, mă va lua de la Barbara. 

— Nu pierde timpul, comentă Craig, deschizând portierele 
automobilului. 

Iritată, tânăra fată replică: 

— De ce te încăpăţânezi să te pierzi în supoziţii fără 
fundament? Ian Perse îmi este prieten, nimic mai mult. 

— Ei bine, ești liberă, tânără și frumoasă. Și cum nu pari 
interesată de alți bărbaţi, am tras concluziile care se impuneau... 
Îi vei povesti că, de la despărțirea voastră, ai fost sărutată cu 
forța? adăugă pe un ton batjocoritor. 

— Nu, fireşte, izbucni ea, luată pe nepregătite. Și oricum, n-a fost... 

— Împotriva voinţei tale? îi sugeră cu ironie. Te rog! O 
mironosiţă ca tine! 

Linda roși puternic. 

— N-a fost... un sărut adevărat, bâigui tânăra fată. Doar un gaj 
pentru a te supune tradiţiei! 

— Aşadar, Perse nu trebuie să ştie tot? insistă Craig, sarcastic. 

Linda nu găsi nimic de răspuns, pentru a se apăra. 


KKK 


Craig îi permise Lindei să plece devreme de la birou, în 
vederea recepţiei de la „Frumosul Trandafir“. După ce se 
pregătise, aceasta se așeză pe verandă, cu Barbara, pentru a bea 
un aperitiv. Un zgomot de motor le făcu să ridice capetele. 

— Cu siguranţă, lan, anunță Linda. A venit foarte devreme. 

Dar când gazda sa deschise ușa, Tina intră ca o nebună, 
palidă și cu respiraţia tăiată. 

— Trebuie să mă ajutaţi! Trebuie să faceți neapărat ceva! 
vociferă ea. Linda... Barbara, vă rog! Nu pot... Nu știu... 

Se întrerupse, mușcându-și pumnul, cu ochi rugători, 
incapabili să se exprime în mod coerent. 

Barbara o prinse cu fermitate de braţ şi o scutură: 

— Ce s-a întâmplat? 

— Ce s-a întâmplat? întrebă Linda ca un ecou, în aceeași clipă. 

Tina tremura toată. Se scărpină pe gât. 

— Crispin... În mașină, bâigui ea. Este bolnav. 

— Tina! Revino-ţi în fire! exclamă Barbara. De ce l-ai lăsat în 
mașină? o întrebă. 

— Din cauza lui Victoire. Mi-a interzis să-l aduc la dumneata, 
indiferent de pretext. 

Barbara ieși. Tina începu să se smiorcăie. 

— Nu îndrăznesc să-l duc la „Frumosul Trandafir“ în starea 
asta, îi explică Lindei. 

Barbara se întoarse cu băieţelul, care se ţinea de gât, cu 
amândouă mâinile. 

— Nu poate să vorbească, anunţă. 

— Stiu, răspunse Tina. De-abia poate deschide gura. Şi 
înăuntru este tot o rană. 

Barbara și Linda o asaltară cu întrebări, în același timp. Ea le 
răspunse cu o voce sacadată: 

— Am ieşit cu Luke. Era după-amiaza mea liberă. Am lăsat 
mașina mea și am plecat să ne plimbăm cu a lui. Crispin a rămas 
să se joace pe plajă. 

— Care plajă? 

— „Golful norilor“. În acel loc, marea nu este deloc 
periculoasă. Oricum, a preferat să se distreze singur și a refuzat 
să vină cu noi. Am mers la „Golful vrăjitoarelor“. Am înotat și... 
hoinărit un pic... Poate am întârziat prea mult timp, dar... Ei 
bine, pe drumul de întoarcere, putin înainte de „Golful norilor“, 
am recunoscut parcată mașina prietenilor doamnei de Faye. 
Cum mă simțeam puţin vinovată că lăsasem copilul fără 

supraveghere, i-am cerut lui Luke să oprească și am ajuns la plajă 
pe jos, tăind printre dune. Și... Iată cum l-am găsit, cu mâinile și 
gura acoperite de bășici. Priviţi! 

Barbara era deja în curs de a-l examina pe băiețel. Cu voce 
șovăitoare, Tina întrebă: 

— Oare s-a putut intoxica, Sau... 

— Arborele otrăvitor! exclamă Linda amintindu-și 
avertismentele lui Luke Donat. 

— Da, confirmă Barbara. 

Îngenunche în faţa lui Crispin și-i spuse cu blândete: 

— Micuţule, răspunde-mi printr-un semn din cap. Ai gustat, 
sau ai înghiţit ceva în timpul absenței Tinei? Sau doar te-ai jucat 
sub unul din arborii mari, de pe plajă? 

Crispin dădu din cap. 

— Ai mușcat dintr-un fruct? 

Încă o dată, acesta încuviinţă, cu o grimasă. 

— Este într-adevăr otrăvit, îi confirmă Barbara Tinei. Doamna 
de Faye nu ţi-a atras niciodată atenţia asupra pericolului arborelui 
otrăvitor? Seva şi sucul fructelor blochează secretia glandelor 
salivare și provoacă senzaţia de nod în gât și de sufocare. 

— N-am auzit niciodată vorbindu-se despre acest arbore, 
afirmă Tina cu o mină îngrozitoare. Dar de unde știi? își întrebă 
verișoara. 

— Mi-a explicat Luke Donat. 

— Luke? Ai fost cu el la „Golful norilor?“ exclamă încruntându-se, 
cu un aer bănuitor. 

— L-am întâlnit într-o zi, absolut din întâmplare. 

— Ah da? 

Dar atenţia Tinei fu brusc atrasă de Barbara, care-l înfășura pe 
Crispin într-o cuvertură. 

— Ce faci? o întrebă. 

— ÎI duc la spital. I se va face o spălătură stomacală și poate, 
o traheotomie. În acest timp, întoarce-te la doamna de Faye, 
povestește-i accidentul și spune-i să fie la spital într-o jumătate 
de oră. 

— Este imposibil! Nu pot! Nu mă va ierta niciodată! 

— Niciodată este un cuvânt foarte mare. Dar, pentru moment, 
într-adevăr nu te prea poţi aștepta la felicitări, replică Barbara cu 
brutalitate. 

Se ciocăni la ușă și Linda se duse să-i deschidă lui Ian. Îi 
explică situaţia. 

— Nu pot să vin, lan. 

— Dar ești gata! Imbrăcată și... 

— Ştiu. Dar vreau s-o însoțesc pe Barbara la spital. Du-te tu! 
Dar doamna de Faye este foarte posibil să anuleze recepţia... 
Tina, du-te cu Ian, îi ordonă. Trebuie neapărat s-o anunţe pe 
doamna de Faye cât mai repede. 

În ciuda protestelor îngrozite, Tina fu obligată să asculte. 
Barbara scoase mașina sa, îl instală pe Crispin în braţele Lindei, 
pe scaunul din spate şi demară. 

La spital, în serviciul de urgenţă, se ocupară imediat de 
băieţel. Cele două femei tinere se așezară în sala de așteptare, 
contând pe sosirea lui Victoire de Faye, dintr-un minut în altul. 

Timpul trecea. Poate telefonase? Dar la birou nu se primise 
nici un apel. În cele din urmă, sosi Craig, singur. 

Luând mâna Barbarei în ale sale, ceru îngrijorat vești despre 
copil. 

— Este sub perfuzie, îl informă aceasta. Dar nu va fi necesară 
o operaţie. Unde este Victoire? 

— Nu va veni. N-a considerat necesar... 

— N-a... considerat... necesar? repetă Barbara uluită. 

— Dar de ce? întrebă Linda. Cu siguranță, invitaţii ar fi înţeles! 

— Toate notabilităţile insulei sunt în seara aceasta la 
„Frumosul Trandafir“, asta incluzându-i și pe primar și prefect. 
N-a îndrăznit să anuleze recepţia, anunță Craig pe un ton 
indiferent, fără s-o aprobe, nici s-o condamne. 

— Totuși, Crispin ar fi putut muri. 

— Victoire a cântărit avantajele și dezavantajele. 

— Și te-a trimis în locul ei? Ca pe un servitor? comentă 
Barbara, cu un incredibil dispreţ. 

Stânjenită, Linda își tinu respiraţia. 

— Victoire nu mi-a cerut absolut nimic, replică Napier tăios, 
cu un aer încordat. N-aș accepta ordine de la nici o femeie. 

Apoi, lăsând mâinile Barbarei, se întoarse spre Linda. 

— De când datează ultimul buletin de sănătate? Unde este 
Crispin? 

Plecă să discute cu medicii. Copilul dormea, le anunță 
întorcându-se. Este inutil să rămână acolo. În câteva zile va fi complet 
restabilit. Spre marea surpriză a Lindei, insistă s-o ducă la „Frumosul 
Trandafir“. Barbara fu de acord și-i părăsi în curtea spitalului. 

În timpul drumului, tânăra fată se interesă despre 
desfăşurarea lucrurilor. 

— De data aceasta, Victoire o va concedia pe Tina. Neglijenţa 
sa este de neiertat. Va angaja pe altcineva, sau Crispin se va 
întoarce la internat în Anglia? 

— Încă nu știu nimic, mărturisi Craig. În tot cazul, hotărârea 
de a-l ţine pe Crispin la Madenina după vacanţa de Crăciun, nu 
este definitivă; facem doar o încercare. După convalescenta lui, 
voi reconsidera problema. 

„Voi“? medită Linda, surprinsă. Craig păru că-i citise 
gândurile, deoarece îi explică: 

— În testament, Roland de Faye mi-a încredinţat tutela lui 
Crispin. Fireşte, o consult pe Victoire, dar sunt singurul 
responsabil și iau toate hotărârile relative la viitorul său. 

— Așadar, ai ultimul cuvânt în ceea ce-o privește pe Tina? 

— În cazul de faţă, mă voi supune dorinţei lui Victoire. 
Verișoara ta chiar nu a mulţumit pe nimeni, aici! 

— Nu spun că sunt de aceeași părere cu tine asupra 
problemei. 

— Dar nici nu poți să negi. Oare unde a fost, cu Donat? o 
întrebă. 

— ÎI vede foarte des; nu știu nimic altceva. 

— Ce proastă mică! Să se îndrăgostească de Don Juanul 
insulei! Dar tu, când ti-ai revizuit părerea asupra lui? 

— Eu nu mi-am făcut nici o iluzie asupra acestui personaj, 
replică Linda tăios. 

— Zău? Totuși, mi-ai părut extraordinar de furioasă în ziua în 
care te-am dojenit că-ți pierzi vremea — și pe a mea — cu el! 

— Cum în zadar am încercat să-ți explic, nu eram 
răspunzătoare de întârziere. Luke Donat mi-a jucat o festă urâtă 
și a trimis scuterul printr-un tânăr, pentru plăcerea de a-mi cauza 
necazuri cu tine. 

— Ce interes avea? 

— Voia să se răzbune pentru un mic refuz brutal la Clubul 
plantatorilor. L-am trimis la obligaţiile sale față de Tina și 
domnul n-a apreciat asta. În ziua în care am izbucnit furioasă, a 
fost numai din cauza refuzului de a-mi asculta justificările. 

Obrajii i se îmbujorară la amintirea acelei izbucniri. 

— Te-ai comportat într-un mod extrem de nepoliticos în acea 
zi. Din fericire, de atunci, am învăţat să te cunosc mai bine. 
Scandalurile de mahalagioaică nu sunt stilul tău. Și nu ești nici o 
aiurită, ca verișoara ta. La drept vorbind, nu mă miră reacţia de 
răzbunare a lui Luke Donat. S-a simţit probabil îngrozitor de 
jignit să fie îndepărtat cu un asemenea sânge-rece dispreţuitor. 

Linda inspiră profund și întrebă: 

— Oare chiar degajez o asemenea impresie de răceală? 

Craig se gândi o clipă și răspunse sincer: 

— Pentru mine, reprezinţi însuși tipul de tânără fată nordică, 
liniştită ca un lac cu apă fără valuri, dar plin de mistere în 
adâncime. Ce spui de asta? 

— Este foarte frumos, fu de acord Linda. Dar de fapt, nu este 
prea plăcut să fii percepută ca o persoană atât de glacială. 

— Misterul are farmecul său; uneori, aparentele înșelătoare 
ascund poate în cazul tău o fire pasionată... 

După un timp de tăcere, dornică să schimbe subiectul, tânăra 
fată exclamă cu agresivitate: 

— Barbara mă îngrijorează. S-a schimbat foarte mult în ultimul 
timp și pare să-și fi pierdut complet voioșia. 

Craig se posomori imediat. 

— Nu-mi spui nimic nou, îi răspunse, cu buzele strânse. Nu 
pot s-o ajut. 

Tonul tăios al acestei replici laconice nu mai lăsa loc nici unui 
comentariu. Linda își aminti seara când îi surprinsese luându-și 
adio, deși fără voia ei. Așadar, despărțirea data cu siguranţă din 
acea noapte... Cu siguranță, Barbara cedase șantajului scrisorilor 
anonime, dar câtă suferință reprezentase probabil pentru ea 
această despărţire... 

Participa sincer la durerea tinerei femei, deoarece și ea se 
îndrăgostise de Craig Napier... O mică frază îi juca în minte: 
„Statuia cu picioare de lut...“ Imaginea aceasta i se potrivea 
perfect lui Craig. Dragostea nu putea exista fără respect și 
admiraţie. Şi Craig, admițând imediat neputinta de a o ajuta pe 
Barbara, coborâse de pe piedestal. Oare cum ar putea Linda 
continua să iubească un bărbat, după toate aparențele atât de 
inconsecvent? 

Serata se desfăşură fără surprize, în discuţii mondene în jurul 
unui bufet stropit din belșug cu punci, băutura specifică a 
Antilelor. Madeninienii aveau un simț al ospitalităţii foarte 
dezvoltat și toţi insistară să-i primească pe invitaţii lui Victoire de 
Faye. În acea seară, fu stabilit un adevărat calendar de petreceri. 

Linda observă comportamentul lui Craig și al lui Victoire, 
încercând să descopere natura relaţiei lor. Dar nu se ghicea 
absolut nimic. După obiceiul său, Victoire, de-o eleganță 
rafinată, se arăta excesiv de autoritară; Craig o seconda politicos 
în rolul de gazdă, dar rămânea distant. Voiau să-și păstreze 
secretă intimitatea și să-și ascundă sentimentele sub masca unei 
politeți convenţionale, gândi Linda cu gelozie. Fără îndoială, 
aveau motivele lor. Dar care? 

Ian o conduse pe tânăra fată la bungalou, iar reflecţiile sale 
reușiră se semene neliniște în mintea ei. După acesta, Victoire și 
Craig vor pecetlui cu siguranță într-o zi legătura lor din interes, 
printr-o căsătorie. Pe insulă circulau zvonuri în legătură cu acest 
subiect, îi răspunse Linda, dar nimeni nu ştia nimic precis. 

Apoi, discutară despre Crispin, despre Tina și schimbară 
impresii despre serată. În clipa când o părăsi, lan o sărută cu o 
tandrețe pe care Linda n-o împărtășea. Desigur, îi plăcea ca 

prieten, dar nu simţea nici o dorință pentru el. Dacă lan se 
credea îndrăgostit de ea, nu se va mulțumi mult timp cu această 
impasibilitate. 


KKK 


A doua zi dimineață, toată echipa de televiziune sosi pe 
plantatie. Pentru început, Craig îi reuni în birou pentru a le 
prezenta o conferință despre ciclul culturii trestiei de zahăr, 
istoria zahărului de-a lungul epocilor omenirii și importanța sa 
economică pe piața mondială. 

Nu le va sugera să se apropie de subiect, le explică, dar 
aspectul uman i se părea primordial; în special la Madenina, 
unde zahărul constituia bogăţia esenţială, făcând să trăiască 
aproape toată populaţia. 

Ascultându-l, Linda își uită tristeţea din ajun. Nu, își spuse. 
Craig nu era cinic şi insensibil. Oamenii și lucrurile contau 
pentru el. De altfel, o arătase deja de mai multe ori, în biroul lui 
Fortune, cu bătrânul Eli și faţă de muncitorii săi. 

Dar oare de ce o trata pe Barbara cu atâta duritate? Le va 
descoperi Linda vreodată secretele? Oricum, nici unul, nici 
celălalt, nu păreau dornici să se destăinuie... Poate toate aceste 
mistere se vor lămuri datorită unui eveniment nou? De exemplu, 
anunțul logodnei lui Craig cu Victoire... Dar Linda spera să nu 
rămână destul de mult timp la Madenina, pentru a afla o 
asemenea veste... 


Capitolul 3 


Crispin se întoarse la „Frumosul Trandafir“ după trei zile de 
spitalizare, perfect restabilit. Victoire nu luase încă nici o 
hotărâre în privința Tinei. În tot cazul, nu-i mai permitea să iasă 
singură cu copilul. Doria, bona, îi însoțea permanent. Tina i se 
plânse verișoarei! 

— Mă limitez la rolul de șofer. Doria nu ne părăsește nici o 
clipă și este cu puţin mai amabilă decât un gardian de 
închisoare! Nu-mi vorbește aproape deloc. În plus, doamna de 
Faye nu-mi mai încredinţează nici o treabă. Îi însărcinează, fie pe 
Doria, fie pe Crispin cu comisioanele. 

— Şi te miri! exclamă Linda. Victoire se teme cu siguranță de 
o nouă neglijenţă din partea ta! 

— N-aş mai putea face acest gen de prostii! bombăni Tina. 

— Oricum, ultima dată, Luke Donat era la fel de vinovat ca 
tine. L-ai revăzut, după aceea? 

— O dată. 

— Ei bine? 

— Nu l-am văzut foarte mult timp. Ştia, desigur, despre 
Crispin. Dar nu mi-a dat nici un semn... 

— Dorește oare să continui relaţia cu el? 

— Tu ce crezi? ÎI iubesc! declară Tina. 

— Chiar dacă nu-ți împărtășește sentimentele? Nu mi se pare 
foarte atent! 

Dar văzând chipul verișoarei întunecându-se, Linda se 
îmblânzi: 

— Ascultă, înţeleg, ce simți... 

— În nici un caz! o întrerupse aceasta. N-ai fost niciodată 
îndrăgostită! o acuză. 

Așadar, și Tina o considera rece și insensibilă? 

— Poate, îi răspunse calmă. Dar crede-mă, m-aș vindeca 
repede de un bărbat atât de iresponsabil, care te lasă să scapi 
singură din necazurile cauzate din vina lui. 

— EI n-a făcut nimic! îl apără Tina. 

— Cunoaște foarte bine „Golful norilor“; ar fi trebuit să se 
gândească la pericolul arborelui otrăvitor, susținu Linda cu 
fermitate. Tina dragă, adăugă pe un ton rugător, Luke Donat nu 
este un tânăr serios. Te rog, refuză să-l vezi, chiar dacă ti-o cere. 

Dar nu reuși s-o convingă. Tina spera nebunește să primească 
un bilet sau un telefon și va alerga la chemarea lui... 

Sosise primăvara. La tropice, noul anotimp nu se anunţa prin 
zile mai lungi, deoarece acestea erau egale în tot timpul anului, 
nici prin apariţia verdelui fraged în peisaj, deoarece la Madenina, 
vegetaţia luxuriantă nu pierea niciodată. Dar treptat, soarele 
încălzea mai puternic și părea că radiază o strălucire complet 
nouă. Duminica, se improvizau petreceri aproape peste tot la 
colțul străzilor, în sunetul vesel al fanfarelor. Curând, va începe 
„ratoonul“ de primăvară. 

Pentru tăiere, se angajau mulți muncitori temporarri, 
deoarece această treabă murdară și grea necesita numeroasă 
mână de lucru. Așadar, zilnic, în preajma birourilor de la 
„Frumosul Trandafir“ se formau cozi lungi. 

În acest an, omniprezenta echipei de televiziune complica 
puțin lucrurile pe domeniu. Tehnicienii transportau cu ei 
camere enorme și cabluri groase, iar ziariștii pândeau neobosiţi 
informaţii și detalii pitorești despre industria zahărului și viața 
indigenilor. 

Într-o frumoasă dimineaţă cu o asemenea activitate 
fremătătoare, maşina lui Victoire de Faye se opri în faţa 
birourilor și aceasta pretinse imediat o întrevedere personală cu 
Craig. 

— Şi cu dumneata, îi ordonă Lindei cu un aer autoritar. Rămâi, 
te rog. 

— Domnul Napier este în biroul lui Fortune, o informă tânăra 
fată. 

— Trimite să-l caute. Nu pot să aştept; am o întâlnire în oraș. 

Victoire se apropie de fereastră și nu mai rosti nici un cuvânt 
înainte de sosirea lui Craig. 

— Ti-am telefonat, dar erai deja plecat. Tina nu s-a întors în 
noaptea asta. Dacă a revenit la gazda dumitale, adăugă 
adresându-se Lindei, mi-ar fi plăcut să fiu cel puţin informată. 

Tânăra fată rămase ţintuită locului, înghețată de șoc. Un fior 
o străbătu de-a lungul coloanei vertebrale. Craig vorbi primul, 
furios: 

— Şi ai aşteptat tot acest timp pentru a ne anunţa? De aseară? 
Sper că ai sunat totuși la spital și ai alertat poliţia. 

— Ca să afle toată insula? Nu, mulțumesc! Știi cu ce viteză se 
propagă zvonurile, la Madenina. Oricum, Doria m-a anunţat 
numai acum o oră, când m-am trezit. Evident, am tras concluzia 
că s-a refugiat din nou la prietena voastră, doamna Paul, cu 
verişoara sa... 

— Şi evident nu este acolo? o întrerupse Craig, pentru a-și 
întreba secretara. 

— Nu, răspunse Linda. Altfel am fi anunţat-o pe doamna de 
Faye și am fi trimis-o înapoi pe Tina, ca de fiecare dată mai 
înainte, preciză pe un ton acid. Trebuia să iasă aseară? 

— Da, răspunse Victoire. I-am acordat o permisiune specială; 
mi-a cerut-o ca o favoare. Dar cum nu-i împrumut mașina pentru 
ieșirile personale, a luat probabil un taxi. 

— A chemat unul? întrebă Craig. 

Victoire ridică din umeri. 

— Nu-i supraveghez cele mai mici fapte și gesturi. Presupun 
că da. Nu văd cum ar fi putut face altfel. 

Aruncând o privire spre ceas, încheie: 

— Asta este! Acum știți tot atâta cât mine. Trebuie să plec, am 
întârziat. 

Cu o mână pe telefon, Craig comandă: 

— Vrei să aștepți? Anunţ comisariatul. La ce oră te întorci, în 
cazul în care ar reveni Tina? 

— După prânz. Nu știu cu exactitate când. 

Poliţia luă notă de semnalmentele Tinei. Până acum, nu li se 
adusese la cunoștință nici un accident. 

— După accidentul lui Crispin, Tina l-a revăzut pe tânărul 
Donat? întrebă Craig pe neașteptate. 

— De unde să știu? replică Victoire. N-ar fi fost atât de proastă 
să-mi mărturisească! 

— Tinerele fete îndrăgostite nu se comportă neapărat în mod 
rațional! observă directorul, cu o mină întunecată. Dar te rog, 
încearcă să fii prezentă la întoarcerea sa. 

Paralizată de îngrijorare, Linda îi fu recunoscătoare lui Craig 
Că ia toate iniţiativele necesare. După plecarea lui Victoire, el o 
observă pe tânăra fată, în picioare, cu privirea pierdută în gol, 
tremurând de teamă. 

— Tina nu va îndrăzni niciodată să se întoarcă, chiar dacă este 
în măsură s-o facă, sau dacă doreşte asta. Ar fi moartă de frică, 
articulă Linda cu greutate. 

— În tot cazul, trebuie să-i găsim urma, spuse Craig, închizând 
telefonul. Ce știi despre relaţiile sale cu Donat? 

— Spera să-l revadă, dar fără să se bizuie prea mult pe asta, 
cred. 

— Dacă a cerut toată seara, a fost probabil pentru a ieși cu el. 

— Sugerezi că... În sfârșit... Ar fi convins-o să... bâigui Linda, 
îngrozitor de jenată de implicaţiile acestei ipoteze. 

— Să-și petreacă noaptea cu el? Poate. 

— Dar este imposibil! strigă ea. Tina n-ar accepta niciodată 
asemenea lucru. 

— Totuși, n-a dormit la „Frumosul Trandafir“! Telefonez la 
Planchet, o anunţă. 

Fără îndoială, răspunse un servitor: 

— Ocupat?... Valizele?... Pleacă în Europa la sfârșitul 
săptămânii? Vreau totuși să-i vorbesc. Este urgent. 

După câteva minute de tăcere, interlocutorul său fu la celălalt 
capăt al firului și-l hărţui cu întrebări: 

— Așadar, n-ai văzut-o? N-aveaţi întâlnire ieri și nu ştii unde se 
află?... Unde aveati obiceiul să vă întâlniți înainte?... Nu, asta nu 
mă mulțumește, pretind un răspuns precis la întrebare. Unde? 

Craig încheie conversaţia telefonică amenințând apăsat și îi 
afirmă Lindei: 

— Minte, este evident. 

— De unde știi? 

— Îi este teamă, se înțelege asta. Dar avem o pistă. Vino cu 
mine. 

— Nu, voi merge singură. Spune-mi doar unde. Nu poti lipsi 
astăzi. 

— Lasă-mă pe mine să hotărăsc cele mai urgente priorităţi, 
vrei? exclamă Craig cu o voce ascuţită. Dacă din vina lui Donat i 
s-a întâmplat ceva verișoarei tale prostuţe, îl voi demasca și, ai 
încredere, va mai auzi de mine! În călătorie în Europa, sau nu! 

Linda îl urmă cu recunoștință. Craig trecu pe la biroul lui 
Winston Fortune, pentru a-i lăsa instrucţiuni și după aceea 
porniră imediat la drum. 

— Mergem la „Golful vrăjitoarelor“, îi explică Lindei. Acolo se 
întâlneau deseori. Poate i-a dat întâlnire aseară în acel loc și i-a 
tras chiulul. Există o cabană de pescari părăsită, a putut să-l 
aştepte în ea până foarte târziu și n-a mai avut cum să se întoarcă 
apoi. 

— N-ar fi stat mai mult de-o oră, obiectă Linda, scuturând din 
cap cu un aer disperat. 

— Oricum, pentru moment, este singura noastră pistă. 

Ca și „Golful norilor“, „Golful vrăjitoarelor“ se întindea în 
semilună, având o plajă frumoasă, cu nisip fin, adăpostită de 

vânt și de drumul de coastă printr-un șir de dune și o cortină de 
tamarini și palmieri. Craig parcă la umbră arborilor, opri 
motorul și aşteptă în tăcere un timp. 

— Vii cu mine, sau preferi să rămâi în mașină? întrebă în cele 
din urmă. 

— Vin, hotărî Linda, gâtuită de teamă. 

Remarcă surprinsă o licărire de compasiune în privirea 
însoţitorului său. 

Linda îşi aminti că explorase cu Tina acea cabană din lemn, 
cu acoperișul din trestie uscată, când făceau o dată baie. „Un colț 
frumos pentru îndrăgostiţi!“ exclamase verișoara sa, râzând. 

Craig împinse ușa. 

— Este aici! spuse, dându-se într-o parte pentru a o lăsa pe 
Linda să treacă. 

Într-adevăr, Tina era acolo, ghemuită pe o grămadă de frunze 
uscate de palmieri, cu un braţ îndoit sub cap și cealaltă mână 
strânsă pe gleznă. La vederea lor, scoase un strigăt ușor. Linda se 
grăbi și îngenunche lângă ea. 

— Tina! 

— Nu pot să merg! se lamentă aceasta cu o grimasă de durere, 
gata să plângă. Probabil mi-am luxat glezna. 

Îndepărtă mâna și descoperi un picior îngrozitor de umflat şi 
de vânăt. 

— Şi privește! se plânse, ridicându-și faţa spre lumină. 

Fusese înţepată cu sălbăticie de țânțari și era acoperită cu 
bubiţe de faţă, braţe și picioare. 

— Oh, sărmana... 

Dar Craig nu-i permise să se induioșeze mai mult timp. O 
ridică în braţe pe tânăra fată și o duse la mașină. 

— Ia o pătură din portbagaj! îi ordonă Lindei. Întinde-o pe 
scaunul din spate. 

Când o culcă pe Tina pe cuvertură, o înfășură cu grijă 
înăuntru, apoi se așeză la volan. 

— Asta să-ți servească de lecţie! Pe viitor să pui mai inainte o 
plasă contra ţânţarilor! exclamă ironizând-o, fără să râdă. 

Asta fu tot. Nu-i făcu nici un reproș, nu o acuză de nimic, nu 
o copleși cu întrebări, dar se ocupă de ea cu mare solicitudine și 
multă eficiență. Craig Napier se preocupa puţin de oamenii 
solizi și fără probleme, gândi Linda. Dar faţă de cei defavorizaţi, 
nefericiţi şi fără noroc, se arată de-o generozitate și un 
devotament fără limite. Dar asta nu explica purtarea sa faţă de 
Barbara... 

Pe drumul de întoarcere, tristă și dezamăgită, Tina le istorisi 
toată povestea. 

Luke Donat îi telefonase pentru a-i da întâlnire la locul lor 
preferat. Nebună de bucurie, Tina îndrăzni să-i ceară lui Victoire 
o seară liberă. Spre marea sa surprindere, o obținuse fără 
greutate și chemase un taxi s-o ducă la „Golful vrăjitoarelor“. 
Sosind acolo, îi dăduse liber, deoarece conta pe Luke pentru a o 
conduce înapoi. 

— Apropiindu-mă de cabană, continuă, am auzit voci și râsete. 
Era acolo altcineva... Când am împins ușa l-am văzut pe Luke cu 
o altă fată. Au izbucnit în râs și Luke mi-a spus: „Intră! Te 
aşteptam!“ Şi când i-am cerut explicaţii, m-a tratat ca pe o 
proastă! Voia să-mi dea o lecţie; eram prea posesivă, mi-a 
precizat, iar el nu dorea să aparțină nimănui; dacă nu-mi plăcea 
să-l împart cu alte fete, cu atât mai rău pentru mine. 

— Cum ai reacționat? întrebă Linda. 

— Nu-mi... amintesc exact, continuă Tina, gâtuită. L-am 
insultat, am strigat, eram nebună de furie. Dar în același timp 
începusem să plâng. La un moment dat, am tipat: „Nu vreau să 
te mai văd vreodată“. A răspuns: „Perfect“, s-a ridicat și i s-a 
adresat însoțitoarei: „Misiune îndeplinită“ și au plecat, fără să mă 
întrebe măcar cum mă întorceam! Oricum, mai degrabă aș fi 
preferat să mor, decât să merg cu ei! 

Linda scoase un lung oftat de compătimire. Craig întrebă: 

— Apoi? 

— Am rămas mult timp acolo, plângând. Apoi am ieșit; se 
înnopta. Am început să merg, sperând să fac autostopul pe 
drum. Din nenorocire, de-abia ajunsă sus pe plajă, m-am 
împiedicat de o rădăcină. Glezna m-a înjunghiat îngrozitor. Am 
revenit aici într-un picior, pentru a mă odihni puţin și a pleca 
după aceea. Dar a început să se umfle și nu m-am mai putu nici 
măcar ţine în picioare. Apoi, am avut parte de un atac în regulă 
al ţânţarilor și puricilor de mare. Am dormit puţin, nu mult timp 
și în această dimineaţă... 

Se întrerupse brusc și se îndreptă cu un aer îngrozit văzându-l 
pe Craig trecând de grilajurile de la „Frumosul Trandafir“. 

— Nu! Nu! strigă speriată. Nu la Casă! Nu vreau! Nu aici, te rog! 

Craig încetini. 

— În acest caz, unde? o întrebă pe Linda. La Barbara? 

Linda dădu din cap. 

— Sunt sigură că Barbara o va primi. 


KKK 

După această întâmplare neplăcută, pentru Tina 
evenimentele se precipitară. Strigând peste tot, în gura mare, că 
ura Madenina, inista să se întoarcă în Anglia, îi trimise o 
telegramă tatălui său și primi un bilet pentru cel mai apropiat 
zbor. Va călători în compania lui Ian Perse, chemat temporar la 
Londra, pentru o conferință. 

Înainte de plecare, Craig veni s-o ia, pentru a o duce la Casa 
Mare; Victoire dorea să-și ofere luxul de a o concedia cu forme 
în regulă. La ideea că trebuia s-o înfrunte încă o dată pe doamna 
de Faye, Tina păli, iar Barbara și Linda protestară energic. Totuși, 
Craig se arătă intransigent: plecând astfel, fără preaviz, tânăra 
fată putea să-și atragă grave necazuri. 

— În plus, îi spuse Barbara cu amărăciune Lindei, îi trebuia 
rația de carne proaspătă! Femeia asta este realmente feroce! 

Miercurea următoare, radioasă și vizibil ușurată, Tina luă 
avionul spre Anglia. Ian Perse plecă de asemenea, dar va fi înapoi 
pentru lăsata secului, în mai puţin de o săptămână. Carnavalul 
va oferi o secvenţă superbă pentru documentar. Avertizat în mod 
misterios, Luke Donat reușise să-și grăbească plecarea spre 
Europa, cu mai multe zile. Când Craig se dusese la el, i se anunţă 
că era deja plecat; nu se cunoștea data întoarcerii. 

— Ar fi trebuit să-l iau cu noi la „Golful vrăjitoarelor“, târându-l 
de guler, observă Craig spre Linda, cu regret. I-aş fi tras o mamă 
de bătaie în faţa Tinei. Dar se va întoarce, nu sunt grăbit. Într-o 
zi sau alta, își va primi corecţia... 

În aer plutea deja un fel de bucurie; carnavalul se pregătea cu 
febrilitate. În acea perioadă a anului, absenteismul atinsese 
procentaje record la „Frumosul Trandafir“, ca de altfel, 
pretutindeni. În sfârșit, lăsata secului sosi. 

Întreg orașul Fort Belain era vesel paralizat. Pe străzi, 
nenumărate tarabe și cărucioare de negustori ambulanți ofereau 
în trecere pălării din hârtie și accesorii, serpentine, confeti, 
animale de tot felul din bucăţi de hârtie și de asemenea fructe 
apetisante din plin. Toată lumea aştepta cu nerăbdare defilarea 
de după-amiază a carelor de carnaval, cu tablouri vii și decoraţii 
florale. Seara vor urma discursurile și distribuirea de 
recompense în „savannah“, imensa piață din centrul orașului. Iar 
mai târziu, mulțimea se va revărsa în baruri, restaurante și 
cabarete. În timpul noptii, se vor pregăti de asemenea pentru 
celebrarea rituală și magică de a doua zi, prima din Postul 
Paștelui. 

Întors în ajun din Anglia, lan o invitase pe Linda la cină, într-un 
restaurant luxos din „ savannah“. De la masa de pe terasă, 
observară construcţia unui imens rug funerar, pe care va fi ars 
Vaval, demonul rău al Madeninei, miercuri, a doua zi, seara. 

— Sper că va fi mai interesant decât defilarea de astăzi, 
observă Ian. Reporterii s-au plâns că au stricat pelicula din cauza 
mea; sunt furioși. Ar fi culmea ca mâine să înceapă să plouă! 

— Din spusele Barbarei, adepţii cultului lui Vaval dansează și 
beau toată noaptea precedentă și, începând de la prânz, sau 
chiar înainte, sunt într-un fel de transă hipnotică și încep o 
tarantelă îndrăcită. 

— Mă vei însoţi, nu-i așa? Voi rezerva o masă, ca în seara 
aceasta. Apoi, vom hoinări contemplând spectacolul, propuse 
lan, fără să ştie de haosul îngrozitor provocat de mulțimea 
dezlănţuită din Madenina. 

Pentru început, trebuiră să parcheze mașina la mai mult de 
un kilometru de „savnnah“, deoarece toate străzile din centru 

mișunau de o mulţime de nedescris. Cea mai mare parte a 
oamenilor își ascundeau feţele în spatele unor măști negre; 
„drăcoaicele“, acoliţi de ambele sexe ale lui Vaval, erau 
îmbrăcate în costume negre și albe și se învârteau și se răsuceau 
frenetic, în sunetele tobelor, trompetelor și clarinetelor. 

Linda și lan nu avură de ales: se amestecară în șarpele 
unduitor al mulțimii și avură nevoie de o oră pentru a ajunge la 
„savannah“, atât de greu era să te miști în puhoiul compact care 
dansa în piaţă. De altfel, nu ajunseră nici măcar pe trotuarul 
restaurantului: abundenta masă umană îi împiedică și oricum, 
locurile fuseseră asaltate. Spiritul lui Vaval ploua în aer și poseda 
pe toată lumea. 

Soarele apusese. Se aprinse rugul funerar. „Drăcoaicele“ 
începură un dans ritual în jurul chipului lui Vaval. Cu un braţ în 
jurul umerilor Lindei, Ian întrebă: 

— Cum te simţi? 

— Foarte bine! răspunse Linda, ea însăși mirată că nu se 
simțea mai apăsată de această busculadă extraordinară. 

În vremuri normale, detesta și se temea de multime. Dar în 
acea seară, în mod curios, părea că participă la un fel de isterie 
colectivă și împărtășea entuziasmul delirant al maselor. Și ea 
aşteptă nerăbdătoare căderea și distrugerea demonului. 
Participarea la aceste ritualuri primitive îi dădeau senzaţia că 
aparține pentru un timp vieţii din Madenina. 

Linda se gândi la Craig. Oare asista în fiecare an la omagierea 
lui Vaval? Și Victoire? Poate, plictisiţi de acest gen de spectacol, 
plecaseră să cineze amândoi într-un loc liniștit? 

Din rug, se ridicau acum flăcări lungi, galbene. Acolo se aruncă 
imaginea grotească a lui Vaval, pentru a se sacrifica prin foc. 

— Adio, Vaval! plângeau și se lamentau spectatorii într-o 
parodie de doliu și durere. 

Toată lumea se prinse de mâini și se sărută. Imitându-i pe 
ceilalți, Linda o luă pe cea a lui Ian și... 

Dar nu era lan. În ciuda măștii, recunoscu fără greutate 
statura înaltă a lui Craig. Era alături de ea, iar atingerea corpului 
puternic și musculos o tulbură. Aruncând o privire în jur, fu 
surprinsă să nu-l zărească nicăieri pe Ian. Probabil fusese luat de 
valul de oameni... În tot cazul, îl ţinea bine de mână pe Craig, 
care își scoase masca și reuși s-o tragă puțin mai departe. 

— Ce naiba faci singură în această învălmășeală? îi strigă la 
ureche, pentru a acoperi zgomotul muzicii. 

— Nu sunt singură, îi explică Linda. Am venit cu Ian; trebuia 
să cinăm la „Nemuritoarele“, dar n-am putu pune piciorul în 
restaurant. L-am pierdut de curând. Credeam că pe el îl prind de 
mână, când am luat-o pe a ta. 

— Din fericire! M-am aflat într-adevăr acolo, la momentul 
potrivit. 

— Dar lan nu putea fi prea departe. De altfel, probabil este 
îngrijorat şi mă caută peste tot. Ar fi mai bine să ne întoarcem la 
locul în care eram. 

Craig o prinse ferm de braţ și începu să dea din coate, pentru 
a-şi croi drum. De-abia la câteva zeci de metri mai departe, 
încremeni brusc, pe loc. Totuși, lan nu părea să fie prin 
împrejurimi. Linda întoarse spre Craig o privire întrebătoare. 
Acesta privea cu atenţie un tânăr antilez, cu o sticlă de rom în mână. 

— Aşadar, te-ai întors, murmură Craig. Unde ai fost? 

— La Barbados, răspunse tânărul bărbat, cu un aer 
posomorât. Eram chelner într-un hotel mare. 

— Și întâlnirea cu mine? Oare ai uitat-o? 

— Nu-mi convenea ziua. 

— Dar în seara asta, te-am găsit.. Nu vei vedea restul serbării, 
cu atât mai rău pentru tine. Te voi lua pentru o mică discuţie, 
deoarece aș vrea să știu de ce mi-ai tras chiulul ultima dată. 

În cele din urmă, îl regăsiră pe Ian și Craig i-o puse pe tânăra 
fată în mâini, ca pe un pachet stânjenitor. 

— Nu vă mai rătăciţi! Fiţi atenţi! exclamă cu dezinvoltură. 

— Slavă Domnului! izbucni Ian, scoțând un imens oftat de 
ușurare. Eram îngrozit. Am fost despărțiți cât ai clipi din ochi. 
Mulţumesc că ai găsit-o! Punând stăpânire pe palma Lindei, o 
strânse ferm în a sa și declară: 

— Acum, n-o mai las. Sunteţi cu echipa de televiziune? îl 
întrebă pe Craig. 

— Nu, am venit singur. 

lan aruncă o privire surprinsă asupra însoţitorului lui Craig, 
cu capul plecat cu un aer jalnic și vizibil încurcat. 

— Cine este? îl întrebă curios. Sper că n-a necăjit-o pe Linda? 
Altfel... 

— Nu, îl întrerupse Craig. 

ÎL cercetă cu dispreţ pe bărbatul de alături şi adăugă, pe un 
ton enigmatic: 

— Este o piesă care lipsește dintr-un puzzle. O piesă extrem 
de importantă. 


Capitolul 9 


— Cum este acel bărbat? 

Tonul brusc al Barbarei o surprinse pe Linda. Își întrerupse 
povestirea evenimentelor din acea seară, pentru a i-l descrie și, 
la insistenţele gazdei, îi relată incidentul în amănunțime. 

— Aproape n-a vorbit, spuse; afișa un aer înfrânt și resemnat. 

— Craig ţi-a spus ceva în legătură cu el? întrebă Barbara. 

— lan i-a pus niște întrebări, dar nu i-a răspuns deschis. I-a 
mărturisit numai: „Este piesa care lipsește dintr-un puzzle. O 
piesă extrem de importantă...“ 

După un timp de tăcere, Linda întrebă: 

— ÎI cunoşti și tu pe acest bărbat? Ce voia să spună Craig? 

— Am o mică idee, mărturisi Barbara după o ezitare. Dar dacă 
el a păstrat secretul, nu pot dezvălui nimic, pentru moment. 
Această afacere ne privește pe amândoi. 

Clipa părea propice confidenţelor. Linda îndrăzni: 

— Ascultă, Barbara! Mi-am dat seama de o schimbare categorică 
a raporturilor tale cu Craig, de la sosirea mea aici. Eraţi prieteni 
excelenti, înainte. Ce s-a întâmplat? De ce nu vă mai vedeţi? 

Interlocutoarea sa scutură din cap, cu tristeţe. 

— Ai observat, desigur. Dar... 

— Nu vrei să vorbim despre asta? 

— Nu. 

— Fireşte, nu mă privește. Dar dacă te pot ajuta, te rog, nu 
ezita să faci apel la mine. 

— Ştiu, consimţi Barbara. Mi-ar plăcea mult să mă destăinui 
tie, dar fără... 

— Ai realmente nevoie de permisiunea lui Craig? insistă Linda, 
perspicace. 

— Să rămânem aici, te rog, exclamă ea, cu încăpățânare. 

Schimbând subiectul, reluă: 

— Poveştește-mi sfârșitul serii. Ai asistat la înmormântarea lui 
Vaval? 

O clipă, Linda ezită. Ar trebui oare să treacă peste reticenţele 
gazdei sale și să-i mărturisească bănuielile referitoare la autorul 
scrisorilor anonime? Totuși, nu îndrăzni să persevereze și 
continuă, în consecinţă, să-i descrie cortegiul funebru din jurul 
rugului. Cu torţe în mâini, mulțimea se răspândise cu lamentaţii 
zgomotoase și intonase un cântec de adio. 

— Da, cântecul „Doudou“, „Adio fular, adio mătăsică“ explică 
Barbara. Este o versiune madeniniană a temei din Madame 
Butterflay: un ofiţer de marină obligat să-și părăsească insula și 
iubirea, pentru a răspunde la chemarea datoriei. Nimic de-a face 
cu Vaval, desigur, dar tonul funebru al baladei, se potrivește bine 
cu împrejurările. Și o dată Vaval îngropat cum se cuvine, este 
complet uitat până anul următor. 

Cum era de așteptat, a doua zi după asemenea orgii se 
înregistrau numeroși absenţi pe plantație. Începutul 
„ratoonului“ fusese prevăzut foarte devreme în acel an, pentru 
începutul săptămânii următoare. 

La „Frumosul Trandafir“, filmarea recoltării de camerele de 
televiziune le provoca muncitorilor o mare întrecere. Toată 
lumea voia să fie filmată: tăietorii de trestie de zahăr, femeile 
care aduceau gustarea şi chiar școlarii, care pentru acea ocazie, 
chiuleau de la şcoală. Seara, spre imensa bucurie a tuturor, 
tehnicienii transmiteau în localurile cantinei imaginile luate în 
timpul zilei. 

Recolta promitea să fie excepţional de bogată; va dura mai 
multe săptămâni. Totuși, după zece zile, echipa hotări să se 
întoarcă în Anglia, terminându-și treaba. În ultima seară la 
Madenina, lan o invită pe Linda într-un restaurant specific, în 
care se mânca bucătărie creolă şi dansară în sunetele unei 
orchestre locale. 

La întoarcere, lan opri mașina pe marginea unui drum mic, 
liniștit. 

— Trebuie să vorbim Linda, declară. 

Toată seara avusese un aer grav şi acum părea foarte încurcat. 
Pentru a-l face să se simtă mai bine, Linda îi mărturisi: 

— Îmi vei lipsi mult, Ian. Ţi-am apreciat compania. Ai fost într- 
adevăr foarte amabil să te ocupi de mine și să ieşim împreună. 

— Şi pentru mine a fost o mare plăcere, mărturisi lan. Și 
bănuiești, poate, că acest proiect de documentar n-a fost deloc 
dezinteresat din partea mea... Doream cu adevărat să te revăd și 
sufăr că trebuie să plec și să te părăsesc. Dar, adăugă fără s-o 
privească, dacă arătându-ţi cât îmi placi, ţi-am dat... speranţe... ei 
bine, am greșit. Linda, draga mea, înțelege-mă: nu sunt pregătit 
încă să mă căsătoresc, nici chiar cu tine. Nu acum... 

Conștientă de cât de greu îi fusese lui Ian să facă o asemenea 
mărturisire, tânăra îi aprecie sinceritatea în tăcere. În sinea sa 
simţea o mare ușurare, deoarece se temuse că-l făcea să sufere 
pe lan, nerăspunzând iubirii lui. După un timp, mărturisi: 

— Nu te neliniști, Ian. Îmi place enorm compania ta și te 
consider un prieten extraordinar. Dar n-am visat niciodată să mă 
căsătoresc cu tine şi-ţi sunt recunoscătoare că ai clarificat 
situaţia. Și mie mi-a fost teamă să nu-ţi dau false speranţe! 

Ian o sărută cu amabilitate pe obraz. 

— Cât sunt de mulțumit! exclamă. Sinceritatea prieteniei tale 
îmi dă curaj. Eşti foarte înțelegătoare. Vezi, munca mea mă 
obligă la călătorii frecvente, incompatibile cu o viaţă liniștită de 
bărbat căsătorit. Și n-aş vrea să renunţ pentru nimic în lume, 
deoarece vreau să-mi realizez mari ambiţii. Doresc să reușesc în 
viața profesională, pentru a-i putea oferi succesele mele și 
siguranță femeii pe care o voi iubi... Tu, poate, dacă nu va fi prea 
târziu atunci? 

Da, profetiile unchiului Lionel se vor concretiza: Ian Perse va 
avea un viitor strălucit. În tot cazul, Linda îl invidia lui lan 
luciditatea; știa cu exactitate ce voia. Măcar dacă ar putea și ea 
să separe inima de cap... Îi luă mâna și i-o strânse afectuos. 

— Îmi placi mult Ian și te înțeleg perfect. 

Acesta îi zâmbi cu recunoștință și porni din nou motorul. 

În fața bungaloului, era parcată o altă mașină: a lui Craig. Ian 
o însoţi pe Linda până în faţa ușii și-i spuse adio, sărutând-o cu 
tandreţe. Exact în acea clipă, ieși Craig. Cei doi bărbaţi se 
salutară cu un semn din cap și se întoarseră împreună spre 
vehiculele lor. 

De ce oare această vizită târzie? se întrebă tânăra. Craig și 
Barbara oare se împăcaseră? Înăuntru, Barbara tocmai debarasa 
masa. Cinaseră împreună. 

— Oh, l-ai văzut pe Craig! spuse gazda sa. 

— Ti-a vorbit despre întâlnirea misterioasă din noaptea lui 
Vaval? întrebă Linda. 

— Da. Era un chelner dintr-un mare restaurant din Fort 
Belain; avusese întâlnire cu Nelson și cu Craig, la noi, în 
apartamentul în care soţul meu și cu mine locuiam. N-a venit 
niciodată și apoi a dispărut complet de pe insulă. 

Barbara făcu o pauză și explică: 

— Craig era în primul rând interesat, deoarece trebuia să-l 
întâlnească pe acest bărbat în ziua în care Nelson și Roland de 
Faye s-au înecat. Nelson nu voia să rateze o plimbare pe mare 
şi-i încredințase lui Craig grija de a-l primi singur. Craig l-a 
aşteptat în zadar, până aproape de miezul nopţii. Iar Nelson nu 
s-a mai întors niciodată... 

— Sărmana Barbara! exclamă Linda, frapată de cruda ironie a 
acestei întâmplări. Dacă Nelson ar fi rămas pentru această 
întâlnire, n-ar fi murit... 

— Nici Roland, deoarece n-ar fi plecat singur, adăugă Barbara 
cu amărăciune. Și în plus, Craig este un excelent marinar și, dacă 
ar fi participat la expediţie, aceasta nu ar fi avut probabil acest 
rezultat fatal. 

Curajoasă, tânăra femeie își îndreptă capul și reuși să 
zâmbească slab. 

— Acum, Craig știe pontul? întrebă Linda. 

— Da şi eu de asemenea, răspunse Barbara fără s-o privească. 
Totuşi, nu pot dezvălui nimic, Linda, adăugă. Nu-mi purta pică, 
dar altcineva este implicat în această poveste. 

Străduindu-se să găsească un alt subiect de conversaţie, 
anunţă: 

— Acum, o veste mare! aproape am terminat dicționarul. 
Tocmai fac ultima corectură. Craig îl va trimite unuia din 
prietenii săi, specialist în etimologie ṣi apoi mă va ajuta să găsesc 
un editor. 

— Sunt foarte fericită pentru tine şi-ţi doresc mult succes. Îl 
meriti din plin! exclamă Linda cu entuziasm. 

— În această seară am pus la punct ultimele detalii. Craig și cu 
mine am discutat îndelung, tot felul de lucruri. N-am mai stat 
împreună de vorbă de atât de mult timp... Printre altele, am 
vorbit despre Crispin: Victoire nu vrea să angajeze o nouă 
guvernantă; sărmanul micuţ se va simţi foarte singur! Craig mi-a 
făcut confidente și despre tine: îți apreciază sângele-rece 
admirabil. 

Subit, inima Lindei începu să bată mai repede. Gazda sa continuă: 

— Eşti exact opusul verișoarei tale; Tina era emotivă, aiurită, 
iresponsabilă... Craig nu s-ar fi putut în nici un caz baza pe ea. În 
schimb, ţie îţi acordă o încredere nelimitată. 

Într-un fel, aceste complimente o măguleau pe tânăra fată, 
dar fără să-și explice, simţea în același timp un curios sentiment 
de indispoziţie și tristeţe. 

— Totuşi, l-am atentionat față de pretinsa sa răceală, continuă 
Barbara. Îţi cunosc puțin mai bine calităţile inimii: te știu caldă, 
amabilă și generoasă. Mi-a mărturisit că lui, o singură dată i-ai părut 
vulnerabilă și emoţionată: în seara în care aţi zărit raza verde, la 
apusul soarelui. De ce nu mi-ai vorbit niciodată despre asta? 

Acum, pentru că ei se împăcaseră, Linda nu se mai temea 
că-și rănește însoţitoarea. 

— Din cauza unui gest stupid al lui Craig. M-a sărutat! 
mărturisi, puţin stânjenită. Se pare că acesta este obiceiul. 
Trebuie să primeşti acest gaj de la un alt martor, dacă vrei să fii crezut! 

Pe buzele Barbarei apăru un zâmbet malitios, dar se șterse imediat. 

— Venind de la el, sărutul acesta te-a pus în încurcătură? 

— Fireşte. Raporturile noastre s-au situat întotdeauna pe un 
cu totul alt plan. Dar pentru că asta este tradiţia... Este adevărat, 
nu-i așa? o întrebă. 

După o tăcere neînsemnată, Barbara confirmă: 

— Da. Se păstrează cu rigurozitate. 

Fără să ştie, aceasta tocmai îi distrusese Lindei o speranță. 
Până atunci, în secret, tânăra întreţinuse o iluzie: se convinsese 
de un șiretlic al lui Craig, pentru a-și scuza un impuls subit, de 
necontrolat. Dar, la urma urmei, își spusese pentru a-și dovedi 
amorul propriu, cele două explicaţii nu erau contradictorii: 
poate și Craig simţise dorinţa sinceră de a o săruta. 

Victoire nu-i mai permisese niciodată lui Crispin să meargă în 
vizită la Barbara. De la plecarea Tinei, aveau vești despre el prin 
Craig. Victoire nu avea intenția să-l trimită înapoi la internat 
înainte de Paște. Craig se ocupa foarte mult de copil, îl lua 
deseori în deplasările sale. Într-o zi, hotărî să-și onoreze 
promisiunea de a-l conduce la bătrânii săi prieteni, Matthew- 
John și Sadie, foștii servitori ai lui Victoire, acum angajaţi pe 
domeniul Montgaye. 

— Trebuie să-l văd pe Lucian Montgaye pentru afaceri, îi 
explică. Voi mânca de prânz acolo. Dacă vrei să ne însoțești, ne 
va face plăcere, îi spuse Lindei. 

Tânăra fată acceptă invitaţia. Craig aduse copilul la birou 
dimineaţă și după ce lichidă afacerile curente, porniră la drum. 

Montgaye, la câţiva kilometri doar, pentru o pasăre ce zbura, 
necesita totuși o dimineaţă de călătorie, din cauza drumului 
întortocheat, care urma această coastă tăiată și înconjura flancul 
munţilor. Părăsiră curând plantațiile de trestie de zahăr din 
sudul insulei. Relieful vulcanic dădea peisajului aspecte stranii. 
De-o parte a drumului se înălțau stânci de forme tăiate și 
răsucite, de cealaltă, spre interiorul terenurilor, se întindea 
pădurea tropicală. 

Domnul și doamna Montgaye posedau o plantație de arbori 
de cacao. Casa rustică, din granit, era minunat de bine adaptată 
climatului și păstra o răcoare binevenită. Crispin se repezi spre 
Matthew-John și Sadie și le sări de gât, nebun de bucurie. Familia 
Montgaye le oferi aperitive musafirilor, într-un salon întunecat 
de obloanele trase. 

Copilul insistă să mănânce la bucătărie, în compania 
prietenilor săi. Linda se ospătă: prânziră cu „calaloo“, o supă 
rece de crabi, pui cu șofran și o delicioasă îngheţată din nucă de 
cocos. După masă, bărbaţii plecară să se plimbe pe proprietate. 
Tânăra fată li s-ar fi alăturat cu plăcere, dar doamna Montgaye îi 
oferi o cafea pe verandă, la umbra unor imortele uriașe. 
Supranumite „mama cacao“, aceste plante superbe, erau 
cultivate mai ales pentru răcoarea protectoare pe care o oferă 
plantelor tinere, îi explică ea Lindei. 

Vioaie și prietenoasă, doamna Montgaye ceru vești despre 
cunoştinţele sale. Îi vorbi despre Barbara cu multă simpatie. Ce 
păcat pentru ea să trăiască în izolare de la moartea lui Nelson 
Paul... Sărmana! Ar trebui să se recăsătorească. Dar cum nu 
întâlnește pe nimeni, din nefericire, această eventualitate pare 

putin probabilă. În afară de Craig, care păstra cu gelozie 
secretul proiectelor sale matrimoniale, nu mai vedea aproape 
pe nimeni. 

Victoire de Faye se comporta cu totul altfel! Ea, cel puţin 
nu-și ascundea intenţia de a renunţa la starea de văduvă, cât mai 
repede posibil! Dar trebuia și înţeleasă: se gândea la siguranţa sa 
materială. Deoarece, în ciuda aparenţelor, n-are o poziţie foarte 
confortabilă. Moştenise doar averea personală a lui Roland de 
Faye. „Frumosul Trandafir“ nu-i aparţine; proprietatea îi va 
aparține lui Crispin, la majorat și, până atunci, Craig, fusese 
însărcinat să-l administreze și să vegheze interesele băieţelului. 
Dar, cu siguranță, Linda știa toate acestea? 

Tânăra fată declară deschis că nu era la curent cu nimic și asta 
n-o împiedică pe doamna Montgaye să continue să-și deschidă 
inima asupra acestui subiect. Când Linda dezminţi cu energie că 
ştia ceva despre viaţa particulară a lui Craig și a lui Victoire, 
interlocutoarea îi spuse cu amabilitate: 

— Nimeni nu știe adevărul cu exactitate. Dar dacă Roland de 
Faye nu i-a lăsat moștenire soţiei totalitatea bunurilor sale, cu 
siguranță nu este fără motiv. Craig i se părea mai demn de 
încredere decât a doua sa soţie, pentru a asigura viitorul 
copilului. 

Cum discuţia friza bârfa, Linda întâmpină cu recunoștință 
sosirea lui Crispin. Încântat, le dădu noutăți despre prietenii săi: 
pisica făcuse pui, Matthew-John îi oferise lui Sadie o rochie nouă 
pentru Vaval... 

Apoi se intoarseră cei doi bărbaţi din plimbare. După-amiaza 
se desfășură în mod plăcut, discutând despre orice. Când 
umbrele începură să se alungească pe sol, Craig dădu semnalul 
de plecare. 

Linda se simţea puţin vinovată că nu oprise volubilitatea 
doamnei Montgaye. În tot cazul, această femeie părea foarte 
perspicace. Evident, în aceste circumstanţe, Victoire avea tot 
interesul să-l ia de soț pe Craig, a cărui atitudine arogantă se 
explica acum: o avea în puterea lui și nu trebuia s-o mnejaze. Era 
liber și puternic. 

La începutul călătoriei, Crispin discută vesel cu ei. Curând, 
totuși, se întinse pe scaunul din spate și adormi. Craig și Linda 
tăcură pentru a nu-l deranja. Crispin se trezi tresărind când 
străbăteau Fort Belain, scoțând o exclamaţie. Scoase un pachet 
cu scrisori din buzunarul hainei și le privi cu un aer înciudat. 

— Mama îi ceruse Doriei să-i ducă la poștă corespondenţa, dar 
cum ea nu mergea în oraș, mi-a încredinţat-o mie, explică. Și am 
uitat! 

— Nu-i grav, îi spuse Craig. Dă-i-le Lindei. Mă voi opri în faţa 
poștei. 

— De acord. 

Îi întinse scrisorile tinerei fete, care le așeză pe genunchi. 
Brusc, un detaliu îi atrase atenţia și se încordă. Când Craig parcă, 
nu se mișcă, ţintuită parcă în scaunul său. 

— Ce ai? o întrebă acesta. 

Linda îi indică un plic adresat Barbarei, având pe el un scris 
stângaci, ca cel de pe scrisoarea anonimă... 

Acesta luă plicul, îl cercetă cu atenţie, aruncă o privire spre 
copil, absorbit de inventarierea propriilor buzunare și-l păstră. 

— Expediază restul! îi ordonă Lindei. 

Apoi, îl lăsă pe Crispin acasă și de acolo, o duse pe Linda la 
birou. Puse scrisoarea pe o masă. 

— Adineaori, păreai împietrită. De ce? 

Tânăra fată roși. 

— Am fost stupefiată să găsesc ăsta în corespondenţa doamnei 
de Faye. 

— Poate ai recunoscut scrisul? Nu mă înșel? 

— Ştii aşadar. Cine ţi-a spus? Barbara? 

— Nu, nu mi-a mărturisit niciodată nimic. Tina menţionase 
asta. 

— De la cine deţinea informaţiile? 

— De la... doamna de Faye. 

— Altfel spus, direct de la sursă! exclamă Craig cu ironie. Dar 
asta nu explică de unde cunoști scrisul, continuă. 

— Am găsit într-o zi, absolut din întâmplare, una din aceste 
scrisori anonime și apoi, spre marea mea rușine, mărturisesc că 
am citit-o. Pe de altă parte, Crispin m-a prevenit; mama sa vitregă 
se antrena să scrie cu mâna stângă, mi-a spus cu inocentă odată. 

Craig îi puse întrebări mai precise: ea îi povesti în amănunt 
cele două incidente și cum intuiţia sa stabilise o legătură între ele. 

— Totuşi, nu voiam să cred! încheie Linda. 

— Şi acum? 

— Sunt obligată să accept trista realitate! 

Craig desfăcu plicul și citi în tăcere. 

— Când citești una, le-ai citit pe toate, comentă cu un aer 
dezgustat. 

Păru că se gândește o clipă și mărturisi: 

— Şi eu aveam niște bănuieli. 

— Tu? Asupra doamnei de Faye? 

— Dar nu aveam nici o dovadă să-i aduc Barbarei. Acum, este 
altceva. Mulţumesc, spuse, vârând scrisoarea în buzunar. Voi 
putea rezolva problema rapid. Te pot conduce? 

Complet năucită, cu mintea confuză și copleșită de întrebări, 
Linda răspunse: 

— Nu, mulțumesc. Prfere să mă întorc cu scuterul. Voi avea 
nevoie de el, mâine dimineaţă. 

Măcar de n-ar fi fost atât de rece! tună și fulgeră tânăra fată în 
sinea sa. Cât ar fi dorit să-i pună niște întrebări despre relaţiile 
sale cu Victoire! Cum vor decurge evenimentele?... Din ușă, se 
întoarse şi întrebă: 

— Îi comunici tu vestea Barbarei? 

— Desigur. În cazul în care nu-i spui tu prima. 

— Eu? Oare, într-adevăr, pot? Îmi dai voie? 

— Bineînţeles. De altfel, mă mir de discretia ta. De ce nu i-ai 
împărtășit bănuielile? Eşti prietena ei. 

— Simţeam că nu am acest drept. Ar trebui să bănuieşti 
motivul... 

Craig nu se ridică. 

— Ei bine, acum ai binecuvântarea mea! exclamă. 

Uluită, Linda îl privi cu atenţie. Părea complet indiferent. 
Totuși, Barbara avea acum mijloacele de a o da în judecată pe 
Victoire. Nu-și făcea griji pentru Victoire? Și dacă, în realitate, 
nimic nu-l lega de Victoire? Și dacă... 

Fără măcar să-și fi formulat o speranță zadarnică și înșelătoare 
în legătură cu întrebarea sa, obţinu un fel de răspuns în ceea ce 
întrebă Craig: 

— Ce ai spune dacă ţi-aș anunţa intenţia de a o cere pe 
Barbara în căsătorie? 


Capitolul 10 


Timp de câteva secunde, Linda fu cuprinsă de o mulțime de 
emoţii contradictorii. Șocul îi provocă o durere intensă şi fu 
aruncată într-o disperare fără margini. Oare de ce o impresiona 
soarta ei nefericită? În afară de câteva complimente indirecte și a 
unor rare dovezi de amabilitate, Craig nu-i dăduse niciodată 
atenţie. Nimic din comportamentul lui nu-i permisese vreodată 
Lindei să-și facă speranţe nesăbuite. Totuși, în mod stupid, 
tânăra fată se lăsase pradă iluziilor. Îşi imaginase prosteşte că, 
dacă o respingea pe Victoire, se va întoarce spre ea... Cât se 
simţea de ridicolă, acum! Dacă o aprecia, era numai ca secretară, 
eficientă și plină de zel. În calitate de femeie, nu-i trezea nici un 
sentiment. 

Și totuși... Totuşi... Oare cum ajunsese să-și facă asemenea 
idei? Aşa nesăbuite cum erau, aceste năzuințe nu apăruseră din 
neant! Linda își reaminti fără greutate câteva detalii 
semnificative, a căror interpretare da loc la echivoc. 

În dimineaţa sosirii sale la birou, mâna lui Craig nu întârziase 
oare puţin cam mult timp pe umărul ei? Ea însăși, nu-și trădase 
de mai multe ori tulburarea la atingerea sa, ca atunci când îi 
pansase degetele? Şi când o sărutase, în mașină, în timpul 
apusului de soare, nu-și exprimase o înflăcărare inutilă? Mai era 
și episodul fotografiei. Și... Dar la ce bun, de acum? Pentru că el 
însuși, tocmai îi nimicise visele... Barbara se bizuise întotdeauna 
pe Craig; cearta lor nu schimbase nimic, se împăcaseră pentru 
totdeauna. Linda trebuia să se bucure pentru Barbara. 

Craig o observa cu intensitate, cu un aer întrebător. Aștepta 
răspunsul la întrebare. Cu un nod în gât, Linda reuși să 
articuleze cu greu câteva sunete: 

— Eu... sunt... extrem de surprinsă. Și, fireşte, încântată 
pentru amândoi. Dar... în sfârșit... Credeam... 

Se întrerupse, incapabilă să exprime o idee coerentă. Cu 
ochii încă aţintiţi asupra sa, Craig întrebă: 

— Când mi-am oprit vizitele la Barbara, nu ţi-a spus motivul? 

— Nu. 

— Ea este cea care a luat iniţiativa acestei decizii. N-ai avut 
curiozitatea s-o întrebi? 

— Nu părea dornică să-mi vorbească. Și când am vrut să 
abordez subiectul cu tine, n-ai catadicsit să-mi răspunzi. 

— În ciuda dorinţei de a o ajuta, nu puteam să fac realmente 
nimic pentru Barbara. Voia să evite scandalul și a cedat 
şantajului acelor faimoase scrisori, încetând să mă vadă. După 
moartea lui Nelson, s-a închis în durerea ei. Deja nu întâlnea 
prea mulți prieteni, dar apoi, de teama cancanurilor, s-a rupt 
complet de ei. Victoire va plăti pentru asta, voi avea eu 
însumi grijă. 

— O merită. Dar... Din spusele Tinei, Victoire și cu tine 
încheiaserăţi un... angajament. 

— Asupra capitolului căsătoriei? Niciodată. Victoire nu mă 
interesează. Am cântărit-o de mult timp și își face iluzii dacă mai 
crede în aceste planuri. 

— Şi în tot acest timp, tu o iubeai pe Barbara... reflectă Linda 
cu voce tare, pentru a încerca să se convingă și să se obișnuiască 
până la urmă cu această idee. 

— Încă nu i-am cerut mâna. 

— Dar îţi cunoaște sentimentele. 

— Așa cred. Dar spune-mi: de ce ai fost atât de surprinsă de 
anunţul acestei vești? 

— Din cauza acestei despărțiri dintre voi. Şi Tina mă 
convinsese de viitoarea căsătorie cu Victoire. De altfel, îmi părea 
rău pentru Barbara, deoarece sunt sigură că te iubește. 

— Şi dacă nu aveam acest plan de a mă căsători cu Barbara? 

Linda îl privi fără să înţeleagă. 

— Ţi-ai fi încercat norocul să mă prinzi în plasă? o întrebă cu 
brutalitate. 

La acest sarcasm, Linda deveni stacojie. 

— Este absolut ridicol! exclamă, luată pe nepregătite. 

— Te-ai fi mulțumit s-o compătimești pe Barbara și nimic mai mult? 

— Presupun că da. 

— Şi acum, te bucuri pentru ea? 

— Desigur, ţi-am spus-o deja, explică Linda cu demnitate. 

Și totuși, vestea îi străpunse inima. 


KKK 


GOLFUL NORILOR 145 


Așezată, în compania Barbarei, pe verandă, Linda tocmai îi 
povestise prin ce întâmplare extraordinară descoperise adevărul 
despre scrisorile anonime. Se lăsă o tăcere grea. După un timp, 
Barbara oftă: 

— Bineînţeles, în afară de Victoire, într-adevăr nu vedeam cine 
mă putea uri atât de mult. Dar nu mi-o imaginam totuși în stare 
să se coboare la asemenea procedee. 

— Dar pe ce se baza exact șantajul? 

— Craig și cu mine am înțeles de curând. Îţi amintești de 
Salomon Bain, bărbatul acela pe care l-a întâlnit Craig în noaptea 
lui Vaval? Ei bine, Craig a reușit să-i smulgă lămuriri preţioase. 
Prin intermediul lui Craig, el voise să-i vândă lui Roland 
informaţii despre o aventură între Victoire și un om de afaceri 
francez. Îi întâlnise la hotelul în care Salomon Bain lucra. 

— Este adevărat? 

— În tot cazul, lui Victoire i-a fost teamă de dezvăluirile 
acestui bărbat, răspunse Barbara. L-a plătit gras; de aceea n-a 
venit la faimoasa întâlnire. Cu reputaţia salvată, Victoire s-a 
încrâncenat asupra lui Craig și a mea. Craig îi „omorâse“ soţul, 
striga în gura mare, lăsându-l să plece pe mare doar cu Nelson, 
pentru a rămâne cu mine în apartament. Salomon Bain părăsise 
insula; nu se mai temea de nimic și continuă să amplifice această 
poveste: rămăsesem amândoi singuri până la miezul noptii și 
aflasem vestea accidentului după toată lumea, evident, prea 
ocupați cu altceva... Foarte subtil, Victoire a lăsat să planeze 
bănuiala, fără să afirme vreodată ceva cu adevărat, dar oamenii 
începuseră să clevetească... Apoi, am primit acele scrisori. Mi-a 
fost foarte teamă pentru Craig și pentru „Frumosul Trandafir“ și 
i-am interzis să continue să mă vadă. 

— Victoire voia să se căsătorească cu Craig? 

— Mi-am dat seama de asta mai târziu. Am crezut chiar în 
succesul tentativei sale! 

— N-aveai încredere în Craig? 

— Te asigur că da! susținu gazda. Chiar și acum, toată această 
poveste ar putea cauza prejudicii teribile „Frumosului Trandafir“ 
și lui Crispin. Deoarece Victoire nu se va mișca de acolo! 

— Craig va reuși să încheie un acord cu ea. Acum are armele 
necesare. 

— Draga mea Linda, exclamă Barbara râzând fericită, nu știi 
cât sunt de mulțumită să mă întorc în sfârșit la o viaţă normală. 
Să-l revăd pe Craig când doresc! Și pe Crispin! Va trebui s-o oblig 
pe Victoire să ridice interdicția. Nu-ţi poţi imagina ușurarea mea! 

Barbara va cunoaște o bucurie și mai mare. Dar, desigur, 
Linda nu are dreptul să-i dezvăluie planurile lui Craig. Oricum, 
îi invidia multumirea și plăcerile din viața sa viitoare, în comun 
cu Craig; se va putea sprijini de acel bărbat puternic și bun 
sfătuitor, vă împărţi cu el bucuriile și necazurile zilnice... Cât i-ar 
fi plăcut Lindei să fie în locul ei! 

— Ba da, îmi imaginez foarte bine, răspunse. 


KKK 


Fuseseră tăiate ultimele trestii, se cântăriseră ultimele 
încărcături și pietrele de moară măcinaseră ultimele serii. Recolta 
fusese extraordinar de bună; muncitorii încasaseră prime 
substanţiale și sărbătoriră cu bucurie terminarea muncilor grele. 

Linda stabilise încheierea „ratoonului“ ca limită a sejurului la 
Madenina. Totuși, Craig nu-i dăduse încă ocazia să formeze 
secretara care-i va urma. Neputându-se resemna să plece din 
proprie iniţiativă, tânăra fată îi scrise unchiului pentru a-i cere să 
fixeze data întoarcerii sale. 

În așteptarea răspunsului, trăi o săptămână de frământări: 
pândea anuntul oficial al căsătoriei lui Craig cu Barbara. Totuși, 
nu fu divulgat nimic. Patronul își reluase obiceiurile de 
odinioară; venea în weekend la masa de prânz și trecea să bea un 
pahar, o dată, sau de două ori pe săptămână. Își regăsiseră 
prietenia afectuoasă, dar nici unul, nici celălalt nu-i mărturisi 
Lindei ceva referitor la viitorul lor. Uimită și jignită, tânăra fată 
refuza să-şi întrebe gazda. Oricum, în curând va fi departe de 
Madenina, se gândi străduindu-se să simuleze indiferența, 
pentru a-și uita durerea. 

Crispin venea deseori să-și petreacă ziua la Barbara; în 
convenţia lor, Craig pretinsese această clauză. Într-o frumoasă 
dimineaţă, anunţă plecarea lui Victoire la Paris. 

— Deja? exclamă Barbara, care probabil se aștepta la o 
asemenea decizie. 

— Şi-a făcut bagajele, declară copilul. Pleacă de asemenea 
Sinbad, Doria și Dickon. 

— Dar tu? Și tu pleci în Europa? întrebă Barbara. 

Crispin scutură din cap. 

— Nu înainte de terminarea vacanței de Paște, declară copilul. 

Venind să-l ia pe băieţel, Craig le dădu în aceeași seară detalii 
mai ample. 

— Victoire nu mi-a lăsat timp să mă gândesc și să iau măsuri, 
anunță. M-am gândit să-ți încredinţez supravegherea lui Crispin, îi 
spuse Barbarei. Firește, Victoire este furioasă, dar nu are de ales. 

— De ce atâta grabă? întrebă Barbara. 

— Plecarea sa coincide cu a domnului Martineau. 

— Omul de afaceri despre care vorbea Salomon Bain, îi 
explică tânăra femeie Lindei. 

— Este văduv și pe deasupra, fabulos de bogat. Victoire nu 
vrea să-l lase să-i scape din mână, adăugă Craig cinic. 

Aruncând o privire în jur, întrebă: 

— Unde este micul nostru protejat? 

— În grădină. Se amuză cu pisica. 

Tot nici o aluzie la căsătoria lor... medită Linda. Totuși, 
plecarea lui Victoire trebuia să le aducă o anumită ușurare: 
femeia aceasta perfidă nu mai putea fi o povară amenințătoare 
pentru viaţa Barbarei. La capătul răbdării, Linda va pretinde 
explicaţii în seara aceasta. De ce nu avea încredere în ea? Dar 
amorul propriu o reţinu. 

În ziua plecării lui Victoire, Crispin se instală în bungalou. A 
doua zi, Linda primi un răspuns de la unchiul său. Efectiv, era 
timpul să gândească să-i găsească o înlocuitoare; Craig Napier îi 
aprecia probabil munca, dar aranjamentul era numai provizoriu, 
va trebui să-i amintească asta, îi scria. Linda nu trebuia să se 
grăbească, dar se va putea întoarce, de exemplu, după 
sărbătorile de Paşte. 

Unchiul îi împărtășea şi alte vești: Tina se logodise cu un 
tânăr bărbat strălucit, care lucra în finanţe, de Paște, ea își va 

părăsi serviciul pentru a se ocupa de decorarea noii sale 
locuinţe. Ian Perse pleca împreună cu Preşedintele director 
general al societăţii, într-un turneu de informare publicitară, în 
marile capitale europene; documentarul avusese un veritabil 
succes și va rula pe ecrane la toamnă. 

La ideea reîntoarcerii Linda fu copleșită de un val de 
descurajare. Barbara îşi dădu probabil seama de asta, deoarece îi 
propuse să-i anunţe ea însăși vestea lui Craig. 

Tânăra fată îi mulţumi, dar refuză. 

— Menajază-l! o sfătui gazda. Alege momentul. Dacă vrei, îl 
pot invita duminică seara la cină. Voi face astfel, încât să vă las 
singuri la sfârșitul mesei. 

Dar Linda insistă să rezolve această problemă de serviciu la 
birou. Craig va pretexta, cu siguranță, niște dificultăţi, dar va 
trebui să accepte până la urmă. Oricum, nu-i era teamă de el. De 
ce-i venise Barbarei în minte acea idee ciudată? 

Linda petrecu o noapte agitată și-și repetă cu conștiinciozitate 
lecţia. Mai ales trebuia să fie de-o fermitate inflexibilă. 

Se hotări să amâne corvoada pentru sfârșitul zilei, pentru a 
nu avea de suportat proasta lui dispoziţie prea mult timp. Linda 
se gândi să-i impună un fel de ultimatum, care să aibă asupra lui 
efectul unei bombe, dar Craig primi vestea cu cea mai perfectă 
indiferență. La sugestia de a forma o înlocuitoare, întrebă cu 
amabilitate: 

— Da, era prevăzut. Te-ai gândit la cineva anume? 

În mod curios, Linda se simţi aproape decepționată de 
această acceptare apatică. 

— Nicola St.John, propuse. 

— De ce? 

— Este inteligentă, bine educată și, adăugă privindu-l pe Craig 
drept în ochi, are o calitate pe care o consider esenţială. 

— Care? 

— Statornicia. Îi este fidelă iubitului ei și nu se poate 
îndrăgosti de tine. Iată-te așadar liniștit. 

La această înțepătură neașteptată, Craig ridică mirat o 
sprânceană, dar nu făcu nici un comentariu. 

— Perfect. Cere-i să treacă să mă vadă mâine dimineaţă. Vei 
începe imediat după aceea. Aşadar, îmi prezinți demisia? 

— Da, confirmă Linda, cu moartea în suflet. 

— Foarte bine, o accept. 

Se ridică şi luă un portchei. 

— Până atunci, am să-ţi încredinţez o mică treabă.. Urmează-mă 
și ia blocnotesul, vrei? Mergem la Casa mare. 

Servitorii lui Victoire plecaseră în acea dimineaţă, îi explică 
Lindei în mașină, dar se vor întoarce pentru a termina valizele și 
a le expedia. Pentru a le ușura sarcina, Craig îi va dicta Lindei o 
listă pentru ei. 

Deschise ușa-fereastră și o precedă în vestibulul elegant. 

— Ai vizitat deja casa? o întrebă. 

— Doar salonul în care s-a desfășurat recepţia, camera lui 
Crispin şi bucătăria în care am mâncat o dată de prânz toți trei, 
răspunse Linda. 

— Ei bine, îţi voi arăta și restul. Biblioteca, o anunță, 
deschizând o ușă. Și iată sufrageria mare și cea mică, pentru 
mesele în familie, sau recepții intime. 

Linda admiră îndelung somptuozitatea decorului, mângâie 
strălucirea patinată a mobilelor vechi, de-abia îndrăznind să 
meargă pe covoarele splendide care acopereau dalele de 

marmură. Apoi, Craig o conduse la primul etaj, pe scara 
monumentală. Pătrunseră pe rând în fiecare dintre camerele 
inundate de lumina aurie a apusului de soare. În cele din urmă, 
ajunseră într-o lungă galerie, în care erau expuse obiecte de artă: 
picturi, tapiserii și o colecţie de cristaluri. 

— Galeria de portrete a familiei de Faye, începând din sec- 
olul al XVII-lea, îi explică, arătându-i cu degetul o serie de 
tablouri. Iată-l pe primul proprietar al „Frumosului Trandafir“, 
constructorul casei. Al doilea fiu al său, moștenitorul 
domeniului, cel mai mare murind de friguri galbene... Stră-stră- 
străbunicul lui Crispin, căsătorit de trei ori; iar aici bunicul și 
mama lui, prima soţie a lui Roland. După cum vezi, femeile 
pozau foarte tinere pentru posteritate, în deplina strălucire a 
frumuseţii lor, dar bărbaţii așteptau în general puterea 
vârstei; cu siguranță, de aceea Roland nu figurează printre 
strămoșii săi. 

Ca pentru a preveni o întrebare a Lindei, adăugă: 

— Nici Victoire nu este aici. De altfel, i-a reproșat enorm lui 
Roland că nu s-a achitat de aceste obligaţii ale tradiţiei, cât era 
în viață. Totuşi, chiar dacă trăia, nu i-ar fi făcut probabil 
plăcerea. 

— De ce? întrebă Linda. 

— A făcut o greşeală luând-o de soţie și mi-a mărturisit asta 
înaintea morţii sale. De aceea, mi-a încredinţat, prin testament, 
tutela lui Crispin. Victoire nu i-a iubit fiul niciodată, iar de la 
povestea cu moștenirea, aproape l-a urât. 

Se apropie de o fereastră și întrebă: 

— Ce crezi despre panoramă? Întotdeauna am considerat 
vederea din acest loc extraordinar de frumoasă. 

Craig, avea dreptate. Domeniul se deschidea spre grădini, 
peluzele mărginite de grupuri compacte de flori, coborau în 
terase până la o suprafaţă artificială de apă. De cealaltă parte a 
iazului, o broderie fină de frunze de palmieri și de cocotieri se 
contura în umbră, pe cer. În planul din spate, o mică plantație 
de bananieri mai adăuga o nuanță suplimentară acestui evantai 
de verde şi brun. O briză uşoară anima tabloul și frunzele 
foşneau încet. 

— De data aceasta, Victoire nu se va întoarce, murmură Craig, 
în picioare lângă Linda. După părerea mea, nu va întârzia să 
anunţe că s-a recăsătorit. 

— Dar locuinţa aceasta îi aparţine! N-o poate părăsi astfel! 
exclamă ea. 

— Este a lui Crispin, o corectă Craig. Face parte din domeniu. 

Făcu o pauză și reluă: 

— Presupun că ești foarte hotărâtă să te întorci în Anglia? Nu 
te-ar interesa un loc de guvernantă? 

— Guvernantă? Aici? În casa asta? exclamă Linda, accentuând 
cuvintele cu un aer neîncrezător. 

— Poate ar fi trebuit să prezint lucrurile mai elegant. 
Termenul de „castelană“ ti-ar plăcea mai mult? 

— Dar este absurd! Ce vrei să spui? Cauţi pe cineva care să-i 
ofere ospitalitate lui Crispin în timpul vacantelor școlare? Şi cum 
aş putea să mă ocup singură de o casă atât de vastă și de luxoasă? 

Craig o observă cu o seriozitate intensă: 

— De fapt, continuă, nu mă gândeam să-ţi impui această 
îndatorire singură. Eu însumi plănuiesc să mă instalez aici. 


GOLFUL NORILOR 153 


Linda scutură capul cu un aer tulburat. Ce propunere aberantă! 

— Tu? Dar în acest caz... articulă slab. 

— Ei bine, în aceste condiţii, vei locui aici împreună cu 
Barbara. Ai intenţia să trăieşti aici? 

— Da, pentru a apăra stabilitatea cu Crispin. 

— După căsătorie? 

— Sper. 

— Cu Barbara? Dar nu vei avea nevoie de serviciile mele. 

Se întoarse brusc și adăugă: 

— Să mergem. Nu apreciez deloc comicul acestei glume. Și mă 
surprinde că o crezi nostimă. 

— Nu glumesc, replică Napier. 

O prinse de încheietura mâinii și o obligă să-i stea în față. 

— Sunt serios, Linda. Am hotărât să mă instalez aici și am 
nevoie de tine alături. Da, de tine. Nu de Barbara, nici de nimeni 
altcineva. Doar de tine. Ascultă-mă Linda: am onoarea să te cer 
în căsătorie. Și dacă găsești asta nostim, ei bine... 

Aceasta îl privea, cu ochii mari de stupoare. Cu siguranță, visa 
cu ochii deschiși! Craig, acest bărbat distant, inaccesibil, 
dragostea ei imposibilă, îi făcea o declaraţie? Asta depășea 
închipuirea! Era pur și simplu absurd! 

— Este foarte necinstit, ezită Linda. Te vei căsători cu 
Barbara. Eu... în sfârșit, am încercat să mă bucur pentru voi doi. 
Când m-ai anunţat... 

— Ce ţi-am spus, cu exactitate? o întrebă, luându-i mâinile în 
ale sale și atrăgând-o spre el. Amintește-ţi: ţi-am pus pur și 
simplu o întrebare. Făcând această supoziţie, îţi întindeam o 

capcană și căutam numai să-ţi cunosc sentimentele, inima mea. 
De altfel, ideea venea de la Barbara, nu de la mine. 

— Așadar, n-ai intenţionat niciodată să te căsătorești cu ea? Era 
doar...? 

— Doar pentru a-ţi testa reacţiile, confirmă Craig. Barbara a 
ghicit de mult timp iubirea ce ţi-o port. Când i-am împărtășit 
incertitudinea și temerile mele, mi-a sugerat această stratagemă. 
După ea, șocul emoţional trebuia să te constrângă să-ţi dezvălui 
sufletul. 

— Ei bine, ai considerat rezultatul concludent? 

— La drept vorbind, n-am fost sigur de nimic. Ai primit vestea 
fără să crâcnești și imediat după aceea ne-ai urat toată fericirea 
din lume. Totuși, mi-ai părut puţin prea insistentă în asigurările 
de sinceritate şi puţin firească. Și apoi, dacă erai atât de 
mulțumită pentru noi, mi-ai fi pus întrebări despre trecutul 
relaţiei noastre, despre planurile de viitor. În loc de asta, ai 
închis discuţia cât mai repede posibil, cu o evidentă uşurare. 
l-am povestit conversaţia Barbarei și i-am mărturisit îndoielile 
mele. Pentru ea, impasibilitatea ta reprezenta o dovadă 
suficientă, dar m-a sfătuit totuși să prelungesc acest mic joc. Mai 
devreme sau mai târziu, vei pune întrebări, credea ea și îţi vei 
trăda astfel interesul. 

— Şi ai acceptat? 

— Da, dar în același timp eram ferm hotărât să-mi încerc 
norocul, cerându-te în căsătorie şi mărturisindu-ți acest șiretlic. 
Dar nu mi-ai dat deloc timp să aleg momentul! Adineaori, mi-a 
fost foarte greu să-mi păstrez sângele-rece... Am fost realmente 
gata să-mi pierd controlul reacţiilor. Și apoi, am avut ideea de a 
te aduce aici... 

Uitându-și treptat neîncrederea și stupoarea, Linda, în ciuda 
oricărei rațiuni și credibilităţi, reveni la realitate: așadar, Craig îi 
oferea ceea ce nu îndrăznea să viseze, îi cerea să-și împartă viața 
cu el! Amețită de fericire, murmură pe un ton malitios: 

— De câte frământări ne-ai fi scutit pe amândoi, dacă ai fi 
început prin a-mi pune frumoasa întrebare! 

O lumină se aprinse în privirea lui Craig. 

— Să înţeleg oare...? 

— Cine ştie? îl tachină Linda. În definitiv, Barbara nu ştia cât 
mă antrenasem pentru a-mi ascunde emoțiile în fața voastră! 
Oare nu tu însuți îmi atrăsesei cu grijă atenţia? 

— În ziua aceea, ar fi trebuit să-mi tai limba! Dar eram atât de 
exasperat de admiraţia naivă a acelor prostuţe dinaintea ta! Cum 
aș fi putut bănui modul în care îmi vei copleși viața și gândurile? 
Dacă ai ști cât am suferit când acel tânăr fără experiență, 
ambitios, a venit să te întâlnească aici! Din fericire, Barbara m-a 
liniștit referitor la natura relaţiilor voastre. Dar totuși, te-am 
sărutat! În acel moment, n-ai ghicit nimic? 

— Era doar pentru a onora o tradiție... 

— Și ai crezut? După un sărut atât de pasionat?... Din partea 
mea, a existat atunci o oarecare speranță, deoarece, pentru o 
clipă ţi-ai pierdut răceala indiferentă. Dar ţi-ai regăsit repede 
masca de insensibilitate... 

— Trebuia. Nu îndrăzneam să cred în sinceritatea ta. Nici un 
semn nu-mi permitea să-ţi acord încredere și să te iau în serios. 

— Ce prost am fost că n-am insistat! Totuși, Barbara te-ar fi 
putut lămuri asupra intenţiilor mele. De ce nu i-ai vorbit în acea 
seară? 

— Putin, pentru a nu pierde prospetimea acestei amintiri şi a 
o păstra pentru mine singură, admise Linda. Și apoi, o credeam 
îndrăgostită de tine şi-mi era teamă să n-o rănesc. Oricum, când 
i-am mărturisit mai târziu, nu mi-a spus adevărul; mi-a 
confirmat frivolitatea acestui lucru, invocând, ca și tine, tradiţia 
seculară. 

— Vicleana! exclamă Craig, izbucnind în râs. 

Se aplecă și atinse cu un sărut uşor buzele Lindei. 

— De acum, ne vom săruta deseori, fără a ne căuta scuze... îi 
șopti. Să știi că Barbara n-a fost niciodată îndrăgostită de mine, 
nici eu de ea! L-a iubit prea mult pe Nelson pentru a lăsa pe 
cineva să-i ia locul în inima ei. Poate mai târziu, dar acum, 
durerea îi este prea recentă. Cât despre mine, o apreciez enorm, 
dar ca pe o prietenă foarte dragă, nimic mai mult. Nu m-a 
încântat şi nu m-a vrăjit niciodată, ca tine. 

— Dar ai sărutat-o! 

— Te-a chinuit demonul geloziei? Întotdeauna am sărutat-o 
pe Barbara, încă de când trăia Nelson, este modul nostru de a 
ne exprima afecțiunea reciprocă. Nu văd de ce am înceta asta. 
În plus, sărmana Barbara nu primește deloc sărutări. Te-ai 
liniștit? 

— D... da. Totuși, într-o noapte, am văzut-o în braţele tale; mă 
întorceam dintr-o plimbare și nu m-am putut împiedica să 
surprind scena. 

— Ah, ziua în care primise prima „scrisoare de dragoste“ de la 
Victoire. O îngrozea ideea unui scandal în care aș fi fost implicat. 
În seara aceea, pe jumătate moartă de rușine, a hotărât să 
înceteze să mă vadă. Am încurajat-o cum am putut mai bine, 


GOLFUL NORILOR 157 


mângâind-o. Nu cunosc alte metode. Iată, acum știi totul... Ce 
lungă așteptare, din ziua în care vocea ta m-a sedus la telefon! 
Nu mai speram să te întâlnesc vreodată... 

Încet, Linda își eliberă mâinile și le puse pe pieptul lui Craig. 

— Ah, Linda! exclamă acesta, strângând-o mai puternic. 

Cu o dorință imperioasă, buzele fierbinți puseră stăpânire pe 
ale sale. Tânăra fată se clătină; lumea întreagă părea că se 
răsturnase brusc într-o irealitate nebuloasă; vederea i se 
împăienjeni și închise ochii. Nu mai exista nimic altceva decât 
plăcerea încântătoare și plenitudinea acestei clipe fantastice. 
Comunicau total, cu pasiune, în setea de a-și dovedi unul 
celuilalt puterea iubirii lor. 

Înflăcărarea imperioasă a sărutărilor nestăvilite îi umplea 
de-o încântare îmbătătoare. Li se deschidea un viitor fericit, care 
le va împlini toate dorinţele de succes: vor cunoaște voluptăţile 
de nespus ale iubirii, bucuriile de zi cu zi ale vieţii comune; 
desigur, vor trece și prin perioade dificile, poate prin furtuni 
puternice, dar liniștea și siguranța căsătoriei îi va ajuta să le 
depășească. 

Craig reuși, în sfârșit, să ridice capul, cu un lung oftat de 
regret. Privirea avidă cerceta trăsăturile feţei și formele trupului 
Lindei. 

— Slavă Domnului! exclamă. Intuiţia nu m-a înșelat când ţi-am 
bănuit sufletul pasionat. Și eşti a mea!... Dar de când? 

Linda căută în memorie și-i povesti totul: cât o invidiase pe 
Barbara și cât suferise, expusă chinurilor incertitudinii, cu inima 
mistuită de dragoste. 

— Oare cum aș fi putut bănui? obiectă Craig. Camuflajul tău 
nu lăsa să se întrezărească nimic... 

— Când ai lăsat impresia c-o părăsești pe Barbara, am încercat 
chiar să te urăsc... 

— Dar mă chinuia și îndoiala. Tina flecărea mult și am aflat de 
la Victoire vești despre admiraţia excesivă a lui Ian Perse faţă de 
tine... 

Ultimele raze ale apusului se stinseră. Strânși unul lângă 
celălalt, cu coatele rezemate de pervazul ferestrei, contemplau 
peisajul, cuprins treptat de umbrele nopţii, discutând despre 
planurile de viitor. La un moment dat, Linda exclamă, 
tachinându.-l: 

— Nu m-ai adus aici pentru a întocmi un inventar? 

— Lista aceasta nu există! exclamă Craig râzând. Era un 
şiretlic! 

— Ca și povestea aceea cu sărutul, din seara în care am văzut 
frumoasa rază verde a apusului de soare din Madenina! îl învinui 
Linda. 

— Da, mint foarte bine, când împrejurările o cer. În război, ca 
și în dragoste, sunt permise orice mijloace pentru a ajunge la 
țintă... 

Îi înăbuși slabele proteste cu o îmbrăţişare tandră. 

Mai târziu, o informă despre măsurile luate faţă de Victoire. 
În teorie, nu avea dreptul la nimic în plus, în afara banilor 
moșteniţi la moartea lui Roland. Totuși, Craig îi va plăti un 
procentaj confortabil al veniturilor „Frumosului Trandafir“; și 
pentru că ea nu dorea să-i ofere lui Crispin căldura unui cămin, 
se vor instala amândoi în Casa Mare, până la majoratul băieţelului. 

— Apoi, dragostea mea, va trebui să renunțăm la această 
plăcere și să ne instalăm în altă parte. 

— Unde? întrebă Linda. 

— Nu ştiu încă. Poate-ţi voi construi o cabană din lemn, glumi 
Craig. 

— Nu va rezista mult timp la ploile voastre... noastre 
torențiale, observă tânăra fată. 

— Din tablă ondulată? Sau beton armat? Alege! 

— Cu tine, voi trăi oriunde, în orice condiţii, îi răspunse Linda 
vesel. Chiar și într-o vizuină, sau o peșteră! 

— Oricum, ne va trebui mult spaţiu și o grădină mare, pentru 
copii... 

— Mă încred în întregime în tine! 

Plecară mână în mână, râzând vesel, pregătindu-se să 
părăsească locurile, cu chipurile radiind de fericire. Ochii le 
reflectau seninătatea și siguranța nesfârșită a îndrăgostiţilor care 
au încredere în viitorul lor. 

